text:
མདོ་སྨད་གཡུང་དྲུང་བོན་གྱི་བསྟན་པའི་རྩ་ལག་ཆེན་མོ་༧དཔལ་གཤེན་བསྟན་ཁྱུང་མོ་གཡུང་དྲུང་ཕུན་ཚོགས་གླིང་གི་དབུ་བླ་
༧ཁྱུང་མོ་སྐུ་ཕྲེང་ཉེར་གསུམ་པ་སྟོབས་ལྡན་དབང་ཕྱུག་མཆོག་གི་མཛད་རྣམ་རགས་བསྡུས།
སྐུ་ཕྲེང་ཉེར་གསུམ་པ་ཁྱུང་མོ་སྐལ་བཟང་བསྟན་པའི་རྒྱལ་མཚན་ནམ་ཁྱུང་མོ་སྟོབས་ལྡན་དབང་ཕྱུག་མཆོག་ནི། གངས་ལྗོངས་འཛིན་མའི་ཡ་གྱལ་མདོ་སྨད་ཅང་ཤེས་ཆོལ་ཁའི་བྱེ་བྲག་རྒྱལ་འཕགས་ཐམས་ཅད་ཀྱི་ལུང་གིས་བསྔགས་པ། གདེངས་ཅན་གཙུག་ན་རིན་ཆེན་གྱི་ཕོ་བྲང་ཆེན་མོ་མཚོ་སྔོན་ཁྲི་གཤོག་རྒྱལ་མོ་ཞེས་སུ་གྲགས་པ་སྙན་པའི་བ་དན་སྲིད་པའི་རྩེ་མོ་ན་ལྷང་ལྷང་དུ་གཡོ་བ། ཡོངས་གྲགས་སུ་མཚོ་སྔོན་པོ་ཞེས་པའི་ལྷོ་རྒྱུད་དུ་སྟོབས་ལྡན་གླང་ཆེན་གྱི་མཆེ་བའི་མདངས་ལ་འཁུ་བའི་ས་འཛིན་དཀར་པོའི་ཕྲེང་བ་ཚར་དུ་དངར་བའི་དཀྱིལ་འཁོར་ན། འཇིག་རྟེན་དཀར་ཕྱོགས་སྐྱོང་བའི་གཞི་བདག་ཆེན་མོ་བློན་པོ་གསེར་ཆེན་ཞེས་པ་བརྗིད་ཉམས་ཀྱིས་འགྱིང་བ། ཤར་ན་བལ་ཝོན་དུང་རི་དཀར་པོས་སྤྲིན་དཀར་གྱི་ལ་ཐོད་དབུ་ལ་བཅིངས་པ། ནུབ་ན་དཔའ་ཐུལ་ལྕགས་རི་ནག་པོའི་ཁྲོ་ཉམས་ཀྱིས་དྲག་པོའི་གཟི་མདངས་ངོམ་པ། མདུན་དུ་རྨ་ཀླུང་གསེར་ལྡན་ཕྱུག་མོ་གཡུ་འབྲུག་སྔོན་མོ་ཇི་བཞིན་འཁྱུགས་རྩལ་གྱི་གར་ལ་མངོན་པར་རོལ་བའི་ངང་ཚུལ་ངོམ་བཞིན་པའི་ཚུལ། དབུས་ན་ཆབ་འགག་གསེར་གཞོངས་རིང་མོ་ཞེས་པ་ལྷ་ཆེན་ཚངས་པ་དང་བརྒྱ་བྱིན་གྱི་གྲོང་ཁྱེར་ཆེན་མོ། ས་འདིར་མངོན་སུམ་དུ་འཕོས་པ་དང་དབྱེར་མ་མཆིས་པའི་ཞིང་ཁམས། ཡོངས་གྲགས་སུ་ཆབ་ཆ་ཞེས་པ་གྲོང་ཁྱེར་དེ་ཡི་ཉེ་འགྲམ་དུ། ས་གནས་སྐྱིད་གདོང་དུ་འབོད་པ་བཀྲ་ཤིས་བྱིན་ཆེན་གྱི་ཚན་ཁ་རབ་ཏུ་འབར་བའི་སྡེ་ཆེན་དེ་རུ། འོད་གསལ་ལྷ་རྒྱུད་ལས་མཆེད་པའི་རྒྱུད་ཁུངས་བཙུན་ཞིང་རིགས་རུས་གཙང་མ་ཡབ་སྐྱིད་གདོང་ཚེ་བྷ་དང༌། རིགས་རྒྱུད་ཀྱི་ས་བོན་ཕུན་སུམ་ཚོགས་ཤིང་རྣམ་དཀར་གྱི་དགེ་བ་ལ་དུངས་ཞེན་ཟབ་པའི་ཡུམ་གདུགས་དཀར་སྐྱིད་གཉིས་ཀྱི་སྲས་སུ། བོད་རབ་བྱུང་བཅུ་དྲུག་པའི་བགྲང་བྱ་བཞི་བཅུ་པ་ཟིལ་གནོན་ཞེས་པ་མེ་རྟ་ལོ་སྟེ། ཕྱི་ལོ་(༡༩༦༦)ལོ་བོད་ཟླ་བཞི་པ་ས་ག་ཟླ་བའི་དཀར་ཕྱོགས་ཚེས་པ་གཉིས་ཉིན་ཏེ། གཟའ་སྐར་འཕྲོད་སྦྱོར་ལེགས་པའི་ཞོགས་པ་ཉི་ཟེར་གྱི་འཛུམ་མདངས་ཐོག་མ་དང་ལྷན་དུ་ཐུན་མོང་མ་ཡིན་པའི་ངོ་མཚར་ལྟས་བཟང་དང་བཅས་ཏེ་མཚན་དཔེའི་མེ་ཏོག་མངོན་པར་བཞད་པའི་ཚུལ་མཛད། ཐོག་མའི་མཚན་ལ་སྟོབས་ལྡན་དབང་ཕྱུག་ཅེས་གསོལ། སྤྱིར་དམ་པའི་རང་གཤིས་སུ་མངོན་པའི་སྐྱེས་བུ་ཆེན་པོ་ཁོང་ཡང་ཚེ་རབས་སྔོན་མ་ནས། ཐུགས་གོམས་སུ་སོང་བའི་མཁས་པའི་ཡོན་ཏན་གྱི་རང་འོད་ནམ་ཡང་མི་འབྲལ་བར། སྐུ་ན་གཞོན་པའི་དུས་ནས་ཐུགས་རྒྱུད་དུལ་ཞིང་བློ་རིག་རྣོ་བ། སྐྱེས་སྟོབས་ཀྱི་ཤེས་རབ་ཀུན་ནས་འབར་བས་ཡི་གེ་འབྲི་ཀློག་སོགས་ལ་རང་བཞིན་གྱིས་སྤྲོ་ཞིང་སྐུ་ཚེགས་ཆེར་མེད་པར་སྦྱངས་བྱ་ཐམས་ཅད་ངང་གིས་མཁྱེན་རྟོགས་སུ་གྱུར་བའི་མཛད་རྣམ་ཡང་མང་དུ་ཡོད། དགུང་ལོ་བདུན་བར་དུ་ཡབ་ཆེན་དང་མ་ཡུམ་གཉིས་གཙོས། གཅེན་མོ་ཚོས་བྱམས་སྐྱོང་འོག་ཐུན་མོང་གི་སྣང་ངོར་བྱིས་པའི་རྩེད་འཇོ་ལ་རོལ་བའི་མཛད་པ་བསྐྱངས།
བོད་རབ་བྱུང་བཅུ་དྲུག་པའི་ཆུ་མོ་གླང་གི་ལོ་སྟེ། ཕྱི་ལོ་(༡༩༧༣)དགུང་ལོ་བརྒྱད་ཀྱི་སྟེང་ཡབ་ཡུམ་ཟུང་གི་སློབ་སྟོན་དང་སྙོར་སྐྱོང་ཚད་མེད་འོག་ཆབ་འགག་རྒྱ་ར་བོད་ཡིག་སློབ་ཆུང་དུ་ཕེབས་ཏེ་བོད་ཡིག་གཙོས་པའི་རྒྱའི་སྐད་ཡིག་དང༌། རྩིས་རིག་སོགས་ལ་བརྩོན་པ་ལྷོད་མེད་གནང་སྟེ་སློབ་གྲྭ་དེར་སུམ་བཟང་སློབ་མའི་གྲས་སུ་བདམས་ཏེ་བཟང་རྟགས་བྱ་དགའ་ཡང་ཐེངས་མང་ཐོབ་མྱོང་བ་མ་ཟད། ནམ་རྒྱུན་སློབ་སྦྱོང་ལ་རྩེ་གཅིག་ཏུ་གཞོལ་བ། དགེ་རྒན་དང་ཕ་མ་ལ་བརྩི་བཀུར་ཆེ་ཞིང་ཉམ་ཆུང་དང་དམན་པ་ལ་བྱམས་བརྩེ་ལྡན་པ་སྐྱེས་བུ་དམ་པའི་མཚན་ཉིད་རང་བཞིན་གྱིས་གནས་པ་ཞིག་ཏུ་འཁུམས། བོད་རབ་བྱུང་བཅུ་དྲུག་པའི་མེ་མོ་སྦྲུལ་ལོ་སྟེ། ཕྱི་ལོ་(༡༩༧༧)དགུང་ལོ་བཅུ་གཉིས་སྟེང་སློབ་ཆུང་གི་སྦྱངས་བྱ་ཡོངས་སུ་གྲུབ་སྟེ་སློབ་མཐར་ཕྱིན། བོད་རབ་བྱུང་བཅུ་དྲུག་པའི་ས་ཕོ་རྟ་ལོ་སྟེ། ཕྱི་ལོ་(༡༩༧༨)དགུང་ལོ་བཅུ་གསུམ་སྟེང་ནས་ཆབ་ཆ་གྲོང་བརྡལ་གྱི་མཚོ་ལྷོ་ཁུལ་མི་རིགས་དགེ་འོས་སློབ་གྲྭར་སློབ་ཕྲུག་བསྡུ་ལེན་གྱི་སྐབས། ཁྲིམས་མཐུན་གྱི་ཡིག་ཚད་ཕུལ་ཞིང་སློབ་གྲྭ་དེར་འཛུལ་ཞུགས་གནང་སྟེ་བོད་རང་གི་ཐུན་མོང་གི་རིག་གནས་སུམ་རྟགས་དག་གསུམ་དང༌། རྒྱལ་རབས་ལོ་རྒྱུས། ཚན་རིག་ས་རྒྱུས་དང་སྙན་ངག རྒྱའི་སྐད་ཡིག་དང་ལོ་རྒྱུས་རྩིས་རིག་སོགས་ལ་སྦྱངས་པ་ལྷོད་མེད་གནང༌།
བོད་རབ་བྱུང་བཅུ་དྲུག་པའི་ལྕགས་མོ་བྱ་ཡི་ལོ་སྟེ། ཕྱི་ལོ་(༡༩༨༡)དགུང་ལོ་བཅུ་དྲུག་སྟེང་མཚོ་ལྷོ་ཁུལ་མི་རིགས་དགེ་འོས་སློབ་གྲྭར་སློབ་མཐར་ཕྱིན་ཅིང་གོང་རིམ་གཞུང་གི་གོ་སྒྲིག་ལྟར་རྒྱ་ར་སློབ་ཆུང་དུ་ལོ་གཉིས་ཀྱི་རིང་དགེ་རྒན་གྱི་ཕྱག་ལས་གནང༌། བོད་རབ་བྱུང་བཅུ་དྲུག་པའི་ཆུ་མོ་ཕག་གི་ལོ་སྟེ། ཕྱི་ལོ་(༡༩༨༣)ལོར་དགུང་ལོ་བཅོ་བརྒྱད་སྟེང་སྔོན་མའི་བག་ཆགས་བཟང་པོའི་འཕྲོ་སད་པ་དང༌། ཡབ་ཡུམ་ཟུང་གི་བཀའ་དྲིན་ཐུགས་རྗེ་ཟབ་མོའི་ཉེར་ལེན་ལ་བརྟེན་སྣང་ཞིག་དོ་འཕགས་ཚང་གི་གདན་ས་ཆེན་མོ་རྔ་བ་སྣང་ཞིག་རྒྱལ་བསྟན་ཕུན་ཚོགས་གླིང་ངམ་ཕྱོགས་ལས་རྣམ་རྒྱལ་བཀྲ་ཤིས་གཡུང་དྲུང་གླིང་གི་ཚོགས་གྲལ་དུ་ཞུགས་ཏེ་འདོན་རྟ་དབྱངས་གསུམ་དང༌། གྱེར་རྔ་བརྡུང་གསུམ་སོགས་ལ་སྦྱངས་བ་གནང༌། དེ་ནས་ཟླ་ཤས་ཕྱིན་མཚམས་བྱ་འཕུར་བླ་མ་བསྟན་འཛིན་རྒྱལ་མཚན་རིན་པོ་ཆེ་མཆོག་དང་༧སྣང་ཞིག་རྒྱལ་ཚབ་ཆེན་མོ་རྒྱ་འོབས་ཁྱུང་མོ་སྤྲུལ་སྐུ་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ་མཆོག་རྣམ་གཉིས་ལ་མ་མཆོག་སྲིད་པ་རྒྱལ་མོས་ལུང་བསྟན་བཞིན། ཁོང་རྣམ་གཉིས་ཀྱིས་ཁྱུང་མོ་སྐུ་ཕྲེང་ཉེར་གཉིས་པ་རྒྱ་ནག་འཕོ་ཆེན་གྲོང་འཇུག་གི་གདམས་པ་ལ་མངའ་ཐོབ་ཅིང་མངོན་མཁྱེན་ལ་ཐོགས་ཆགས་བྲལ་བའི་ཁྱུང་མོ་སྒྲོལ་པ་མཐར་ཕྱིན་རིན་པོ་ཆེའི་ཡང་སྤྲུལ་དུ་ངོས་འཛིན་མཛད་ཅིང་བཀའ་ཡིག་ཕྱག་ཐམ་དང་བཅས་བསྩལ་གནང་ཐོབ།
དེ་མུར་ཁྱུང་མོ་རྒྱ་འོབས་རིན་པོ་ཆེ་ཚང་གི་དྲུང་དུ་རབ་བྱུང་གཙང་གཙུག་གི་སྡོམ་པ་ཞུས་ཏེ་མཚན་ལ་གཡུང་དྲུང་རྒྱལ་མཚན་ཞེས་གསོལ། ད་དུང་ཁོང་གི་དྲུང་དུ་ལོ་གསུམ་སྒྲིབ་སྦྱོང་གི་དམ་བཅའ་བཞག་སྟེ་སྔོན་འགྲོ་འབུམ་དགུ་དང༌། མེ་ཏོག་བཅུད་ལེན། རྩ་རླུང་འཁྲུལ་འཁོར། ཐོད་བརྒལ་ཁྲེགས་ཆོད་སོགས་ཉམས་ལེན་མཐིལ་ཕྱིན་པར་མཛད། བོད་རབ་བྱུང་བཅུ་བདུན་པ་དབུ་ཚུགས་པ་ནས་བཟུང༌། ཕྱི་ལོ་(༡༩༨༧)ལོ་ཤས་རིང་དུས་རབས་ཀྱི་ཁ་ཕྱོགས་དང་བསྟན་པའི་དཔལ་འབྱོར་གྱི་ཆེད་དུ་དབུས་ཀྱི་ལྷ་ས་དང༌། རྒྱ་ནག་གི་ཆུ་འདུས་(ཁྲིན་ཏུའུ་)གྲོང་ཁྱེར་སོགས་སུ་ཁེ་ཚོང་གི་ཕྱག་ལས་ཀྱང་ཅུང་གཉེར་དགོས་བྱུང༌། བོད་རབ་བྱུང་བཅུ་བདུན་པའི་ས་ཕོ་འབྲུག་གི་ལོ་སྟེ། ཕྱི་ལོ་(༡༩༨༨)དགུང་ལོ་ཉེར་གསུམ་སྟེང་ནས་གདུལ་བྱ་བཀྲི་དྲངས་ཀྱི་ཐབས་ལ་དམིགས་སྟེ་ཐོག་མར་འབྲོག་རུའི་དཔོན་ཚང་གི་སྡེ་རུ་གཡུང་དྲུང་བཀོད་ལེགས་ཀྱི་མཆོད་པའི་རྟེན་མཆོག་ཆེན་མོ་ཞིག་གསར་བཞེངས་མཛད་དེ་འགྲོ་བ་ཀུན་གྱི་བསོད་ནམས་གསོག་པའི་ཞིང་རྟེན་དུ་གྱུར། བོད་རབ་བྱུང་བཅུ་བདུན་པའི་ས་མོ་སྦྲུལ་གྱི་ལོ་སྟེ། ཕྱི་ལོ་(༡༩༨༩)དགུང་ལོ་ཉེར་བཞིའི་སྟེང་ནས་བཟུང་སྔར་ཚོང་ལས་བྱས་པའི་ཁེ་སྤོགས་རྣམས་ལས་ཕ་ཡུལ་རོང་འབྲོག་ཁུལ་གྱི་ཉམས་ཆུང་ཁྱིམ་ཚང་ཁག་ལ་འཚོ་བའི་མཐུན་རྐྱེན་ལོ་བསྟར་སྦྱར་བ་དང༌། དེ་དག་གི་སློབ་ཕྲུག་རྣམས་ལ་སློབ་ཡོན་གྱི་རམ་འདེགས་ཀྱང་ལོ་འགར་གནང་སྦྱིན་མཛད།
བོད་རབ་བྱུང་བཅུ་བདུན་པའི་ལྕགས་ཕོ་རྟ་ཡི་ལོ་སྟེ། ཕྱི་ལོ་(༡༩༩༠)དགུང་གྲངས་ཉེར་ལྔ་བཞེས་སྟེང་འགྲོ་གྲོན་ཡོངས་སུ་སྐུ་སྒེར་ནས་བཏང་སྟེ་ཆབ་ཆ་གཤེན་བསྟན་སྨིན་གྲོལ་དུང་དཀར་གླིང་འདབས་སུ་ཡི་དམ་སྟག་ལའི་མཆོད་རྟེན་རྒྱ་ཆེན་ཞིག་གསར་བཞེངས་མཛད་དེ་བཀྲ་ཤིས་མངའ་དབུལ་རབ་གནས་ཀྱི་མཛད་སྒོ་ཆེན་མོ་ལ་རྔ་བ་སྣང་ཞིག་དགོན་ཆེན་ནས་༧ངེས་པ་དོན་གྱི་བདག་པོ་སྣང་ཞིག་རྒྱལ་ཚབ་ཆེན་མོ་སྐྱབས་རྗེ་རྒྱ་འོབས་ཁྱུང་མོ་སྤྲུལ་སྐུ་རིན་པོ་ཆེ་གདན་འདྲེན་མཛད་པ་དང༌། ཁོང་གིས་བཀྲ་ཤིས་བྱིན་རླབས་ཀྱི་བཀའ་དྲིན་བླ་མེད་བསྐྱངས་ཏེ། རྒྱ་ཆེའི་དད་ལྡན་མང་ཚོགས་མང་པོས་བསོད་ནམས་གསོག་པའི་ཞིང་སའམ་ཡིད་སེམས་སྡུག་བསྔལ་འཇོམས་པའི་རྩི་སྨན་དུ་གྱུར། བོད་རབ་བྱུང་བཅུ་བདུན་པའི་ལྕགས་མོ་ལུག་གི་ལོ་སྟེ། ཕྱི་ལོ་(༡༩༩༡)དགུང་གྲངས་ཉེར་དྲུག་བཞེས་སྟེང་ཞང་བོད་མི་རིགས་འདིའི་ཐུན་མིན་གྱི་རིག་གཞུང་དང་ཐུན་མོང་གི་རིག་གནས་ཁག་ཉམས་པ་སླར་གསོ་དང་མ་ཉམས་གོང་འཕེལ་དུ་གཏོང་ཆེད་ལ་དགོངས་ཏེ་མེ་ཏོག་མཉམ་བཞད་དང་མཁས་བརྒྱ་འགྲན་གླེང་གི་བགྱི་ཕྱོགས་དང་དུ་བླངས་ཏེ། བོད་ཀྱི་སྣ་འཛོམས་རྩོམ་རིག་དུས་དེབ་གཏེར་ལེན་ཁའི་«གངས་རྒྱན་མེ་ཏོག»དང་། གཙོས་ཀྱི་«ཟླ་ཟེར»ཟུང་གི་སྟེང་དུ་རྩོམ་ཡིག་འགྲན་བསྡུར་གྱི་ལེ་ཚན་ཞིག་བསྡུ་རྒྱུར་དགོངས་འཆར་བཏོན་ཏེ་བྱ་དགའི་མ་དངུལ་ཆ་ཚང་སྐུ་སྒེར་ནས་གནང་སྟེ་ལས་འགུལ་དེའི་མཛད་སྒོ་རྒྱ་ཆེན་སྤེལ་ཏེ་རྒྱ་ཆེའི་བོད་རིགས་ན་གཞོན་རྩོམ་པ་པོ་མང་པོས་དགའ་བསུ་བླ་ལྷག་ཐོབ། ད་དུང་ལོ་དེར་མཚོ་ལྷོ་ཁུལ་མི་རིགས་དགེ་འོས་ཆེད་སྦྱོང་སློབ་གྲྭའམ་ཡོངས་གྲགས་སུ་པཎ་ཆེན་རིན་པོ་ཆེའི་སློབ་གྲྭ་ཆེན་མོ་ཞེས་སུ་འབོད་པའི་སློབ་གྲྭ་དེའི་དགེ་སློབ་ཡོངས་ལ་བོད་རང་གི་མི་རིགས་ཀྱི་ཕ་ནོར་སྟེ། གཡུང་དྲུང་བོན་གྱི་ཐུན་མོང་མ་ཡིན་པའི་ལྟ་སྤྱོད་སྒོམ་གསུམ་དང་རིག་གནས་ལོ་རྒྱུས་སོགས་ལ་སློབ་སྦྱོང་དང༌། རིག་པ་ཕྲ་མོས་ཞིབ་འཇུག་གི་དཔྱད་གཞིའི་ས་བོན་ཁོ་ནར་དམིགས་སྟེ། དེ་གའི་དཔེ་མཛོད་ཁང་ཆེན་མོ་ལ་གཡུང་དྲུང་བོན་གྱི་རྒྱལ་བའི་བཀའ་འགྱུར་རིན་པོ་ཆེ་གླེགས་བམ་བརྒྱ་ཕྲག་གཅིག་དང་བརྒྱད་ཅུ་ཙམ་གྱི་བདག་ཉིད་ཅན་ཚར་གྲངས་གཅིག་སྐུ་སྒེར་ནས་བླུ་ཡོན་ཕུལ་ཏེ་བཞག་གནང་མཛད་པར་རིས་མེད་ཀྱི་དགེ་སློབ་ཚང་མའི་ཡིད་ཀྱི་དགའ་སྟོན་དུ་གྱུར། འདི་ལོར་རྣམ་དཀར་མཛད་པས་ཐུགས་རྒྱུད་རབ་ཏུ་བརླན་པའི་མཁའ་འགྲོའི་མཚན་རྟགས་ཅན་སྐུ་ཡི་ལྕམ་གཡུ་སྒྲོན་མཚོ་ལ་རིགས་ཀྱི་མྱུ་གུ་གདུང་སྲས་ཀུན་བཟང་ཚེ་རིང་ཞེས་པ་བལྟམས།
བོད་རབ་བྱུང་བཅུ་བདུན་པའི་ཆུ་ཕོ་སྤྲེལ་གྱི་ལོ་སྟེ། ཕྱི་ལོ་(༡༩༩༢)དགུང་གྲངས་ཉེར་བདུན་བཞེས་སྟེང་སྐུ་ཐོག་གོང་མའི་རིང་ནས་བོན་འབྲེལ་གསེར་ཐག་གི་དམ་ཚིག་ཟབ་མོ་ཡོད་པའི་བྱང་ཨཀྟ་རོང་སྟེ་རེ་སྐོང་གསེར་མོ་ལྗོངས་ཀྱི་ཧོར་ནག་སྟོང་ཆེ་སྡེ་བའི་དད་ལྡན་མང་ཚོགས་དུ་མའི་རེ་འདུན་བཞིན་སྡེ་དེར་ཆིབས་བསྒྱུར་གནང༌། དེ་གའི་སེར་སྐྱ་མང་ཚོགས་ཡོངས་ལ་བོན་སྦྱིན་གྱི་མཛད་པ་རྒྱ་ཆེན་བསྐྱངས། ལོ་དེར་ཧོར་ནག་སྟོང་ཆེ་སྡེ་བའི་གསས་ཁང་མཐའ་སྐོར་དུ་སྙིང་པོ་རྣམ་གསུམ་གྱི་རྟེན་གཟུངས་བྱས་པའི་ཟངས་འཁོར་སུམ་བརྒྱ་ལྷག་རྟེན་བཞག་མཛད་དེ་བོན་གྱི་འཁོར་ལོ་རྒྱ་ཆེན་བསྐོར་འགྲུབ་བྱུང་། བོད་རབ་བྱུང་བཅུ་བདུན་པའི་ཆུ་མོ་བྱ་ཡི་ལོ་སྟེ། ཕྱི་ལོ་(༡༩༩༣)དགུང་གྲངས་ཉེར་བརྒྱད་བཞེས་སྟེང་ཡང་བསྐྱར་རེབ་གོང་གི་ཧོར་ནག་སྟོང་ཆེ་དང༌། ཆབ་ཆའི་ཨ་རིག་སྟོང་སྐོར། སྟོང་ཆེ་རོང་འབྲོག་བཅས་ཀྱི་འཚོ་བའི་མཐུན་རྐྱེན་ཐད་རྒྱུས་ལོན་གནང་བར་བརྒྱུད། དུད་ཁྱིམ་འབྱོར་ཞན་ཅན་རྣམས་ལ་ཅ་དངོས་དང་ཤོག་དངུལ་གྱི་རོགས་སྐྱོར་དང༌། དུད་ཁྱིམ་དེ་དག་གི་བྱིས་པ་སློབ་གྲྭར་འགྲིམ་མཁན་དག་ལ་ཡང་སློབ་ཡོན་གྱི་གཞོགས་འདེགས་ཀྱང་མི་དམན་པར་གནང་མྱོང་གསུངས། གཞན་ད་དུང་རེ་སྐོང་ཆུ་ཁོག་གི་མག་གསར་སྡེ་བར་ཕེབས་བསྐྱོད་གནང་སྟེ། སྡེ་བ་དེའི་ལོ་ཆུང་བྱིས་པ་རྣམས་ཡིག་རྨོངས་སེལ་ཆེད་སློབ་གྲྭ་ཞིག་འཛུགས་རྒྱུའི་ཐུགས་འདུན་བྱུང་ནས་ཨ་ལགས་བོན་བརྒྱ་རིན་པོ་ཆེ་དང༌། མག་གསར་སྡེ་བའི་གཞིས་དཔོན་སོགས་ལ་གྲོས་འགོ་བཏོན་ཏེ་སྡེ་བ་དེར་སློབ་གྲྭ་ཆུང་ཆུང་ཞིག་འཛུགས་རྒྱུའི་གཏན་ཁེལ་གནང་སྟེ་ལྷག་བསམ་གཏོང་ཕོད་ཆེན་པོས་སློབ་གྲྭ་འཛུགས་བྱེད་ཀྱི་རྨིང་གཞིའི་མ་དངུལ་རྒྱ་ཆེན་གནང༌།
བོད་རབ་བྱུང་བཅུ་བདུན་པའི་ཤིང་ཕོ་ཁྱི་ཡི་ལོ་སྟེ། ཕྱི་ལོ་(༡༩༩༤)དགུང་གྲངས་ཉེར་དགུའི་(༥༧)སྟེང་གཞི་ནས་གོང་རིམ་གྱི་སྡེ་ཁག་ནས་ཁྱུང་མོ་དགོན་པའི་བླ་མ་ཁྱུང་མོ་རྒྱ་ནག་འཕོ་བ་གྲོང་འཇུག་གི་ཡང་སྤྲུལ་ཉེར་གསུམ་པར་ངོས་ལེན་ཚད་ལྡན་གྱི་ཆོག་མཆན་དཔང་ཡིག་གནང་བ་ལ་བརྟེན། སྟོང་ཆེ་རོང་འབྲོག་གཉིས་དང་གཞན་རེབ་གོང་ཧོར་ནག་སྟོང་ཆེ་སོགས་ནས་བོན་འབངས་སེར་སྐྱ་ཡོངས་ཀྱིས་གསོལ་བ་རྩེ་གཅིག་ཏུ་བཏབ་དོན་བཞིན། ༧སྐྱབས་རྗེ་མཆོག་ཡབ་གཞིས་ཆབ་འགག་སྐྱིད་གདོང་ནས་ཁྲི་ཀ་གསེར་ལྗོངས་སྟོང་ཆེ་རུ་ཆིབས་བསུ་བྱས་ཏེ། གཡུང་དྲུང་བོན་གྱི་བྱང་རྒྱུད་བསྟན་པའི་རྩ་ལག་ཆེན་མོ་རང་དགོན་ཁྱུང་མོ་གཡུང་དྲུང་ཕུན་ཚོགས་གླིང་ངམ་ཁྱུང་མོ་བཤད་སྒྲུབ་དར་རྒྱས་གླིང་གི་བསྟན་པའི་བདག་པོ་ཁྱུང་མོ་གསེར་ཁྲི་འཛིན་པ། རྒྱ་ནག་འཕོ་བ་གྲོང་འཇུག་གི་སེང་ཆེན་གདོང་ལྔས་བཏེགས་པའི་མར་ཞི་རིན་ཆེན་དང་པོའི་ཁྲི་དབུས་སུ་ཞབས་ཟུང་པད་མོ་ཉེ་བར་བཀོད་དེ་བཀྲ་ཤིས་དགའ་སྟོན་གྱི་ཡོ་ལང་རྒྱ་ཆེན་བགྱིས། མཚན་ཡང་སྐལ་བཟང་བསྟན་པའི་རྒྱལ་མཚན་དཔལ་བཟང་པོ་ཞེས་སུ་གསོལ། དེ་སྐབས་སུ་ངེས་དོན་མཁས་པའི་དབང་པོ་རྗེ་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་ཆེད་དུ་ཆིབས་བསྒྱུར་གནང་སྟེ། བཀྲ་ཤིས་ཁྲི་བཞེངས་ཀྱི་ཆོ་ག་རྒྱས་འབུལ་སྐབས་ཐུགས་འགན་ཡོངས་སུ་བཞེས་ཏེ་བཀའ་སློབ་ཟབ་རྒྱས་ཀྱི་བཀའ་དྲིན་བླ་མེད་བསྐྱངས། ད་དུང་༧སྐྱབས་རྗེ་མཆོག་གི་དྲིན་ཆེན་རྩ་བའི་བླ་མ་ཁྱུང་མོ་རྒྱ་འོབས་ཚུལ་ཁྲིམས་བསྟན་འཛིན་དབང་གི་རྒྱལ་པོའི་ཞལ་སྔ་ནས་རྒྱལ་བ་བྲུ་ཚང་གི་ལུགས་བཟང་བཞིན་བོན་སྒོ་ཕྱི་ནང་གསང་གསུམ་གྱི་ཁྲིད་སྡོམ་དབང་ལུང་མན་ངག་ཡོངས་རྫོགས་ཀྱི་བརྒྱུད་པ་རྣམས་ནོད་པར་མཛད། དེ་ནས་བཟུང་ཁྱུང་མོ་གཡུང་དྲུང་ཕུན་ཚོགས་གླིང་དུ་དགོན་བདག་གི་ཞལ་བཞེས་མཛད་དེ་དགོན་པའི་བཅའ་སྒྲིག་ཕྱག་སྲོལ་སོགས་སྔར་སྲོལ་བཞིན་བསྐྱངས་ཤིང༌། གཞན་ཡང་གྲྭ་ས་གོང་མའི་ལུགས་ཀྱི་ཕྱག་སྲོལ་བཟང་པོ་རྣམས་མི་ཉམས་རྒྱུད་འཛིན་དང་ཉམས་པ་སླར་གསོའི་མཛད་འཕྲིན་ངལ་མེད་དུ་བསྐྱངས་བར་མཛད།
༧ཁོང་དང་ཁྱུང་མོ་རྒྱ་འོབས་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ་དང་ལྷན་བཞུགས།
བོད་རབ་བྱུང་བཅུ་བདུན་པའི་ཤིང་མོ་ཕག་གི་ལོ་སྟེ། ཕྱི་ལོ་(༡༩༩༥)དགུང་གྲངས་སུམ་ཅུའི་སྟེང་སྔར་ནས་རིས་མེད་ཀྱི་དགོན་སྡེ་ཁག་ལ་རྟེན་བཞག་དང་མཆོད་འབུལ། ཁྱད་པར་དུ་ལྷ་ལྡན་གཙུག་ལག་ཁང་དུ་ལོ་རེ་མཆོད་མེ་སྟོང་མཆོད་རེ་འཇོག་བཞིན་པ་ད་དུང་རྒྱུན་བཞག་དང༌། ཡང་རྒྱ་ནག་གི་ཆུ་འདུས་(ཁྲིན་ཏུའུ་)གྲོང་ཁྱེར་ནས་རྣམ་མཁྱེན་སྟོན་པ་གཤེན་རབ་མི་བོའི་ཟངས་སྐུ་ཁྲི་གང་མ་བརྒྱ་ཕྲག་གཅིག་བླུས་ཏེ་རེ་སྐོང་བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་གི་ཚོགས་ཁང་དུ་རྟེན་བཞག་མཛད། དེ་མཚུངས་ཁྲི་ཀ་སེ་བརྒྱ་བོན་སྔགས་བདུད་འདུལ་མེ་རི་འཁྱིལ་གླིང་གི་ཚོགས་ཁང་དུ་ཡང་སྟོན་པ་གཤེན་རབ་མི་བོའི་ཟངས་སྐུ་སྟོང་ཕྲག་གཅིག་རྟེན་བཞག་མཛད། གཞན་ཡང་ལོ་དེ་ནས་བཟུང་རེ་སྐོང་བོན་བརྒྱ་དགོན་པའི་བཤད་སྒྲུབ་སློབ་གཉེར་བ་རྣམས་ལ་ཟླ་ཕོགས་གནང་སྦྱིན་མཛད་པ་སོགས་བསྟན་ལ་ཕན་པའི་མཐུན་རྐྱེན་བླ་མེད་བསྒྲུབས་ཏེ་བཀའ་དྲིན་བསྐྱངས།
བོད་རབ་བྱུང་བཅུ་བདུན་པའི་མེ་ཕོ་བྱི་བའི་ལོ་སྟེ། ཕྱི་ལོ་(༡༩༩༦)དགུང་གྲངས་སོ་གཅིག་སྟེང་ནས་བཟུང་རང་དགོན་ཁྱུང་མོ་གཡུང་དྲུང་ཕུན་ཚོགས་གླིང་དུ་ཟླ་རེའི་བཅོ་ལྔའི་དུས་བཟང་ལ་མེ་ཏོག་མཆོད་པའི་ཉིན་ཚོགས་རྒྱུན་ལྡན་དུ་བཙུགས་ཏེ་ལོ་གསུམ་རིང་ཉིན་རེར་མང་ཇ་དང་སྐུ་འགྱེད་ཆད་མེད་དུ་ཕུལ་བ་དང༌། ལོ་དང་པོར་དགེ་འདུན་པའི་ཞལ་གྲངས་བཞིན་ཤེས་རབ་སྨྲ་སེང་གི་གོས་དྲུབ་ཀྱི་ཞལ་ཐང་རེ་དང་གསོལ་ཕོར་སྤུས་བཟང་རེ་བཅས་ཕུལ། ད་དུང་ཡང་རྒྱ་ནག་ནས་གདན་དྲངས་པའི་རྒྱུ་གསེར་ཟངས་ལས་གྲུབ་པའི་སངས་རྒྱས་རྒྱལ་བ་གཤེན་རབ་མི་བོའི་སྐུ་བརྙན་སྟོང་ཕྲག་གཅིག་ཁྱུང་མོ་དགོན་པའི་ཚོགས་ཆེན་འདུ་ཁང་དུ་རྟེན་བཞག་མཛད། གཞན་སྐུ་འབུམ་ཚོང་ར་ནས་གདན་དྲངས་པའི་ཁྱུང་མོ་སྐུ་ཕྲེང་ཉེར་གཉིས་པ་རྒྱ་ནག་འཕོ་བ་གྲོང་འཇུག་གི་བླ་མ་ཁྱུང་མོ་སྒྲོལ་པ་མཐར་ཕྱིན་གྱི་སྐུ་གདུང་ཆེན་མོ་གཅིག་དང༌། སོག་བཙུན་སྟོན་པ་ཡེ་ཤེས་རྒྱལ་མཚན་མཆོག་གི་སྐུ་བརྙན་ཆེན་མོ་གཅིག་བཅས་ཁྱུང་མོ་བླ་བྲང་རང་ནས་བླུ་ཡོན་ཆ་ཚང་བར་ཕུལ་ཏེ་རང་དགོན་དུ་རྟེན་བཞག་མཛད་པ་སོགས་བསོད་ནམས་ཀྱི་ཚོགས་བསགས་བསམ་ཡུལ་ལས་འདས་པ་བྱུང༌།
བོད་རབ་བྱུང་བཅུ་བདུན་པའི་མེ་མོ་གླང་གི་ལོ་སྟེ། ཕྱི་ལོ་(༡༩༩༧)དགུང་གྲངས་སོ་གཉིས་སྟེང་ནས་མཚོ་ལྷོ་གཤེན་བསྟན་སྨིན་གྲོལ་དུང་དཀར་དར་རྒྱས་གླིང་དུ་གཡུང་དྲུང་བཀོད་ལེགས་མཆོད་རྟེན་དང༌། བཀྲ་ཤིས་སྒོ་མང་མཆོད་རྟེན། རྣམ་པར་རྒྱལ་བའི་མཆོད་རྟེན། བདུད་འདུལ་མཆོད་རྟེན། པད་མ་བརྩེགས་པའི་མཆོད་རྟེན། མྱང་འདས་མཆོད་རྟེན། དབྱེན་བསྡུམས་མཆོད་རྟེན། ལྷ་བབས་མཆོད་རྟེན་དང་བཅས་མཆོད་པའི་རྟེན་མཆོག་བརྒྱད་ལ་འགྲོ་གྲོན་ཆ་ཚང་ཁྱུང་མོ་བླ་བྲང་སྐུ་སྒེར་ནས་ཕུལ་ཏེ་གསར་བཞེངས་མཛད་ནས་བཀྲ་ཤིས་རབ་གནས་ཀྱི་ཆོ་ག་གསུངས་ཤིང་ལེགས་འགྲུབ་བྱུང་བའི་རྟེན་འབྲེལ་མཛད་སྒོ་ཡང་རྒྱ་ཆེན་སྤེལ་བ་བཞིན་དེ་གའི་ཡུལ་མི་སེར་སྐྱ་རྒན་དར་གཞོན་གསུམ་ཀུན་གྱིས་བསྔགས་བརྗོད་ཀྱི་གནས་སུ་གྱུར། ད་དུང་ལོ་དེར་སྟོང་ཆེ་བོད་ཡིག་སློབ་འབྲིང་གི་འགྲུབ་སྟོན་མཛད་སྒོ་ལ་ཆེད་དུ་ཨི་ཏ་ལིས་རྒྱལ་ཁབ་ནས་ཕེབས་པའི་ཆོས་རྒྱལ་ནམ་མཁའི་ནོར་བུ་ཡང་དེ་སྐབས་རང་དགོན་ལ་གདན་དྲངས་སྟེ་མཇལ་བཅར་གྱིས་བསྟན་འགྲོ་ལ་སྨན་པའི་མཛའ་བརྩེ་བཀའ་མོལ་ཟབ་རྒྱས་གནང༌།
བོད་རབ་བྱུང་བཅུ་བདུན་པའི་ས་ཕོ་སྟག་གི་ལོ་སྟེ། ཕྱི་ལོ་(༡༩༩༨)དགུང་གྲངས་སོ་གསུམ་སྟེང་རང་དགོན་གཡུང་དྲུང་ཕུན་ཚོགས་གླིང་དུ་སྔོན་ཟིང་འཁྲུགས་སྐབས་སུ་ཞིག་རལ་དུ་གྱུར་བའི་མཆོད་བརྒྱད་ལ་མ་དངུལ་འབོར་ཆེན་བཏང་སྟེ་བསྐྱར་བཞེངས་མཛད་གྲུབ་བྱུང་བ་དང༌། རྔ་ཡུལ་ནས་༧རྩ་བའི་བླ་མ་ཁྱུང་མོ་རྒྱ་འོབས་རིན་པོ་ཆེ་གདན་དྲངས་ཤིང་བཀྲ་ཤིས་མངའ་དབུལ་གྱི་རབ་གནས་དང་མཛད་སྒོའི་རྟེན་འབྲེལ་སོགས་ཀྱི་བཀའ་དྲིན་རྒྱ་ཆེན་བསྐྱངས། སྐབས་དེར་ཡང་ཁོང་གི་མདུན་ནས་ཁྲོ་བོ་ངོ་མཚར་རྒྱས་པ་སོགས་བོན་ཕྱི་ནང་གསང་གསུམ་གྱི་དབང་ལུང་གི་གདམས་པ་ཡང་མང་པོ་གསན་བཞེས་གནང༌། ད་དུང་ཡང་ལོ་དེར་ཁོང་གི་ལྷ་སྡེ་ཆེན་པོ་རེ་སྐོང་ཧོར་ནག་སྟོང་ཆེ་སྡེ་འདབས་སུ་ཡང་བཞེངས་ཡོན་ཆ་ཚང་སྐུ་སྒེར་ནས་གནང་སྟེ་བདུད་འདུལ་མཆོད་རྟེན་ཆེན་མོ་ཞིག་གསར་དུ་བཞེངས་ཏེ་དད་ལྡན་མང་ཚོགས་ཁྲི་སྟོང་གིས་བསོད་ནམས་གསོག་པའི་ཞིང་ས་དང་མཛེས་རྒྱན་དུ་གྱུར་ཏེ་དགའ་བའི་ཡོ་ལང་རྒྱ་ཆེན་སྤེལ། བར་སྐབས་སུ་ལྷ་ལྡན་ཉི་མའི་གྲོང་ཁྱེར་དུ་སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་ཕེབས་པ་དང་སྟབས་བསྟུན་ལྷ་སར་ཆེད་དུ་ཕེབས་བསྐྱོད་གནང་བ་བཞིན། ཁོང་དང་མཇལ་བཅར་ཞུས་ཏེ་རང་དགོན་དུ་གཡུང་དྲུང་བོན་གྱི་བཤད་སྒྲུབ་འདུས་སྡེ་ཞིག་སླར་གསོ་གནང་རྒྱུའི་རེ་འདུན་སོགས་དགོངས་བཞེད་ཇི་ཡོད་སྙན་གསན་ཞུས་པ་ལ། ༧སྐྱབས་རྗེ་ཡོངས་འཛིན་རིན་པོ་ཆེ་མཆོག་ནས་ཐུགས་དགྱེས་ཚོར་ཆེན་པོས་དགོངས་བཞེད་དེ་ལ་བསྟོད་བསྔགས་གནང་བཞིན། ཁོང་གིས་སྨན་རིའི་དགེ་བཤེས་བཟོད་པ་འགྱུར་མེད་བཤད་གྲྭའི་སློབ་དཔོན་དུ་མངགས་རྒྱུའི་ཞལ་བཞེས་གནང༌། ད་དུང་ཡང་དེ་སྐབས་སུ་ཡོངས་འཛིན་རིན་པོ་ཆེའི་མདུན་ནས་རྒྱལ་བའི་བཀའ་འགྱུར་རིན་པོ་ཆེའི་དཔེ་ལུང་གི་གདམས་པ་ཞུས་པ་བཞིན་དུ་གནང་ཐོབ་བྱུང༌།
བོད་རབ་བྱུང་བཅུ་བདུན་པའི་ས་མོ་ཡོས་ཀྱི་ལོ་སྟེ། ཕྱི་ལོ་(༡༩༩༩)དགུང་གྲངས་སོ་བཞིའི་སྟེང་དམིགས་བསལ་གྱིས་གསོ་རིག་སྨན་གྱི་ཕྱག་ལེན་མན་ངག་དང་བཅས་པ་ལ་སྦྱངས་ནས། ཆེད་དུ་ཕོ་ནད་ཅན་ལ་དམིགས་ཏེ་བོད་སྨན་གྱི་གཙོ་བོ་དུ་ཏྲི་སུའི་སྒྲུབ་སྔགས་དང༌། བཙོ་ཐལ། ཨ་རུ། གླ་རྩི། གཞན་ཡང་རྟེན་རྫས་བྱིན་ཅན་མང་པོ་སོགས་ཐུན་མོང་མ་ཡིན་པའི་སྨན་སྣ་ཀུན་འདུས་ཀྱི་སྦྱོར་བ་ལས་གྲུབ་པའི་“དུ་ཏྲི་སུའི་རིལ་དཀར་ཆེན་མོ་”ཞེས་པ་ཞིག་གསར་བསྐྲུན་མཛད། ད་དུང་གློ་ནད་དང་མཁྲིས་ནད་ཅན་དག་ལ་ཡང་ཆེད་དམིགས་ཀྱིས་སྨན་སྣ་གསར་པ་སྡེབ་སྦྱོར་གནང་ཡོད། ལྷག་པར་དུ་རང་ཉིད་ཀྱི་སྐུ་ངལ་ལ་མི་འཛེམས་པར་རིན་མེད་ཀྱི་སྒོ་ནས་ནད་པ་རྣམས་ཀྱི་རྩ་ཆུ་ལ་བརྟགས་གནང་མཛད་པ་དང༌། མེ་བཙའ་འཇོག་པ། སྨན་སྦྱིན་གཏོང་གནང་བ་སོགས་འགྲོ་བ་ཀུན་ལ་ཕན་གསོས་ཆེན་པོ་གནང་བ་ཐམས་ཅད་གཞན་ཕན་གྱི་ཕྱག་ལས་ཁོ་ནས་ཀུན་གྱིས་བསྔགས་བརྗོད་དང་རྗེས་སུ་ཡི་རངས་བགྱིས་པའི་གནས་སུ་འཁུམས།
སྟོང་ལོ་གསར་བར་གསར་དུ་བཞེངས་པའི་ཚོགས་ཆེན་འདུ་ཁང་ཆེན་མོ།
བོད་རབ་བྱུང་བཅུ་བདུན་པའི་ལྕགས་ཕོ་འབྲུག་གི་ལོ་སྟེ། ཕྱི་ལོ་(༢༠༠༠)ལོ་དགུང་གྲངས་སོ་ལྔའི་སྟེང་རང་དགོན་དུ་གསས་ཁང་དཀར་ནག་བཀྲ་གསལ་ལ་དཔེ་བཞག་སྟེ། དེང་རབས་ཀྱི་རིག་པའི་འཆར་འགོད་ཀྱིས་རྒྱུ་ཨར་འདམ་སོགས་ཀྱིས་བྱས་པའི་ཚོགས་ཆེན་འདུ་ཁང་གསར་པ་ཞིག་གསར་བསྐྲུན་མཛད་པའི་དབུ་འཛུགས་གནང༌། ལོ་དེར་རང་དགོན་དུ་སྨན་རིའི་དགེ་བཤེས་བཟོད་པ་འགྱུར་མེད་གདན་དྲངས་ཏེ་སྒྲུབ་གྲྭ་བཙུགས་ནས་སློབ་ཁྲིད་དང༌། སྔོན་འགྲོ་འབུམ་དགུ། ཉམས་ལེན་སྒྲིབ་སྦྱོང་སོགས་ལོ་གསུམ་གྱི་འཆར་འགོད་གནང༌། དགེ་སློབ་གཉིས་ཀྱི་འཚོ་བའི་མཐུན་རྐྱེན་ཆ་ཚང་བ་ཁྱུང་མོ་བླ་བྲང་ནས་གནང་བ་ཐོབ། དེ་མིན་གཞན་ད་རུང་ལོ་དེ་ནས་བཟུང་རང་དགོན་དུ་རྩོམ་རིག་སྣ་འཛོམས་ལོ་དེབ་«ཁྱུང་སྐྱུགས»ཞེས་པའི་ལོ་དེབ་ཅིག་ཀྱང་ལོ་བསྟར་འདོན་སྤེལ་བྱེད་རྒྱུའི་འཆར་འགོད་གནང་སྟེ་རྩོམ་སྒྲིག་པ་རང་དགོན་གྱི་གྲྭ་གཡུང་དྲུང་ཡར་འཕེལ་དང་ཁོ་བོ་མར་ནང་གཡུང་དྲུང་བསྟན་འཛིན་གཉིས་བསྐོ་བཞག་མཛད་པ་དང༌། འདོན་ཐེངས་དང་པོ་ལ་ཁོང་སྒེར་ནས་འགྲོ་གྲོན་དཔར་ཡོན་ཆ་ཚང་བར་གནང་སྟེ་འགྲེམས་སྤེལ་བྱས།
བོད་རབ་བྱུང་བཅུ་བདུན་པའི་ལྕགས་མོ་སྦྲུལ་གྱི་ལོ་སྟེ། ཕྱི་ལོ་(༢༠༠༡)དགུང་གྲངས་སོ་དྲུག་གི་སྟེང་ཚོགས་ཆེན་འདུ་ཁང་བཞེངས་བསྐྲུན་མཛད་བཞིན་པའི་ཆེད་དུ་ལྷ་ས་དང༌། རྒྱ་ནག་ཆུ་འདུས་(ཁྲིན་ཏུའུ།) ཨ་མདོ་རྔ་བ་སོགས་བོད་ཡུལ་སྟོད་སྨད་བར་གསུམ་དུ་ཕེབས་ཏེ་མཛད་འཕྲིན་བསྐྱངས་ཤིང་སྐུ་ངལ་ཚད་མེད་བསྐྱོན། བོད་རབ་བྱུང་བཅུ་བདུན་པའི་ཆུ་ཕོ་རྟ་ཡི་ལོ་སྟེ། ཕྱི་ལོ་(༢༠༠༢)དགུང་གྲངས་སོ་བདུན་སྟེང་རང་དགོན་དུ་གཙུག་ལག་ཁང་བཞེངས་བསྐྲུན་མཛད་བཞིན་པ་ཕྱི་ནང་གི་རྟེན་དང་བརྟེན་པ་ཐམས་ཅད་ཡོངས་སུ་ལེགས་པར་གྲུབ་ནས་འགྲུབ་སྟོན་སྒོ་འབྱེད་མཛད་སྒོ་ཆེན་མོ་ལ་རྔ་བ་ནས་༧སྐྱབས་རྗེ་གང་གི་རྩ་བའི་བླ་མ་༧ཁྱུང་མོ་རྒྱ་འོབས་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ་མཆོག་ཀྱང་ཞབས་སོར་བཀོད་གནང་གིས་གཙུག་ལག་ཁང་གི་བཀོད་ལེགས་དང་ནང་རྟེན་བཞེངས་བསྐྲུན་ལ་ཐུགས་དགྱེས་བརྩེ་ཆེན་པོས་བསྔགས་བརྗོད་ལན་མང་དང་བཀྲ་ཤིས་རབ་གནས་རྒྱས་པའི་བཀའ་དྲིན་བསྩལ་གནང་མཛད། དེ་མིན་འགྲུབ་སྟོན་སྒོ་འབྱེད་མཛད་སྒོ་ལ་གནད་ཡོད་སྐུ་མགྲོན་གཙོ་བོ་༧སྐྱབས་རྗེ་ཁྱུང་མོ་རྒྱ་འོབས་རིན་པོ་ཆེ་མཆོག་དང་། མཁས་དབང་གཉའ་བློ་གྲོས་རྒྱལ་མཚན། མང་ར་རྫོང་གི་རྫོང་དཔོན་གཞོན་པ་སྟོང་ཆེ་ཚེ་རིང་ཐར། ཁྲི་ཀ་རྫོང་སྲིད་གཞུང་གི་དཔོན་རིགས། རྒྱ་རིགས་སྦྱིན་བདག་དང་གྲོགས་པོ། གཞན་ཡང་རེ་སྐོང་ཧོར་ནག་སྟོང་ཆེ་དང་། མཚོ་སྔོན་པོའི་ཨ་རིག་སྐོར། དེ་མིན་སྟོང་ཆེའི་རོང་འབྲོག་ཀུན་ནས་འདུས་པའི་བོད་མི་སེར་སྐྱ་སྟོང་ཕྲག་ཁ་ཤས་འདུས་པ་ལ་གསོལ་སྟོན་རྒྱ་ཆེན་བཤམས།
བོད་རབ་བྱུང་བཅུ་བདུན་པའི་ཆུ་མོ་ལུག་གི་ལོ་སྟེ། ཕྱི་ལོ་(༢༠༠༣)ལོ་དགུང་གྲངས་སོ་བརྒྱད་སྟེང་རང་དགོན་དུ་ཕྱོགས་མེད་ནས་དྭ་ཕྲུག་དང་དབང་པོ་སྐྱོན་ཅན་སོགས་བསྡུས་ཏེ། དེ་དག་གི་ཆེད་དུ་“ཁྱུང་མོ་དགེ་རྒྱས་སློབ་གླིང་”ཞེས་པའི་སློབ་གྲྭ་ཞིག་གསར་འཛུགས་གནང་རྒྱུའི་འཆར་འགོད་གནང༌སྟེ་མཁས་དབང་ཚེ་རིང་ཐར་བརྒྱུད་ཡ་ཞི་ཡ་མཐུན་སྒྲིལ་ཐེབས་རྩ་ཚོགས་པ་ལ་རོགས་སྐྱོར་གྱི་ཆེད་དུ་སློབ་གྲྭའི་སློབ་ཁང་དང་ཉལ་ཁང་སོགས་ཀྱི་བཀོད་དབྱིབས་རི་མོ་དང་བཅས་པ་གཏན་ལ་བབས་ཏེ་བསྐུར་གནང་མཛད། སློབ་ཁྲིད་འཆར་གཞི་དང་ཁ་ཕྱོགས་སོགས་གཏན་དུ་ཁེལ་ཏེ་མཁས་དབང་ཚེ་རིང་ཐར་བརྒྱུད་དེ་སྙན་ཞུ་ཞིབ་ཕྲ་ཕུལ།
བོད་རབ་བྱུང་བཅུ་བདུན་པའི་ཤིང་ཕོ་སྤྲེལ་གྱི་ལོ་སྟེ། ཕྱི་ལོ་(༢༠༠༤)དགུང་གྲངས་སོ་དགུའི་སྟེང་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་ཆེད་ཆིབས་ཕེབས་ཀྱིས་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་མཇལ་ཏེ་ཡི་དམ་དབལ་གསས་རྔམ་པའི་དབང་ལུང་རྒྱ་ཆེན་གསན། སྨན་རིའི་དཔོན་སློབ་སྐྱབས་རྗེ་ཡང་སྟོན་འཕྲིན་ལས་ཉི་མ་རིན་པོ་ཆེའི་དྲུང་ནས་སྲིད་རྒྱལ་དྲེའུ་དམར་མའི་གཞུང་ལུང་ཞུས་པ་མ་ཟད། ༧རྒྱལ་བ་སྨན་རིའི་མཁན་སློབ་རྣམ་གཉིས་ལ་སྤྱིར་རྟེན་འབྱུང་རྒྱུ་འབྲས་བསླུ་བ་མེད་པའི་མཐུ་ལས་སྙིགས་ལྔའི་རྒུད་ཚོགས་ཞི་སྟེ་འགྲོ་རྣམས་སྡུག་བསྔལ་དང་བྲལ་ནས་བདེ་དགེས་འཚོ་བའི་སྐྱབས་འཇུག་དང༌། ཁྱད་པར་དུ་གཡུང་དྲུང་བོན་གྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱེད་པ་ལ་རྗེས་སུ་ཡི་རངས། སྒོས་སུ་སྐབས་དོན་ཁྱུང་མོ་གཡུང་དྲུང་ཕུན་ཚོགས་གླིང་གི་དགོན་པའི་འཛིན་སྐྱོང་བརྒྱུད་རིམ་དང་བཅའ་ཡིག་སྒྲིག་གཞི་སོགས་འདས་པའི་ལོ་རྒྱུས་དང་མ་འོངས་འཆར་འགོད་བཅས་སྙན་ཞུ་ཞིབ་ཅིང་ཕྲ་བའི་སྒོ་ནས་ཞུས་པར་རྣམ་གཉིས་ནས་ཀྱང་ཐུགས་བརྩེ་ཆེན་པོས་རྒྱབ་སྐྱོར་དང་མ་འོངས་ལམ་སྟོན་སོགས་བཀའ་སློབ་ཟབ་རྒྱས་གནང༌།
༧སྨན་རིའི་ཡོངས་འཛིན་བསྟན་འཛིན་རྣམ་དག་རིན་པོ་ཆེ་མཆོག་དང་མཁན་བསྟན་པ་གཡུང་དྲུང་རྣམ་གཉིས་དང་མཇལ་བཅར་སྐབས།
གཞན་བལ་ཡུལ་དཔལ་ཁྲི་བརྟན་ནོར་བུའི་རྩེ་རུ་༧སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་དང་མཁན་རིན་པོ་ཆེ་ལུང་རྟོགས་བསྟན་པ་གཡུང་དྲུང་རྣམ་གཉིས་དང་མཇལ་བཅར་ཞུས་ཏེ་གོང་བཞིན་སྙན་ཞུ་ཟབ་རྒྱས་ཕུལ་བར་རྣམ་གཉིས་ནས་ཀྱང་བསྟན་དོན་ལ་སྨན་པའི་སྲི་ཞུར་དམིགས་ཏེ་རྒྱབ་སྐྱོར་གྱིས་རོགས་འདེགས་རྒྱ་ཆེན་གནང༌། ལོ་དེར་༧རྒྱལ་བ་སྨན་རིའི་མཁན་སློབ་རྣམ་པའི་ཐུགས་དགོངས་གཞིར་བཟུང་འོག་རང་དགོན་དུ་གཡུང་དྲུང་བོན་གྱི་བཤད་སྒྲུབ་འདུས་སྡེ་ཞིག་བསྐྱར་འཛུགས་གནང་སྟེ་སྨན་རིའི་དགེ་བཤེས་བཟོད་པ་འགྱུར་མེད་ཁྱུང་མོ་དགོན་པའི་དཔོན་སློབ་དུ་བསྐོ་བཞག་མཛད་ཅིང་ཁྲི་འདོན་རྟེན་འབྲེལ་གྱི་མཛད་སྒོའི་སྟ་གོན་ཡོངས་རྫོགས་ཁྱུང་མོ་གྲྭ་ཚང་གིས་བསྒྲུབས་ཏེ་བཀྲ་ཤིས་སྐལ་བཟང་གི་ཡོ་ལང་རྒྱ་ཆེན་སྤེལ།
བོད་རབ་བྱུང་བཅུ་བདུན་པའི་ཤིང་མོ་བྱ་ཡི་ལོ་སྟེ། ཕྱི་ལོ་(༢༠༠༥)ལོ་དགུང་གྲངས་བཞི་བཅུའི་སྟེང་ཕྱི་ཟླ་གསུམ་པའི་ཚེས་གཅིག་ཉིན་ལོ་ཤས་སྔོན་ནས་འཆར་འགོད་བྱས་པའི“ཁྱུང་མོ་དགེ་རྒྱས་སློབ་གླིང་”ཞེས་པའི་སློབ་གྲྭ་དེ་ད་ལྟ་རང་དགོན་ཁྱུང་མོ་གཡུང་དྲུང་ཕུན་ཚོགས་གླིང་དུ་དངོས་སུ་དབུ་འཛུགས་གནང་ཐུབ་པ་བྱུང་བ་དང༌། སྒྲིག་གཞིའི་གོ་རིམ་ཡང་སློབ་རིམ་དང་པོ་ནས་དྲུག་པའི་བར་འཛིན་གྲྭ་སྡེ་ཚན་གཅིག་དང༌། གཞན་གསོ་རིག་འབུམ་བཞིའི་འཛིན་གྲྭ། དུས་རབས་ཀྱི་འགྲོས་དང་བསྟུན་རྒྱའི་སྐད་ཡིག་དང༌། ད་དུང་ཡང་དབྱིན་ཇིའི་སྐད་ཡིག་འཛིན་གྲྭ་སོགས་བཙུགས་ནས་རིམ་བཞིན་མདོ་སྨད་དུ་གཡུང་དྲུང་བོན་གྱི་སློབ་གཉེར་བྱེད་སའི་བསྟི་གནས་དང༌། རེ་བའི་མིག་འབུར་གཏོད་ས་ཞིག་ཏུ་གྱུར་པ་མ་ཟད། རིས་སུ་མ་ཆད་པའི་ཆོས་ལུགས་གྲུབ་མཐའ་ཁག་ལ་འབྲེལ་འདྲིས་དང༌། ཕན་ཚུན་གུས་བཀུར་གནང་སའི་མིག་དཔེ་བཟང་པོ་ཞིག་ཏུ་གྱུར་ཏེ་ཕྱོགས་ཡོངས་ནས་སློབ་གཉེར་བའི་གྲངས་ཀྱང་འདབ་སྟོང་ལ་མོས་པའི་རྐང་དྲུག་འདུ་བ་བཞིན་དུ་གྱུར།
སྟོང་ལོ་ལྔ་བར་བསྐྲུན་པའི་ཁྱུང་མོ་བཤད་སྒྲུབ་སློབ་གླིང་།
འདི་ལོར་ཡང་བསྐྱར་བལ་ཡུལ་དུ་༧ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་དང་མཁན་རིན་པོ་ཆེ་ལུང་རྟོགས་བསྟན་པ་གཡུང་དྲུང་རྣམ་གཉིས་དང་མཇལ་བཅར་ཞུས་ཏེ་ཁོང་རྣམ་གཉིས་ནས་རང་དགོན་གྱི་ཁྱུང་མོ་དགེ་རྒྱས་གླིང་གི་བསླབ་པ་སློབ་གཉེར་གྱི་སྒྲོམ་གཞི་དང་གྲུབ་འབྲས་ལ་ཐུགས་དགྱེས་བརྩེ་ཆེན་པོས་བསྔགས་བརྗོད་ལན་མང་དང༌མ་འོངས་འཛིན་སྐྱོང་ཐུགས་བཀོད་དཔལ་འབྱོར་སོགས་ཀྱི་བཀའ་དྲིན་བླ་མེད་བསྐྱངས།
གཞན་ཡང་ཁོང་གི་གསུང་རྩོམ་གྱི་སྐོར་ལ་ཡང་«བོན་དང་ཆོས་ཕན་ཚུན་བསྒྱུར་བའི་བཤད་སྒྲོས་ཀྱི་ཚུལ་ཅུང་ཟད་གླེང་བ»དང༌། «དགོན་པའི་བཅའ་སྒྲིག་དང་འབྲེལ་བའི་གཏམ»སོགས་དང༌། སྙན་རྩོམ་ཐོར་བུ་འགའ་ཞིག་བཅས་ཡོད་པ་ལྟར་རོ། །མདོར་ན་༧ཁྱུང་མོ་ཁྲི་རབས་ཉེར་གསུམ་པ་སྐལ་བཟང་བསྟན་པའི་རྒྱལ་མཚན་ནམ་སྟོབས་ལྡན་དབང་ཕྱུག་རིན་པོ་ཆེ་མཆོག་གིས་གཡུང་དྲུང་བོན་གྱི་བསྟན་པ་སྤྱི་དང༌། བྱེ་བྲག་ཏུ་ཁྱུང་མོ་གཡུང་དྲུང་ཕུན་ཚོགས་གླིང་ངམ་བཤད་སྒྲུབ་དར་རྒྱས་གླིང་གི་དགོན་བདག་གི་ཐུགས་འགན་བཞེས་ནས་མི་ལོ་ཉི་ཤུ་ལྷག་གི་རིང༌། བསྟན་པའི་ལས་དོན་ཁོ་ན་གཅེས་པར་བཟུང་ནས་སྐུ་གདུང་གསུང་རབ་རྟེན་དང་བརྟེན་པ་གསར་བཞེངས་ཀྱི་མཛད་ཁུར་ལ་རྟག་ཏུ་བྲེལ་བཞིན། སྐལ་ལྡན་སློབ་བུ་རྣམས་ལ་དབང་ལུང་གི་གདམས་པ་ཟབ་མོའི་ཟམ་མ་ཆད་པར་བསྩལ་བ་དང༌། སྒོམ་སྒྲུབ་ཉམས་ལེན་གྱི་འཁྱེར་སོ་ལས་གཡེལ་བ་མི་མངའ་བ་སོགས་ཀྱི་མཛད་འཕྲིན་རིམ་བསྐྱངས་ཀྱིས་མདོ་སྔགས་ཟུང་འབྲེལ་ཐེག་ཆེན་སངས་རྒྱས་གཡུང་དྲུང་བོན་གྱི་བསྟན་པ་རིན་པོ་ཆེའི་མགོན་དང་དཔུང་གཉེན་དུ་མཚན་དཔེ་ཉི་མ་གཞོན་ནུའི་དཀྱིལ་འཁོར་ལྷམ་མེར་འཛུམ་བཞིན་པའི་སྐབས་སོ། །
མཛད་རྣམ་འདི་བཞིན་ཁོ་བོས་བྲིས་པའི་«ཁྱུང་མོ་དགོན་པའི་གདན་རབས»ལས་ཟུར་འདོན་ཞུས་པ་ཡིན་པས་དགོངས་ཞུ།


c: text/html

text:
"གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་ཡོང་བ་མཐའ་འཁྱོངས་བྱེད་པར་དབུལ་སྒྲོལ་འགག་སྒྲོལ་གྱི་ཕན་འབྲས་ཆེ་རུ་གཏོང་རྒྱུ་ནི་འགག་རྩ་ཡིན"ཞེས་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཀྲུང་དབྱང་གི་དབུལ་སྐྱོར་གསར་སྤེལ་ལས་དོན་ཚོགས་འདུའི་ཐོག་གཏམ་བཤད་གལ་ཆེན་གནང་ནས་དབུལ་སྒྲོལ་འགག་སྒྲོལ་བྱེད་པར་ངེས་པར་དུ་འགལ་བ་དང་གནད་དོན་ལ་ཐད་ཀར་ཕྱོགས་དགོས་པ་དང་། ངེས་པར་དུ་ཁོང་དུ་ཆུད་པར་བྱེད་པའི་བསམ་ཕྱོགས་དང་བྱ་ཐབས་ནི་དུས་བབ་གསར་པའི་འོག་གི་དབུལ་སྐྱོར་གསར་སྤེལ་ལས་དོན་ཡག་པོ་བསྒྲུབས་པའི་བརྟག་ཐབས་གལ་ཆེན་ཞིག་ཡིན་ལ། ང་ཚོས་ཀུན་སེམས་གཅིག་འགྲིལ་གྱིས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ཐོབ་པར་རྩ་བའི་གཞི་འཛིན་ས་ཞིག་ཀྱང་ཡིན་ལུགས་བཏོན་གནང་མཛད་ཡོད། གནད་དོན་ནི་དུས་རབས་ཀྱི་འབོད་སྒྲ་ལྟ་བུ་ཡིན་པས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ཐོབ་པར་བྱེད་པར་གནད་དོན་ལ་ངོས་འཛིན་ཡང་དག་དང་གནད་དོན་ཐག་གཅོད་བྱ་རྒྱུ་ནི་འགག་རྩ་ཡིན། འགག་སྒྲོལ་དམག་འཐབ་འདིར་རྒྱལ་ཁ་ཐོབ་པར་འགོག་རྐྱེན་བཟོ་བའི་རྒྱུ་རྐྱེན་མང་པོ་མཆིས་པ་ཕྱོགས་གཅིག་ཏུ་བསྡུས་ན་རྒྱུ་རྐྱེན་གཉིས་ལས་མ་འདས་པ་སྟེ། གཅིག་ནི་ཕྱི་རོལ་ཡུལ་གྱི་རྒྱུ་རྐྱེན་ཏེ་ས་ཁུལ་དབུལ་པོ་མི་ཉུང་བར་རང་གནས་སའི་ཐོན་ཁུངས་ཀྱིས་རང་ཉིད་ཀྱི་འཚོ་བ་འཕྱིད་མི་ཐུབ་པ་དང་། གཅིག་ཤོས་ནི་རང་ངོས་ཀྱི་རྒྱུ་རྐྱེན་ཡིན་པས་ངེས་པར་དུ་ཕྱོགས་ཚང་མའི་ཧུར་སེམས་བསྐྱེད་དུ་བཅུག་ནས་མཉམ་ཤུགས་ཆེན་པོ་ཞིག་ཆགས་པ་བྱེད་དགོས། གནད་དོན་ལ་ཐད་ཀར་ཕྱོགས་པ་ནི་བློ་སྟོབས་ཤིག་དང་། གནད་དོན་སེལ་རྒྱུ་ནི་ཆུ་ཚད་ཅིག་ཡིན་པས་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ནས་གནད་དོན་འཚོལ་བ་དང་དེར་དོ་སྣང་བྱས་ཚེ། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་ཐུབ་ནས་དམག་འཐབ་དྲག་པོ་འདིར་རྒྱལ་ཁ་ཐོབ་རྒྱུར་རྨང་གཞི་ཡག་པོ་ཞིག་འདིང་ཐུབ།
གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་ཡོང་བ་བྱ་རྒྱུ་ནི་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ཐོབ་པར་བྱེད་པའི་གཞི་རྩའི་ཐབས་བཀོད་ཡིན་པ་དང་། དེའི་ནང་ནས"སུ་ལ་དབུལ་སྐྱོར་བྱེད་པ"དང་། "སུས་དབུལ་སྐྱོར་བྱེད་པ" "དབུལ་སྐྱོར་ཇི་ལྟར་བྱེད་པ"བཅས་ཀྱི་གནད་དོན་ཐག་གཅོད་བྱ་རྒྱུ་ནི་འགག་རྩ་ཡིན། མི་འབོར་དབུལ་པོ་གསལ་ཤེས་ཐུབ་པ་བྱ་རྒྱུ་ནི་དབུལ་སྒྲོལ་གནད་སྨིན་ཡོང་བའི་སྔོན་འགྲོ་ཡིན་པར་བརྟེན། མི་འབོར་དབུལ་པོ་ཡོད་དོ་ཅོག་ལ་ཡིག་ཚགས་དང་གཱ་བཟོས་ཏེ་དུད་ཚང་ལ་གནད་སྨིན་དགོས་རིགས་ངེས་པར་དུ་དུད་ཚང་ལ་གནད་སྨིན་ཐུབ་པ་བགྱིས་ཏེ་མི་འབོར་དབུལ་པོ་དངོས་གནས་གསལ་ཤེས་དང་། མི་འབོར་དབུལ་པོ་དང་། དབུལ་ཕོངས་ཀྱི་ཚད། དབུལ་པོ་ཆགས་རྐྱེན་སོགས་གསལ་པོ་ཤེས་པ། དུད་ཚང་དང་མིར་བབ་བསྟུན་གྱིས་བྱ་ཐབས་སྤྱད་ཚེ་གཞི་ནས་དབུལ་སྐྱོར་དངོས་གནས་ཐུབ་ངེས་ཡིན། དབུལ་སྒྲོལ་འགག་སྒྲོལ་ལ་སྐུལ་མ་གཏོང་བའི་འགག་རྩ་ནི་འགན་འཁྲི་མི་ཐོག་ཏུ་འཁྱོལ་བ་བྱ་རྒྱུ་ཡིན་པར་བརྟེན་ཀྲུང་དབྱང་ནས་སྤྱི་འདོམས་དང་། ཞིང་ཆེན(རང་སྐྱོང་ལྗོངས་དང་ཐད་གཏོགས་གྲོང་ཁྱེར)གྱིས་སྤྱིའི་འགན་འཁུར་བ། གྲོང་ཁྱེར(ས་ཁུལ)གྱིས་དོན་འཁྱོལ་ལ་དམ་འཛིན་བྱེད་པའི་དབུལ་སྐྱོར་གསར་སྤེལ་ལས་ཀའི་ལམ་སྲོལ་མགྱོགས་མྱུར་ཆགས་པའི་ཐོག་ནས། ལས་བགོས་ཞིབ་ཕྲ་དང་། འགན་འཁྲི་གསལ་བ། ལས་འགན་མི་ཐོག དཔྱད་ཞིབ་གནད་ལ་འཁེལ་བ་བྱས་ཚེ། གཞི་ནས་རང་འགན་སོ་སོར་འཁུར་བ་དང་རང་འགན་གཙང་སྒྲུབ་ཐུབ་ལ་མཐུན་སྦྱོར་འཁོར་སྐྱོད་དང་མཐུན་སྦྱོར་འཕེལ་རྒྱས་ཀྱི་རྟིང་ཤུགས་བསྐྱེད་ཐུབ།
ནད་ལ་ཕན་པའི་སྨན་ཤོག་མ་ནོར་བར་འབྲི་བ་ལྟར་བྱས་ཚེ་གཞི་ནས་དབུལ་པོ་ཆགས་རྐྱེན་གྱི་རྩ་བ་ཤེས་ཐུབ། ས་གནས་སོ་སོའི་གནས་ཚུལ་སྣ་ཚོགས་པས་བྱེད་སྟངས་གཅིག་རང་ནས་བསྒྲུབ་རྒྱུ་མིན་པར་ཡུལ་བབ་དང་བསྟུན་ནས་མང་ལ་སྣ་ཚོགས་པའི་གནད་སྨིན་དབུལ་སྐྱོར་གྱི་ཐབས་ལམ་གསར་པ་འཚོལ་དགོས། ཐབས་ལམ་གཙོ་བོའི་ཆ་ནས་བཤད་ཚེ། "དབུལ་སྐྱོར་ཇི་ལྟར་བྱ་རྒྱུའི"གནད་དོན་ཐག་གཅོད་བྱེད་པར་ས་ཁུལ་དབུལ་པོ་དང་མི་འབོར་དབུལ་པོའི་ཞིབ་ཕྲའི་གནས་ཚུལ་ལ་གཞིགས་ནས། "ལྔ་ཁག་གཅིག"གི་འདུ་འགོད་ལག་ལེན་བསྟར་རྒྱུ་འགག་རྩ་ཡིན་པ་སྟེ། གཅིག་ནས་ཐོན་སྐྱེད་འཕེལ་རྒྱས་བཏང་ནས་ཁག་གཅིག་དབུལ་སྒྲོལ་ཡོང་བར་ས་གནས་ཀྱི་ཐོན་ཁུངས་ལ་གཞིས་བཙུགས་ཏེ་རང་སར་དབུལ་སྒྲོལ་ཡོང་བ་བྱེད་དགོས་པ་དང་། གཉིས་ནས་ས་གནས་གཞན་ལ་སྤོས་ཏེ་ཁག་གཅིག་དབུལ་སྒྲོལ་ཡོང་བ་བྱས་ནས་སྤོ་ཐུབ་པ་དང་། བརྟན་པོར་གནས་ཐུབ་པ། ཕྱུག་པོ་ཆགས་ཐུབ་པ་བྱེད་དགོས། གསུམ་ནས་སྣོད་བཅུད་ཀྱི་ཁ་གསབ་སྤྲད་དེ་ཁག་གཅིག་དབུལ་སྒྲོལ་ཡོང་བ་བྱས་ནས་ངལ་རྩོལ་ནུས་ཤུགས་ལྡན་པའི་མི་འབོར་དབུལ་པོ་ས་ཆ་དེ་རང་དུ་ནགས་སྲུང་སོགས་ཀྱི་སྣོད་བཅུད་སྲུང་སྐྱོང་མཁན་ལ་འགྱུར་བ་བྱེད་དགོས། བཞི་ནས་སློབ་གསོ་འཕེལ་རྒྱས་བཏང་ནས་ཁག་གཅིག་དབུལ་སྒྲོལ་ཡོང་བ་བྱས་ཏེ་སློབ་གསོར་བརྟེན་ནས་མི་རབས་གཉིས་པ་ནས་དབུལ་པོའི་རྒྱུན་ཆོད་པའི་ཕུགས་རྩའི་ནུས་པ་དམིགས་བཀར་དུ་འདོན་དགོས། ལྔ་ནས་སྤྱི་ཚོགས་འགན་སྲུང་གི་མཐའ་བསྐྱངས་ཏེ་ཁག་གཅིག་མཐའ་སྐྱོབ་བྱས་ནས་མི་འབོར་དབུལ་པོའི་ཁྲོད་ངལ་རྩོལ་ནུས་ཤུགས་ཡོངས་སུ་ཤོར་བའམ་ཆ་ཤས་ཤོར་བའི་མིར་སྤྱི་ཚོགས་འགན་སྲུང་ཐོག་ནས་མཐའ་སྐྱོབ་བྱེད་དགོས་པ་བཅས་ཡིན།
དབུལ་སྒྲོལ་ལས་དོན་ཡག་པོ་སྒྲུབ་མིན་དང་མང་ཚོགས་དབུལ་པོ་དབུལ་པོའི་གནས་ལས་གྲོལ་མིན་དེ་རང་གིས་བཤད་པར་མི་བརྩི་བར་ས་གནས་དེ་གའི་མང་ཚོགས་རང་ཉིད་ཀྱིས་ཤོད་དགོས་པ་དང་། དབུལ་སྒྲོལ་ཐུབ་མིན་དེ་མང་ཚོགས་དང་མཉམ་དུ་རྩིས་བརྒྱབ་ནས་མང་ཚོགས་ཀྱིས་ཁས་ལེན་ཐོབ་དགོས་པས། དོན་དམ་པའི་ཐོག་ཤུགས་རྒྱག་པ་དང་། འབད་པས་བརྩོན་པ། དཀའ་བ་སྤྱོད་པ་བཅས་བྱས་ཚེ་དབུལ་སྒྲོལ་འགག་སྒྲོལ་གྱི་དཀའ་གནད་ཇི་ལྟར་ཆེ་ཡང་ང་ཚོས་ཏན་ཏན་སྒྲོལ་ཐུབ།
དུས་བཀག་བཞིན་དབུལ་སྒྲོལ་འགག་སྒྲོལ་ཡོང་བའི་དམིགས་ཚད་ནི་རྒྱལ་ཡོངས་མི་དམངས་ཀྱི་ཡུན་རིང་འདུན་པ་ཡིན་ལ་ང་ཚོས་གཞན་ལ་དཀྲི་ཐབས་བྲལ་བའི་འགན་འཁྲི་གལ་ཆེན་ཞིག་ཀྱང་ཡིན། "མི་རྣམས་ཀྱི་ལྟོ་གོས་འཕྱིད་རྒྱུའི"བརྩེ་སེམས་བཅངས་ནས་དམངས་ལ་བདེ་སྐྱིད་བསྐྲུན་རྒྱུར་ལས་ཀ་ཏན་ཏིག་བསྒྲུབས་ཏེ་ཡུས་ཀུང་གིས་རི་བོ་སྤོ་བའི་བློ་སྟོབས་ལ་བརྟེན་ནས་དཀའ་སྒྲུབ་དངོས་སྒྲུབ་ཀྱིས་ས་ཁུལ་དབུལ་པོ་དང་མང་ཚོགས་དབུལ་པོ་ཁག་གཅིག་རྗེས་སུ་གཏན་ནས་མ་ལུས་པར་བྱས་ཚེ། མི་དམངས་ལ་བློ་ཡིད་ཚིམས་པའི་རྒྱུགས་འབྲས་ཡག་པོ་ཞིག་འབུལ་ཐུབ་པ་དེ་ཡིན།
ཁ་བྱང་ཕྱི་མོ། དབུལ་སྒྲོལ་འགག་སྒྲོལ་གྱི་བྱ་གཞག་ལ་ཕན་འབྲས་ཆེས་གཙོ།
(རྩོམ་འགན་པ། དབང་འདུས།)

robotstxt: allowed

filter: keep


text:
ཁ་སྣོན་དང་པོ། ནང་པའི་ཆོས་ཀྱི་གནས་ཚུལ་ས་བཅད།
༡ ཚེ་འདིར་ལྟོས་ཀྱང་ཆོས་དགོས་པ།
རང་རེས་ཆོས་བྱེད་དགོས་པ་ཡིན་པའི་རྒྱུ་མཚན་ནི། ཚེ་འདིའི་དངོས་པོ་ཡར་རྒྱས་ཇི་ཙམ་ཡོད་ཀྱང༌། དེ་གཅིག་པུས་གཏན་གྱི་བདེ་བ་ལྡེང་ངེས་སྐྱེད་མི་ཐུབ་ཅིང༌། ཡར་རྒྱས་ཀྱི་འཕེལ་བ་ཇི་ཙམ་བྱུང་བ་དེ་འདྲར་མི་རྣམས་དངངས་སྐྲག་དང༌། འཇིགས་སྣང་གིས་ཉིན་མཚན་སྦྲེལ་ཏེ་སྡོད་དགོས་པ་འདི་རང་རེད། རིག་གསར་གྱི་ཤེས་ཡོན་ཡར་རྒྱས་ཀྱིས་སྔ་རབས་ཀྱི་མི་རྣམས་ནས་སྐྱབས་གནས་སུ་འཛིན་པའི་ཟླ་བའི་ཁང་བཟང་སོགས་སུ་བསྐྱོད་པ་དང༌། ཟླ་བའི་རང་བྱུང་གི་ནུས་པ་རྣམས་འགྲོ་བ་མིའི་རིགས་ལ་ཚུར་ཞབས་འདེགས་ཞུ་བའི་ཡོ་བྱད་དུ་བསྒྱུར་བ་ཡོང་སྲིད་ཀྱང༌། དེ་དག་གིས་མཐའ་མ་འཛམ་གླིང་གི་དགྲ་གཉིས་པ་ཞིག་ཡོང་བཟོ་ཡོད་པ་རེད། གང་ལྟར་འདི་འདྲའི་ལས་ཐབས་ཀྱིས་མི་རྣམས་ལ་གཏན་གྱི་བདེ་བ་མཐར་ཕྱིན་པ་ཞིག་དང༌། གཏན་ཆགས་པ་ཞིག་ཡོང་ཐབས་ནམ་ཡང་མེད།དེ་དག་ནི་ཕྱི་ལུས་ཀྱི་ཚོར་བ་བདེ་བ་འདྲེན་བྱེད་ཙམ་ཡིན་པས་དེའི་རྐྱེན་གྱིས་སེམས་བདེ་ཕྲན་བུ་རེ་སྐབས་རེ་འབྱུང་ཡང༌། གཏན་ཆགས་པར་གནས་མི་ཐུབ། དེས་ན་སེམས་ཁོ་རང་གི་སྟེང་དུ་བདེ་བ་ཞིག་བཅོལ་རྒྱུ་བྱུང་ན་ལུས་པོའི་ངལ་དུབ་རྒྱན་དུ་འགྲོ་བའང་ཡོད་པ་མཐོང་ཆོད་ལྟར་རེད། དེ་ལྟ་བུ་འབྱུང་བ་ནི་ཆོས་ཀྱི་ཐབས་ཤེས་ལག་ལེན་བཀལ་ཏེ་སེམས་ལ་བཟོ་ལྟ་བཟོ་རྒྱུ་འདི་རང་ཡིན། ལར་ཚེ་འདིའི་བདེ་བ་གདེངས་འཁེལ་བ་ཞིག་འབྱུང་བའང་ཆོས་ལ་བརྟེན་ནས་ཡོང་དགོས། དེ་ཡང༌། བདེ་སྡུག་ཆེ་ཆུང་ཇི་འདྲ་ཞིག་ཡིན་ཀྱང་འཕྲལ་གྱི་ཕྱིའི་རྐྱེན་དེ་གཅིག་པུ་མིན་པར་ནང་དུ་ཡང་རྒྱུ་ཞིག་ཡོད་དགོས། དེ་ནི་སེམས་སྟེང་དུ་དགེ་མི་དགེའི་ལས་ཀྱི་ནུས་པའམ་བག་ཆགས་ཤིག་ཡོད་པ་དེ་ཡིན། དེ་ནུས་ཅན་དུ་ཡོད་ཙ་ན་ཕྱིའི་རྐྱེན་དེ་འཕྲད་མ་ཐག་ཏུ་ནུས་པ་དེ་སད་དེ་བདེ་སྡུག་གི་ཚོར་བ་འབྱུང་བ་ཡིན། ནུས་པ་དེ་མེད་ན་ཕྱིའི་རྐྱེན་མང་པོ་གང་འདྲ་ཞིག་ཡོད་ཀྱང་བདེ་སྡུག་འཕར་འབུབ་འགྲོ་ཤེས་ཐབས་མེད། དེ་འདྲའི་ནུས་པ་དེ་སྔར་བསགས་པའི་ལས་ཀྱིས་བཞག་པ་ཡིན། དེས་ན། འབྲས་བུ་སྡུག་བསྔལ་ཅི་འདྲ་ཞིག་ཡིན་ཀྱང་ཐོག་མར་རང་གི་སེམས་མ་དུལ་བས་བྱ་བ་ངན་པ་ཞིག་བྱས་ཏེ་ལས་ཤིག་བསགས། དེའི་ནུས་པ་སེམས་སྟེང་དུ་བཞག་པ་སླར་རྐྱེན་དང་འཕྲད་དུས་སྡུག་བསྔལ་མྱོང་བ་སྟེ། མཐར་གཏུགས་ན་སེམས་ལ་ཐུག་ཡོད། རྒྱུ་མཚན་དེས་ཀྱང་ཆོས་མེད་པར་སེམས་མི་དུལ། དེ་མ་དུལ་བས་ལས་ངན་པ་གསོག དེས་རྒྱུད་སྟེང་དུ་ནུས་པ་བཞག་པ་ལ་བརྟེན་ནས་འབྲས་བུ་སྡུག་བསྔལ་བསྐྱེད་ཡོང་བ་དེ་འདྲ་ཡིན་ནོ། །
༢ ཚེ་ཕྱི་མར་ལྟོས་ཀྱང་ཆོས་དགོས་པ།
སེམས་ཅན་ཕལ་ཆེ་བར་ལུས་རྟེན་ཡོད་ཅིང༌། གནས་འགའ་ཞིག་ན་སེམས་ཁོ་ན་ལས་མེད། ལུས་སེམས་དེ་གཉིས་ཀར་ཉེར་ལེན་གྱི་རྒྱུ་རེ་ཡོད་པའི་ལུས་ཀྱི་ཉེར་ལེན་གྱི་རྒྱུ་མངལ་སྐྱེས་ལ་མཚོན་ན་ཕ་མའི་ཁུ་ཁྲག་ལ་ཐུག དེ་བཞིན་སེམས་ལ་ཡང་ཉེར་ལེན་དང་རིགས་འདྲའི་རྒྱུ་ཡོད། ཚེ་འདིའི་སེམས་ཀྱི་རིགས་འདྲའི་རྒྱུན་གྱི་ཐོག་མ་ནི་ཕ་མའི་ཁུ་ཁྲག་དབུས་སུ་ཉིང་མཚམས་སྦྱར་མ་ཐག་པའི་སེམས་དེ་ཡིན་ལ། དེའི་རྫས་རྒྱུན་སྔོན་མ་ཞིག་ནི་ངེས་པར་ཡོད་དགོས། རྒྱུ་མཚན་ནི་ཕྱིའི་དངོས་པོ་སེམས་སུ་འགྱུར་མི་སྲིད་ལ། སེམས་ཕྱིའི་དངོས་པོར་འགྱུར་མི་སྲིད། སེམས་དེའི་རྫས་རྒྱུན་ཡོད་དགོས་ན་ངེས་པར་ཉིང་མཚམས་མ་སྦྱར་གོང་གི་སེམས་དེ་ཡིན་དགོས། དེས་སྐྱེ་བ་སྔོན་མ་འགྲུབ། དེ་འདྲའི་སེམས་དེ་རྒྱུན་གཅིག་ཡིན་པའི་རྒྱུ་མཚན་གྱིས་མཐུན་རྐྱེན་ཚང་བའི་མི་དང༌། བུ་ཕྲུག་འགའ་ཤས་ནས་སྐྱེ་བ་སྔོན་མ་དྲན་པ་དེང་དུས་ཀྱང་ཡོད། སྔར་གྱི་ལོ་རྒྱུས་ཁུངས་མའི་ནང་ཡང་སྐྱེ་བ་སྔོན་དྲན་མང་དུ་བྱུང༌། རྒྱུ་འབྲས་ཞེས་པ་ཐ་དད་ཡིན་ཀྱང༌། ངེས་པར་ཆ་མཐུན་གྱི་འབྲེལ་བ་ཡོད་དགོས། དཔེར་ན། ལུས་ནི་རེག་བྱ། དབྱིབས། ཁ་དོག་ཅན་ཞིག་ཡིན་པས་དེའི་ཉེར་ལེན་གྱི་རྒྱུ་ཡང་དེ་འདྲ་ཞིག་ཡོད་དགོས་ལ། སེམས་ལ་དབྱིབས་སོགས་མེད་པས་ཉེར་ལེན་གྱི་རྒྱུ་ཡང་དེ་ལྟ་བུ་དགོས། ས་བོན་རོ་མངར་བ་ལས། འབྲས་བུ་དེ་མཐུན་འབྱུང་བ་ལྟ་བུ། དེས་ན་གཟུགས་མེད་སེམས་ཀྱི་ཉེར་ལེན་གྱི་རྒྱུར་གཟུགས་ཅན་ཕ་མའི་ཁུ་ཁྲག་འཇོག་མི་ཐུབ། རིག་པ་འདི་སོགས་ལ་བརྟེན་ནས་སྐྱེ་བ་སྔ་ཕྱི་ངེས་པར་འགྲུབ། དེས་ན་སྐྱེ་བ་ཕྱི་མ་ཞིག་ཡོད་ཕྱིན་དེར་ཕན་པ་ཆོས་ཁོ་ན་ལས་མེད་པ་ཤིན་ཏུ་གསལ་པོ་རེད། དེ་རྣམས་ཆོས་དགོས་པའི་རྒྱུ་མཚན་ཡིན།
༣ ཆོས་སུ་གྲགས་པ་མང་པོ་ཡོད་པའི་ནང་གི་ནང་ཆོས་ཏེ། དེའི་སྟོན་པའི་སྐོར།
འཛམ་གླིང་འདིར། ནད་སྣ་གཅིག་ལ་སྨན་མང་པོ་ཡོད་པ་བཞིན། མིའི་རིགས་སོགས་འགྲོ་བ་ཀུན་གྱི་བདེ་བ་སྒྲུབ་པའི་ཐབས་སུ་ཆོས་ལུགས་མང་པོ་ཡོད། དེ་དག་རང་རང་ལ་ཆོས་ལུགས་ཀྱི་ཚུལ་དང༌། བརྗོད་ཚུལ་མི་མཐུན་པ་ཡོད་ཀྱང༌། དེ་རྣམས་ཀྱིས་སྒྲུབ་པ་པོ་རང་ཉིད་ཀྱི་སྒོ་གསུམ་ཡ་རབས་བཟང་པོར་བསྒྱུར་བ་དང༌། དམིགས་ཡུལ་བཟང་པོར་དམིགས་པ་ནི་གཅིག་མཐུན་རེད་བསམ་གྱི་འདུག ་རྫུན་དང་ཕྲ་མ་སོགས་ངག་གི་ལས་དང༌། རྐུ་གསོད་སོགས་ལུས་ཀྱི་སྤྱོད་པ་ངན་པ་རྣམས་བྱེད་མི་རུང་བར་སྟོན་པ་སོགས་ཀུན་མཐུན། བློ་ཕམ་པ་ཞིག་ལ། ལོ་རྒྱུས་ནང་སྐབས་རེ་ཆོས་ལུགས་པ་ཕན་ཚུན་སྡང་རྩོད་ཀྱི་གནས་ཚུལ་བྱུང་བ་དེ་སླར་མི་འོང་བའི་འདས་པ་ཡིན་ན་ལེགས། ཆོས་ལུགས་པ་ཚོ་མཐུན་པོ་བྱེད་རྒྱུ་ངེས་པར་ཐུབ་པ་ཡིན། སྤྱིར་དེང་དུས་ཆོས་ཙམ་ཡོད་མེད་ཀྱི་ཕྱོགས་གཉིས་ཡོད་དུས་འདིར་རིས་མེད་ཀྱི་ཆོས་པ་ཚོ་མཉམ་མཐུན་བྱེད་གལ་ཆེ། དེ་ཡང་སྡང་སེམས་ཀྱིས་མ་ཡིན་ཏེ། མཉམ་མཐུན་བྱེད་པ་དེས་ཆོས་ལུགས་པ་ཚོར་ཕན་ཐོགས་ཡོད་པ་མ་ཟད། ཆོས་མེད་པ་ཚོར་ཡང་འཕྲལ་ཡུན་གྱི་ཕན་བདེ་སྒྲུབ་ཆེད་ཡིན་ཏེ། ཁོང་ཚོའི་བླང་དོར་གནས་ལ་རྨོངས་པའི་མི་ཤེས་པ་སེལ་ཏེ་གཏན་བདེའི་ལམ་དུ་འགོད་ཐབས་ཡིན། དེར་བརྟེན་ངས་ཆོས་ལུགས་ཚང་མར་དམ་ཚིག་འོ་ཆུ་གཅིག་འདྲེས་ཡོང་བའི་རེ་གསོལ་ཞུ་རྒྱུ་ཡིན། ཆོས་ལུགས་པ་ཕན་ཚུན་གཅིག་སྒྲིལ་ཆེད་ཕན་ཚུན་གནས་ཚུལ་ཤེས་རྟོགས་ཐུབ་དགོས། དེའི་དོན་དུ ཁོ་བོས་བོད་ཀྱི་ནང་པའི་ཆོས་སྐོར་གནས་ཚུལ་མདོར་བསྡུས་ཤིག་བརྗོད་རྒྱུ་ཡིན། དེ་ལ་གནས་ལུགས་བརྗོད་དགོས་པ་ཞིག་ནི། དེང་དུས་བོད་ཡིག་ནང་གི་ཆོས་ཚིག་ཚང་མ་དབྱིན་ཡིག་ཏུ་ཐད་དོན་བསྒྱུར་བར་དཀའ། དབྱིན་བོད་གཉིས་ཀའི་ཤེས་ཡོན་ཚད་མཐོ་གཉིས་འཛོམས་ཅན་ཡང་དཀོན་ཞིང༌། ཞིབ་གཏུགས་བྱེད་སའི་སྔོན་བསྒྱུར་ཁུངས་དག་རིགས་ཀྱང་ཆེར་མ་མཐོང༌། སྔོན་ཆད་དབྱིན་ཡིག་ཐོག་བསྒྱུར་བྲིས་བྱེད་པོ་དག་བསམ་སྦྱོར་གཉིས་དགེའི་ལག་རྗེས་གང་ལེགས་ཀྱང་ལམ་རོབ་ཙམ་ལས་གོ་དོན་གཏིང་ཟབ་བསྒྱུར་བྲིས་མ་ཐུབ་པར་མངོན་ཞིང༌། འོན་ཀྱང༌། ཕྱིན་ཆད་དཀའ་ངལ་འདི་དག་རིམ་སེལ་གྱིས་ཁོ་བོ་ཅག་གི་ཆོས་ཀྱི་གོ་དོན་གཏིང་ཟབ་རྣམས་དབྱིན་ཡིག་ཐོག་བདེ་བླག་ཏུ་བསྒྱུར་བྲིས་ཐུབ་པའི་རེ་བ་ཡོད། དེ་ལྟའི་གནས་ཚུལ་འོག་ཆོས་སྐོར་འདི་དག་ཀྱང་དབྱིན་ཡིག་ཏུ་བྲི་བསྒྱུར་བདེ་ཆེད་གོ་སླ་རགས་བསྡུས་ཙམ་ཞིག་བརྗོད་རྒྱུ་ཡིན། ང་ཚོའི་སྟོན་པ་སངས་རྒྱས་ཤཱཀྱ་ཐུབ་པ་ནི་བསྐལ་པ་འདིར་སངས་རྒྱས་སྟོང་རྩ་ཡོད་པའི་ནང་ནས་གཅིག་ཡིན། སངས་རྒྱས་དེ་རྣམས་ཐོག་མ་ནས་སངས་རྒྱས་མིན་པར་ང་ཚོ་ལྟ་བུའི་སེམས་ཅན་ཡིན། ལུས་སེམས་གཉིས་ལས་སེམས་གཙོ་ཆེ། ལུས་ངག་ནི་སེམས་ཀྱི་གཞན་དབང་ཅན་ཡིན། འདོད་ཆགས་ལ་སོགས་པའི་ཉོན་མོངས་རྣམས་སེམས་ཀྱི་རང་བཞིན་ལ་བསླད་པ་མེད། སེམས་ཀྱི་རང་བཞིན་ནི་དྲི་མས་མ་བསླད་པ་དག་པ་ཞིག་ཡིན། ཉོན་མོངས་རྣམས་སེམས་ཀྱི་འཁོར་ཡིན། དེ་ལྟའི་ཉོན་མོངས་སོགས་སྐྱོན་གྱི་རིགས་རྣམས་རིམ་བཞིན་བཅོས་ཏེ་གློ་བུར་བའི་དྲི་མ་རྣམས་རྫོགས་པར་ཟད་ནས་དག་པ་དེ་སངས་རྒྱས་ཡིན་པས། ཐོག་མ་ནས་སངས་རྒྱས་པའི་སངས་རྒྱས་ཤིག་ནང་པས་ཁས་མི་ལེན། དེ་འདྲའི་སངས་རྒྱས་དེས་དུས་ཇི་སྲིད་བར་འགྲོ་བའི་དོན་མཛད། དེས་སྐུ་གསུང་ཐུགས་ཀྱི་སྤྲུལ་པ་བྱེ་བ་ཐེར་འབུམ་མང་པོས་ཆུ་ཚོད་སྐར་ཆ་རེར་ཡང་འགྲོ་བའི་དོན་མུ་མཐའ་མེད་པ་མཛད། བསྐལ་པ་འདིར་སངས་རྒྱས་མཆོག་གི་སྤྲུལ་སྐུའི་རྣམ་པ་ཅན་དུ་བྱོན་པ་དེར་ཆ་བཞག་སྟེ་སྟོང་རྩ་འབྱུང༌། མཆོག་གི་སྤྲུལ་སྐུ་རེར་བསྟན་པ་གསར་པ་རེ་ཡོང༌། བསྐལ་པ་ནི་ལོ་ཤིན་ཏུ་མང་པོ་ཡོད་པའི་དུས་སྐབས་ཤིག་ཡིན། སངས་རྒྱས་ཤཱཀ་ཐུབ་ཀྱི་བསྟན་པ་འདི་སངས་རྒྱས་གཞན་གྱི་བསྟན་པ་དང་མི་འདྲ་བར་འདིར་མདོ་སྔགས་ཟུང་འབྲེལ་ཡོད། གཞན་ཕལ་ཆེ་བར་སྔགས་མེད། ཐུན་མོང་སྣང་ངོར་དགའ་ལྡན་གནས་ནས་འཕོ་བ་དང༌། ལྷུམས་སུ་ཞུགས་པ། སྐུ་བལྟམས་པ། བཟོ་ཡི་གནས་ལ་མཁས་པ། བཙུན་མོའི་འཁོར་གྱིས་རོལ་པ། ངེས་པར་འབྱུང་བ། དཀའ་བ་སྤྱད་པ། བྱང་ཆུབ་སྙིང་པོར་གཤེགས་པ བདུད་སྡེ་བཅོམ་པ། སངས་རྒྱས་པ། ཆོས་ཀྱི་འཁོར་ལོ་བསྐོར་བ། མྱ་ངན་ལས་འདས་པ་སྟེ་མཛད་པ་བཅུ་གཉིས་བསྟན། སངས་རྒྱས་འཇིག་རྟེན་དུ་བྱོན་པ་ནི་འགྲོ་བའི་དོན་དུ་དང༌། དེ་ཡང་ཆོ་འཕྲུལ་གསུམ་ལས་གསུང་གི་ཆོ་འཕྲུལ་གཙོ་བོ་ཡིན་སྟབས་ཆོས་འཁོར་བསྐོར་ཆེད་ཡིན་ལ། སྟོན་པ་ཤཱཀྱ་ཐུབ་པ་རྒྱལ་པོའི་རིགས་སུ་འཁྲུངས་ཏེ། སྐུ་ཚེ་སྟོད་ལ་རྒྱལ་སྲིད་བསྐྱངས། དེ་ནས་སྲིད་པའི་ཕུན་ཚོགས་ཐམས་ཅད་སྡུག་བསྔལ་གྱི་རང་བཞིན་དུ་གཟིགས་ཏེ་རྒྱལ་སྲིད་སྤངས་ནས་དཀའ་ཐུབ་ལ་ཞུགས། མཐར་རྡོར་གདན་དུ་མངོན་པར་རྫོགས་པར་སངས་རྒྱས་ཚུལ་བསྟན། དེ་ལ་དུས་དང་པོར་ཡུལ་ཝ་ར་ཎཱ་སིར་གདུལ་བྱ་ཉན་ཐོས་ཀྱི་རིགས་ཅན་རྣམས་ལ་གཙོ་བོར་དགོངས་ནས་འཕགས་པའི་བདེན་པ་བཞི་ལས་བརྩམས་པའི་ཆོས་ཀྱི་འཁོར་ལོ་བསྐོར། དུས་བར་པར་བྱ་རྒོད་ཕུང་རིར་གདུལ་བྱ་ཐེག་ཆེན་གྱི་རིགས་ཅན་དབང་རྣོན་རྣམས་ལ་གཙོ་བོར་དགོངས་ནས་རང་བཞིན་མེད་པའི་ཚུལ་ལས་བརྩམས་ཏེ་འཁོར་ལོ་བར་པ་གསུངས། དུས་མཐའ་མར་ཡངས་པ་ཅན་དུ་གདུལ་བྱ་ཐེག་ཆེན་གྱི་རིགས་ཅན་དབང་པོ་འབྲིང་མཐའ་རྣམས་ལ་གཙོ་བོར་དགོངས་ནས་འཁོར་ལོ་ཐ་མ་གསུངས་ཏེ་སྙན་གྲགས་ཅན་གྱི་ཆོས་འཁོར་རིམ་པ་གསུམ་བསྐོར། སྟོན་པ་སངས་རྒྱས་ཀྱིས་རྡོ་རྗེ་འཆང་གི་སྐུར་བཞེངས་ཏེ་སྔགས་ཀྱི་ཆོས་རྣམས་ཀྱང་གསུངས། ད་ལྟ་བོད་དུ་བསྒྱུར་བའི་བཀའ་འགྱུར་ཞེས་སྙན་གྲགས་ཅན་གྱི་པོད་རྣམས་སངས་རྒྱས་ཀྱིས་གསུངས་པ་ཤ་སྟག་ཡིན། བཅོམ་ལྡན་འདས་ཀྱི་བཀའ་མདོ་ཕྱོགས་རྣམས་སྡེ་སྣོད་གསུམ་དང༌། སྔགས་ཀྱི་ཆོས་སྐོར་རྣམས་རྒྱུད་སྡེ་བཞིར་འདུ། ཡང་ན་རྒྱུད་སྡེ་བཞི་མདོ་སྡེའི་སྡེ་སྣོད་ནང་བསྡུས་ཀྱང་ཆོག ། བརྗོད་བྱ་ཚུལ་ཁྲིམས་དང༌། ཏིང་ངེ་འཛིན། ཤེས་རབ་སྟེ་བསླབ་པ་གསུམ་གྱི་སྒོ་ནས་འདུལ་བ། མདོ་སྡེ། མངོན་པ་བཅས་སྡེ་སྣོད་གསུམ་དུ་འཇོག
༤ བོད་དུ་ནང་ཆོས་དར་ཚུལ།
ནང་པའི་ཆོས་བོད་དུ་ཇི་ལྟར་བྱུང་བ་ནི། ཞང་ཞུང་གི་ཡུལ་ནས་དར་བའི་བོན་ཆོས་ཆེས་སྔ་བར་བོད་དུ་དར་ཁྱབ་བྱུང་ཞིང༌། དུས་ད་ལྟའང་བཤད་སྒྲུབ་བྱེད་པ་ཡོད། འདི་ཐོག་མར་ཧ་ཅང་རྒྱས་པ་ཞིག་མེད་འདྲ་ཡང༌། ཕྱིས་བོད་དུ་རྒྱ་གར་ནས་ནང་བསྟན་རྒྱ་ཆེར་དར་བའི་སྐབས་བོན་གྱི་ལྟ་སོྒམ་པའི་བཞེད་སྲོལ་ལའང་ཟབ་རྒྱས་སུ་ཕྱིན་ཡོད་པར་མངོན། བོད་ཀྱི་ཆོས་རྒྱལ་ལྷ་ཐོ་རི་གཉན་བཙན་སྐབས་ནང་བསྟན་ཐོག་མར་དར། དེ་ནས་རིམ་གྱིས་ཇེ་འཕེལ་དུ་སོང་ནས་རྒྱ་གར་གྱི་པབྲསྤྱ༣་ཏ་ཞི་བ་འཚོ་ཡབ་སྲས་སོགས་སྙན་གྲགས་ཅན་མང་པོས་མདོ་དང་བསྟན་བཅོས་དང༌། གྲུབ་དབང་པདྨ་འབྱུང་གནས་སོགས་ཀྱིས་རྒྱུད་སྡེའི་སྐོར་ཡང་མང་པོ་བསྒྱུར་སྤེལ་མཛད། དེ་ནས་གླང་དར་སྐབས་ཉམས་ཏེ་ལོ་བཅུ་ཕྲག་འགའ་ཙམ་བར་གནས་ཤིང༌། སླར་ཡང་བོད་སྨད་ཕྱོགས་དང༌། སྟོད་ཕྱོགས་ནས་བསྟན་པ་རིམ་གྱིས་གསོས་ཏེ་བསྟན་པ་ཕྱི་དར་གྱི་འགོ་ཚུགས། ལོ་ཙཱ་བ་རིན་ཆེན་བཟང་པོ་སོགས་བོད་ཀྱི་བློ་ཅན་མང་པོས་རྒྱ་གར་གྱི་མཁས་གྲུབ་གྲགས་ཆེ་བ་མང་པོའི་ཞབས་ལ་གཏུགས་ཏེ་གསན་བསམ་སྒོམ་པས་རྒྱལ་བསྟན་འཛིན་སྤེལ་མཛད་ཅིང༌། པཎྜི་ཏ་དཔལ་མར་མེ་མཛད་སོགས་མང་པོ་བོད་དུ་ཕེབས་ཏེ་མདོ་རྒྱུད་བསྟན་བཅོས་མང་པོ་བསྒྱུར་སྤེལ་མཛད། དུས་རབས་འདི་ཙམ་ནས་བོད་རང་ཉིད་ཀྱི་མཁས་པ་མང་པོ་བྱུང་སྟེ་བོད་འགྲེལ་མང་པོ་མཛད་པའི་མགོ་ཚུགས་པ་ཡིན། དུས་གང་འཚམས་རྗེས་ནས་རྒྱ་གར་དང༌། བལ་པོའི་མཁས་པ་གྲགས་ཆེ་བ་བོད་དུ་ཕེབས་པ་ཆེར་བྱུང་མི་འདུག དེ་ལྟར་བོད་དུ་དར་ཁྱབ་ཀྱི་ནང་བསྟན་འདི་རྒྱ་གར་གྱི་ནང་བསྟན་དྲི་མ་མེད་པ་འདི་རང་ལས། བོད་ཀྱི་བླ་མས་རྟོག་བཟོ་དང༌། ཆོས་གཞན་དང་བསྲེས་ལྷད་བཏང་བ་མེད་ཅིང༌། དཔེར་ན། བོད་འགྲེལ་དེ་ཚོའི་ནང་ཆོས་ཀྱི་འགྲེལ་བཤད་ཆུང་ཆུང་ཞིག་ལའང་མཇུག་ཏུ་སངས་རྒྱས་རང་ཉིད་ཀྱི་གསུང་ངམ། དེ་མིན་རྒྱ་གར་མཁས་པའི་གསུང་དྲངས་ཏེ་གཏན་ལ་ཕབ་པ་ཤ་སྟག་ཡིན། ཆེས་ཤིན་ཏུ་ར་འཕྲོད་པ་གཅིག་ལ། དེང་སང་གི་རྒྱ་གར་པ་ཕྱི་ནང་གཉིས་ཀའི་ཁོངས་ཀྱི་མཁས་པ་རེ་ཟུང་དང་ཞིབ་གླེང་སྐབས་ཆོས་ཚིག་སྐད་བརྡ་འཕྲོད་དཀའ་བའི་གནས་ཚུལ་འདི་གའི་འོག་ལའང་ལོ་བརྒྱ་ཕྲག་མང་པོའི་སྔོན་ནས་བསྒྱུར་བའི་བོད་ཡིག་ནང་གི་ཆོས་ཀྱི་བཤད་པ་འཁོད་ཡོད་པ་དེ་ག་རང་ཁོང་ཚོས་བརྗོད་ཀྱི་འདུག དེར་མ་ཟད། རྒྱ་གར་བ་མཁས་པ་འགས་བརྗོད་རིགས་སུ། དེང་སང་སཾསྐྲྀ་ཏའི་སྐད་ཐོག་ནས་གོ་དཀའ་བའི་གཞུང་འགའ་ཤས་བོད་སྐད་ཐོག་ནས་བལྟས་ཏེ་གུང་བསྒྲིགས་སྐབས་གོ་བ་ཆེས་ཕུལ་དུ་བྱུང་བ་ཡོང་གི་འདུག་ཟེར། གནས་ཚུལ་འདིའི་ཐོག་ནས་ངོས་ཀྱི་བསམ་པར། བོད་ཀྱི་ཆོས་ལ་ཡུལ་དུས་གནས་ཚུལ་དབང་གིས་རྒྱ་གར་བ་དང་ཕྲན་བུ་ཁྱད་པར་ཡོད་པ་རྒྱུ་མཚན་དུ་བྱས་ཏེ་བླ་མའི་ཆོས་ལུགས་ཞེས་ནང་པ་བསྒྱུར་བཅོས་ཕྱིན་པ་ཞིག་ཏུ་ངོས་འཛིན་བྱེད་པ་དེ་རྩ་བ་ནས་ནོར་བ་བྱུང་བ་རེད། ཡང་བརྗོད་རྒྱུར། གཅིག་བྱས་ན་ནོར་འཁྲུལ་ཡིན་སྲིད་པས་དགོངས་འགལ་མེད་པ་ནས། ད་ལྟའི་དུས་རབས་འདིར། ནང་པའི་ཐེག་པ་ཆེ་ཆུང་གི་ལྟ་སྒོམ་སྤྱོད་གསུམ་ཆ་ཚང་བ་དཔྱིས་ཕྱིན་པ་ཞིག་ཤེས་དགོས་ན། བོད་ཡིག་གི་གླེགས་བམ་རྣམས་རྒྱུན་རིང་བར་བརྟག་ཞིབ་ཟབ་ནན་གྱིས་གཟིགས་དགོས་པ་རེད་སྙམ་ལགས། རྒྱ་གར་དུ་སྔར་ན་ལེབྲསྤྱའི་མཁས་པའི་འཆད་སྲོལ་དང༌། བྲི་ཀ་མ་ལ་ཤི་ལའི་མཁས་པའི་འཆད་སྲོལ་ཞེས་རྩ་བའི་དོན་གཅིག་ཀྱང༌། མིང་འདོགས་དང༌། འཁྲིད་སྟངས་ཕྲན་བུའི་ཁྱད་པར་ཡོང་གི་ཡོད་པ་བཞིན་དུ་བོད་དུའང་རྒྱ་གར་གྱི་པཎྜི་ཏ་དང༌། དེའི་བོད་ཀྱི་སློབ་རྒྱུད་ཀྱི་མཚན་དང༌། ས་གནས། དུས་ཚོད་སོགས་ཀྱིས་མིང་འདྲ་མིན་བྱུང་སྟེ། དེ་ཡང་གྲགས་ཆེ་བར་རྙིང་མ། བཀའ་རྒྱུད། ས་སྐྱ། དགེ་ལུགས་ཞེས་མིང་འདོགས་སོ་སོ་དང༌། རྩ་བ་གཅིག་ཀྱང་འཁྲིད་སྟངས་མི་འདྲ་བ་ཐན་ཐུན་ཡོད་པ་རེད། ཐམས་ཅད་ཀྱང་མདོ་སྔགས་ཟུང་འབྲེལ་གྱི་རྒྱལ་བའི་བསྟན་པ་ཤ་སྟག་ཡིན་ནོ། །
༥ ཆོས་ཀྱི་དོན་བཤད་པ།
ཆོས་ཞེས་པའི་དོན་ནི། ཆོས་ཞེས་པ་སཾསྐྲྀཏའི་སྐད་དུ་དྷརྨ་ཞེས་པ་འཛིན་པ་ལ་འཇུག་ཅིང༌། དེ་ཡང་རང་རང་གི་ངོ་བོའམ། མཚན་ཉིད་འཛིན་པའི་གོ་ལུགས་ཀྱིས་ཡོད་པ་ཐམས་ཅད་ཆོས་དང༌། ཡང་འཇིགས་པ་ལས་འཛིན་པའམ། སྐྱོབ་པའི་དོན་གྱིས་ཆོས་དང་འཇིག་རྟེན་གཉིས་ཀྱི་ཆོས་དེར་གོ་བ་རེད། འདིར་ཆོས་ཞེས་པ་ཕྱི་མ་དེ་ཡིན། དེ་ཡང་སྤོམ་བཤད་བྱས་ན། སྒོ་གསུམ་ཡ་རབས་ཀྱི་བྱ་བ་ཞིག་ཆོས་སུ་འཇོག ་དེ་ཡང་བྱ་བ་དེ་བྱས་པས་འཇིགས་པ་གང་ཡང་རུང་བ་ཞིག་ལས་སྐྱོབ་པའམ། འཛིན་པར་བྱེད་པ་ཡིན། དེ་འདྲའི་བྱ་བ་ལག་ལེན་བྱེད་པ་ཆོས་ལག་ལེན་བྱེད་པ་རེད། འདིར་ཆོས་ཀྱི་སྐོར་རྒྱ་ཆེན་པོ་བརྗོད་རྒྱུ་སྐབས་སུ་མ་བབས་པས་མདོར་བསྡུས་ཤིག་གོ་བདེར་བརྗོད་པར་བྱའོ། །དེ་ལ་བཅོམ་ལྡན་འདས་ཀྱིས། འདི་ནི་སྡུག་བསྔལ་འཕགས་པའི་བདེན་པའོ། ། འདི་ནི་ཀུན་འབྱུང་འཕགས་པའི་བདེན་པའོ། །འདི་ནི་འགོག་པ་འཕགས་པའི་བདེན་པའོ། །འདི་ནི་ལམ་འཕགས་པའི་བདེན་པའོ། །སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ། སྡུག་བསྔལ་ཤེས་པར་བྱ་སྟེ་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ་སྤང་བར་བྱར་མེད། འགོག་པ་མངོན་དུ་བྱ་སྟེ་མངོན་དུ་བྱར་མེད། ལམ་བསྒོམ་པར་བྱ་སྟེ་བསྒོམ་པར་བྱར་མེད་ཅེས་པའི་བདེན་བཞིའི་ངོ་བོ་དང༌། བྱ་བ། བྱ་བ་འབྲས་བུ་དང་བཅས་པ་ལ་བཟླས་པའི་བདེན་པ་བཞི་སྟེ། འདི་འཆད་པ་ལ་ནང་པའི་གྲུབ་མཐའ་ཐམས་ཅད་ཀྱི་ནང་ནས་མཆོག་ཐལ་འགྱུར་བའི་ལུགས་གཙོ་བོར་བརྗོད་པར་བྱ་སྟེ། དེ་ལ་སྡུག་བསྔལ་བདེན་པ་ནི། རྒྱུ་ལས་ཉོན་ལས་བྱུང་ཞིང༌། འཁོར་བས་བསྡུས་པའི་ཆོས་ལ་ཟེར། ཀུན་འབྱུང་བདེན་པ་ནི། གོང་གི་སྡུག་བདེན་དེ་ཉིད་སྐྱེད་བྱེད་ཀྱི་རྒྱུ་ལ་ཟེར། འགོག་པའི་བདེན་པ་ནི། གོང་གི་བདེན་པ་དེ་གཉིས་ཟད་དེ་བྲལ་བའི་ཆ་ལ་ཟེར། ལམ་གྱི་བདེན་པ་ནི། དེ་ཐོབ་བྱེད་ཀྱི་ཐབས་ཁྱད་པར་ཞིག་ལ་ཟེར། དེ་ཡང་ཀུན་འབྱུང་ལས་སྡུག་བདེན་འབྱུང་བས་ཀུན་འབྱུང་སྔོན་དང༌། སྡུག་བདེན་ཕྱིས་འབྱུང༌། ལམ་སྒོམ་པས་འགོག་པ་མངོན་དུ་བྱེད་པས་ན། ལམ་སྔོན་དང༌། འགོག་བདེན་རྗེས་སུ་ཡིན་ཀྱང༌། བཅོམ་ལྡན་འདས་ཀྱིས་བདེན་བཞི་གསུང་སྟངས་གོ་རིམ་དེ་གོ་ལྡོག་ནས་གསུངས་ཡོད། དེ་ནི་དགོས་པ་ཤིན་ཏུ་ཆེན་པོ་ཡོད་དེ། ཐོག་མར་སྡུག་བསྔལ་ཤེས་པ་བྱུང་ན་དེ་ནས་དེའི་རྒྱུ་བརྩད་གཅོད་པས་ཀུན་འབྱུང་བཤད། དེ་སྤོང་ནུས་པའི་སྤོབས་པ་བསྐྱེད་དུས་འགོག་པ་མངོན་དུ་བྱ་འདོད་བྱུང༌། དེའི་ཆེད་དུ་དེ་ནས་ལམ་སྒོམ་འདོད་པ་འབྱུང་བས་ལམ་བདེན་བཤད།
༦ སྡུག་བདེན་འཁོར་བའི་ཚུལ་དང༌། འགྲོ་བའི་རིགས་བཤད་པ།
དེ་ཡང༌། འཁོར་བ་སྡུག་བསྔལ་དང་བཅས་པ་འདི་སྡུག་བདེན་ཡིན་པས་འཁོར་བ་ཇི་འདྲ་ཞིག་ཅེ་ན། འཁོར་བ་ལ་གནས་ཀྱིས་ཕྱེ་ན་གསུམ་དུ་བཤད་དེ། འདོད་ཁམས། གཟུགས་ཁམས། གཟུགས་མེད་ཁམས་གསུམ་ཡོད། དང་པོ་ལ་ནི། གཟུགས་སྒྲ་དྲི་རོ་རེག་བྱའི་འདོད་ཡོན་ལྔའི་བདེ་བར་སྤྱོད་པ་ཡོད། གཉིས་པ་ལ། ཕྱི་རོལ་གྱི་དངོས་པོ་ལ་མ་ཆགས་པར་ནང་ཏིང་ངེ་འཛིན་གྱི་བདེ་བར་སྤྱོད་པ་གཅིག་དང༌། དེ་ལས་ཀྱང་མཐོ་རུ་སོང་སྟེ་ཚོར་བ་བདེ་བས་ཀྱང་བསུན་ཏེ་ཚོར་བ་བཏང་སྙོམས་ལ་སྤྱོད་པ་གཅིག་སྟེ་མཐོ་དམའ་རིམ་པ་གཉིས་ཡོད། གསུམ་པ་ལ། གཟུགས་སྒྲ་དྲི་རོ་རེག་བྱ་སོགས་དང༌། དེ་སྤྱོད་པའི་མིག་སོགས་ཐམས་ཅད་བྲལ་བ་སེམས་ཉིད་ཙམ་དང༌། དེར་ཡང་ཚོར་བ་བཏང་སྙོམས་འབའ་ཞིག་གཡེང་བ་དང་བྲལ་ཏེ་རྩེ་གཅིག་ཏུ་གནས་པ་ཞིག་ཡོད།
ཡང༌། འགྲོ་བ་རིགས་དྲུག་ཏུ་ཕྱེ་ན། དྲུག་ནི། ལྷ ལྷ་མིན། མི ཡི་དྭགས། དུད་འགྲོ། དམྱལ་བ་བཅས་སོ༌། དེ་ཡང༌། ཁམས་གོང་མ་གཉིས་དང༌། འདོད་ལྷ་རིགས་དྲུག་ནི་ལྷ་དང༌། ལྷ་མིན་ནི། ལྷ་དང་བྱད་འདྲ་བར་གདུག་རྩུབ་ཆེ་བ་ཞིག་ལ་ཟེར། མི་ནི། གླིང་བཞི་ལ་སོགས་པའི་དང༌། ཡི་དྭགས་ནི། བཟའ་བཏུང་གིས་ཤིན་ཏུ་ཕོངས་པ་སོགས་མི་འདྲ་བ་དུ་མ་ཞིག་ཡོད། དུད་འགྲོ་ནི། བྱིངས་དང་ཁ་འཐོར་བའི་དུད་འགྲོ་སོགས་དང༌། དམྱལ་བ་ནི། མདོག་དང་གཟུགས་དབྱིབས་སྣ་ཚོགས་སུ་རང་གི་ལས་ཀྱི་དབང་གིས་རྒྱུ་དང་འདྲ་བར་སྐྱེས་ཡོང༌། འཁོར་བ་ཞེས་པ་དོན་སྙིང་པོ། རང་ལ་རང་དབང་མེད་པར་ལས་ཉོན་གཉིས་ཀྱི་རྗེས་སུ་འགྲོ་ཞིང༌། ངོ་བོ་སྡུག་བསྔལ་གྱི་རང་བཞིན་བྱེད་ལས་སྡུག་བསྔལ་གྱི་རྟེན་བྱེད་པ་དང༌། ཕྱིས་སྡུག་བསྔལ་འདྲེན་པ་ཞིག་སྟེ། ཆོས་སྐད་དུ། ཟག་བཅས་ཉེ་བར་ལེན་པའི་ཕུང་པོ་འདི་ཡིན་ནོ། །འདི་ཁམས་གསུམ་ཆར་དུ་མ་ཁྱབ་པ་མེད་པས་ཐམས་ཅད་ཀྱི་ཕུང་པོ་འདི་འཁོར་བའོ། །
༧ འཁོར་བའི་རྒྱུ་ཀུན་འབྱུང་བཤད་པ།
འཁོར་བ་འདི་ཅི་ཡི་རྩ་བ་ཅན་ཡིན་ནམ་སྙམ་ན། ལས་ཉོན་ཀུན་འབྱུང་གཉིས་ཏེ་ཉོན་མོངས་ནི་སེམས་གཙོ་བོའི་གྲས་མིན་པར་སེམས་བྱུང་གི་ནང་ཚན་ཡིན། འོན་ཀྱང་སེམས་བྱུང་ཉོན་མོངས་དེ་དང་དེ་མངོན་དུ་གྱུར་སྐབས་གཙོ་བོ་སེམས་དེ་དེའི་གཞན་དབང་དུ་གྱུར་ནས་ཉོན་མོངས་དེས་གར་འཁྲིད་དུ་ཕྱིན་ཏེ་ལས་ངན་གསོག་པ་རེད། དེ་ལ་ཉོན་མོངས་ཤིན་ཏུ་མང་ཡང༌། གཙོ་བོ་འདོད་ཆགས། ཞེ་སྡང༌། ང་རྒྱལ། ལོག་ལྟ་སོགས་ཡིན། དེའི་ནང་ནས་ཀྱང་འདོད་སྡང་གཉིས་གཙོ་བོ་ལྟ་བུ་སྟེ། ཐོག་མར་རང་ལ་ཆགས་པའི་དབང་གིས་རང་ལ་མི་འདོད་པ་གཅིག་བྱུང་དུས་དེ་དང་དེའི་རྐྱེན་དང་བཅས་པར་སྡང་བ་འབྱུང༌། ཡང་རང་ལ་ཆགས་པའི་དབང་གིས་རང་ཉིད་མཐོན་པོར་བཟུང་བའི་ང་རྒྱལ་བྱུང་བ་དང༌། དེ་མཚུངས་རང་གིས་མ་ཤེས་པའི་ཚེ་དེ་མེད་པར་ལྟ་བའི་ལོག་ལྟ་བྱུང་བ་བཅས་འདི་འདྲ་རེད། དེ་འདྲའི་རང་ལ་ཆགས་པ་སོགས་ཤུགས་ཆེན་པོ་འབྱུང་བ་དེ། རང་ཉིད་ཐོག་མ་མེད་པ་ནས་གོམས་པའི་དབང་གིས་རྨི་ལམ་ཚུན་ཆད་ལ་ང་ང་ཞེས་དམ་སྦྲིང་སྦྲིང་བློས་བཟུང་བས་དེའི་ཤུགས་ཀྱིས་བྱུང༌། དེ་ནི་རང་གིས་ཤེས་བྱའི་གནས་ལུགས་མ་ཤེས་པས་ལན་པ་ཡིན། ཤེས་བྱ་མཐའ་དག་རང་བཞིན་གྱིས་སྟོང་བཞིན་དུ་དེར་རྨོངས་ཏེ་རང་བཞིན་གྱིས་གྲུབ་པར་འཛིན་པ་དེ་ལ་ཐུག དེས་ན་འདི་ལྟར་ཆོས་རྣམས་བདེན་གྲུབ་ཏུ་འཛིན་པའི་འཛིན་པ་ནི་ཉོན་མོངས་ཅན་གྱི་མ་རིག་པ་སྟེ་ཉོན་མོངས་ཐམས་ཅད་ཀྱི་རྩ་བ་མཐར་ཐུག་པ་དེ་རེད།
ལས་ཀྱི་སྐོར་ནི།
ངོ་བོའི་ཆ་ནས་སེམས་པའི་ལས་དང༌། བསམ་པའི་ལས་གཉིས་ཡོད། དེ་ཡང་ལུས་ངག་གི་སྤྱོད་པ་མ་ཐོན་གོང་དེ་སྐུལ་བྱེད་ཀྱི་སེམས་བྱུང་ཞིག་ལ་སེམས་པའི་ལས་དང༌། བྱ་བ་དེར་འཇུག་བཞིན་པའི་སྐབས་ཀྱི་ལུས་ངག་གི་ལས་ནི། བསམ་པའི་ལས་སུ་འཇོག ཡང་འདི་གཉིས་ལ་འབྲས་བུ་འཕེན་ཚུལ་གྱི་ཆ་ནས་འདོད་པའི་བདེ་འགྲོར་འཕེན་བྱེད་ནི་བསོད་ནམས་ཀྱི་ལས་དང༌། ངན་འགྲོར་འཕེན་བྱེད་ནི་བསོད་ནམས་མིན་པའི་ལས། ཁམས་གོང་མ་གཟུགས་གཟུགས་མེད་འཕེན་བྱེད་ནི་མི་གཡོ་བའི་ལས་ཏེ་རིགས་གསུམ་འཇོག ཡང༌། འདི་ཚོ་ཚང་མ་ལུས་ཀྱི་ལས་དང༌། ངག ཡིད་ཀྱི་ལས་གསུམ་ཡོད། ཡང༌། འབྲས་བུ་མྱོང་ཚུལ་གྱི་ཆ་ནས་དཔེར་ན། ཚེ་འདིར་བསགས་པའི་ལས་ཚེ་འདི་རང་དུ་སྨིན་མཁན་དེ་མཐོང་ཆོས་མྱོང་འགྱུར་གྱི་ལས་དང༌། སྐྱེ་བ་རྗེས་ཐོག་དེར་སྨིན་མཁན་དེ་སྐྱེས་ནས་མྱོང་འགྱུར་གྱི་ལས། སྐྱེ་བ་གཉིས་ཕན་ཆད་དུ་སྨིན་མཁན་དེ་ལན་གྲངས་གཞན་དུ་མྱོང་འགྱུར་གྱི་ལས་ཞེས་དབྱེ་བ་གསུམ་ཡོད་པ་རེད།
ཐར་པའི་ངོ་བོ་བཤད་པ།
ཐར་པའི་སྐོར། འཁོར་བ་ཞེས་པ་བཅིངས་པའི་དོན་དང༌། ཐར་པ་ནི་དེ་ལས་ཐར་པའི་དོན་ཏེ། དེ་ཡང་འཁོར་བའི་རྒྱུ་གོང་དུ་བཤད་པའི་ལས་ཉོན་གཉིས་ལས། ཉོན་མོངས་རྩ་བ་ནས་ཟད་པ་དང༌། ལས་གསར་དུ་གསོག་པ་འགག་ཅིང༌། ལྷག་མ་ཡོད་རིགས་ལ་ཡང་གསོས་འདེབས་བྱེད་ཉོན་མོངས་མེད་པས་འཁོར་བ་འགྲུབ་པའི་རྒྱུ་ཟད་པ་ན་བཅིངས་པ་ལས་ཐར་པའི་དོན་དེ་རེད། དེ་ཙ་ན་སྔར་གྱི་ལས་ཉོན་གྱིས་འཕངས་པའི་ཕུང་པོ་ཡོད་ཀྱི་བར་ལ་ལྷག་བཅས་དང༌། དེ་ནས་ལྷག་མེད་ཅེས་འཇོག་སྲོལ་ཡང་ཡོད། དེ་ཡང་ལྷག་མེད་ཅེས་ལས་ཉོན་གྱིས་འཕངས་པའི་ཕུང་པོའི་ལྷག་མ་མེད་པའི་དོན་ཡིན་པ་ལས། ཤེས་པའི་རྒྱུན་དང༌། ཕུང་པོ་ཟག་མེད་ཀྱི་རྒྱུན་ཡོད། དེ་ལྟར་རྒྱུ་ཟད་པས་ཕུང་པོ་དེ་འགག་ཅིང༌། དེ་དང་བྲལ་བས་དེ་ལ་བརྟེན་པའི་སྡུག་བསྔལ་ཐམས་ཅད་ཞི་བ་ཡིན་ནོ། །དེ་འདྲ་དེ་ནི་ཐར་པ་ཡིན་ལ། དེ་ལ་སྡུག་ཀུན་ཞི་བ་ཙམ་ཞིག་གི་ཐར་པ་དང༌། བླ་ན་མེད་པའི་ཐར་པ་ཆེན་པོའམ། སངས་རྒྱས་ཀྱི་གོ་འཕང་སྟེ་གཉིས་ཡོད། དེ་ལ་སྔ་མ་ནི། སྒྲིབ་པ་ལ་གཉིས་ཡོད་པའི་ཉོན་མོངས་པའི་སྒྲིབ་པ་ཀུན་ཟད་པ་ཡིན་ཀྱང༌། ཤེས་བྱའི་སྒྲིབ་པ་མ་ཟད་ཅིང༌། ཕྱི་མ་ནི་སྒྲིབ་པ་ཐམས་ཅད་གཏན་དུ་ཟད་པའི་མཐར་ཐུག་པའི་གོ་འཕང་དེ་ཡིན།
ཐེག་དམན་བཤད་པ།
དེ་འདྲ་བའི་ཐར་པ་དེ་ཐོབ་པ་ལམ་ལ་བརྟེན་དགོས་ཤིང༌། དེ་ལ་སོ་འཕགས་ཀྱི་ལམ་གཉིས་ལས། ཕྱི་མ་ནི་ལམ་གྱི་བདེན་པའོ། །འདི་ལ་ཉན་ཐོས་དང་རང་སངས་རྒྱས་གཉིས། དེ་རེ་རེར་རིམ་པ་ལྔ་ལྔ་བཞག་པས་བཅུ་ཡོད། དེ་གཉིས་ནང་གསེས་མཐོ་དམན་ཡོད་ཀྱང༌། རྩ་བ་དེ་འདི་འདྲ་ཞིག་རེད། འཁོར་བ་ལས་གྲོལ་བའི་ཐར་པ་ཙམ་ཞིག་རང་ཉིད་ཀྱི་དོན་དུ་སྒྲུབ་པའི་ཐབས་ལམ་ཞིག་ཐེག་དམན་གྱི་ཆོས་ཡིན། ཚིག་བསྡུས་ཏེ་བརྗོད་ན། ངེས་འབྱུང་གི་བསམ་པས་ཟིན་པར་བྱས་ཏེ་ཚུལ་ཁྲིམས་ཀྱིས་གཞི་བཟུང་བའི་ཐོག སྟོང་པ་ཉིད་ལ་དམིགས་པའི་ཞི་ལྷག་ཟུང་འབྲེལ་གྱིས་ཉོན་མོངས་པ་ས་བོན་དང་བཅས་པ་སླར་མི་སྐྱེ་བའི་ཆོས་ཅན་དུ་བྱས་ཏེ་སྤངས་པའི་དུས་དེར་ཐར་པ་ཐོབ་པ་རེད། འདི་ལ་ལམ་རིམ་པ་ལྔ་ནི། ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་སྟེ་ལྔའོ། །འདི་འདྲའི་ལམ་ལ་སློབ་མཁན་དེར་ཐེག་དམན་པ་ཞེས་བརྗོད་པ་ཡིན།
ཐེག་ཆེན་བཤད་པ།
ཐེག་པ་ཆེན་པོ་ནི། གཙོ་བོ་གཞན་དོན་དུ་ཐར་པ་མཆོག་མི་གནས་པའི་མྱང་འདས་སམ། སངས་རྒྱས་ཀྱི་གོ་འཕང་དོན་དུ་གཉེར་བའི་བསམ་པ་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་གོང་དུ་ཐེག་དམན་སྐབས་བཤད་པའི་ལམ་དེ་དག་དང༌། འདིར་བསམ་པའི་འཁྱེར་སྟངས་མི་འདྲ་བ་ཆགས་ཡོད་པས་སྔ་མ་ལས་སྟོབས་ཆེ་བ་དང༌། ལྷག་པ་ཡིན་ དེའི་སྟེང་ཕར་ཕྱིན་དྲུག་དང༌། བསྡུ་བ་བཞི་གཙོ་བོར་གྱུར་པའི་ཐབས་ཀྱི་ཆ་ཁྱད་པར་བ་འདི་ཚོ་བསྣན་ཏེ་ཉོན་མོངས་པ་མ་ཟད། ཤེས་བྱའི་སྒྲིབ་པའང་གཏན་ནས་བཅོམ་པའི་དུས་དེར་སངས་རྒྱས་ཀྱི་གོ་འཕང་ཐོབ་པ་ཡིན། འདིར་ཡང་ལམ་ལྔ་ཡོད། ཐེག་ཆེན་ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་བཅས་ལྔའོ། །འདི་རྣམས་གོང་མ་དང་མིང་འདྲ་ཡང༌། དོན་ལ་མཆོག་དམན་ཁྱད་པར་ཆེན་པོ་ཡོད། ཐེག་པ་གཉིས་ཀྱི་ཁྱད་པར་མདོར་བསྡུ་ན། ཐོག་མའི་བསམ་པ་འཁྱེར་སྟངས་ལ་ཁྱད་པར་ཡོད། དེའི་དབང་གིས་ལམ་གྱི་ལུས་སྤྱི་དང༌། ལྷག་པར་སྤྱོད་པའམ་ཐབས་ཀྱི་ཆ་མི་འདྲ། དེའི་དབང་གིས་འབྲས་བུ་ལ་ཡང་མཆོག་དམན་ཁྱད་པར་ཆེ། འོ་ན་ཐེག་དམན་པ་ཚོ་ཐར་པ་དེ་ཐོབ་ནས་དེ་རང་ལ་སྡོད་དམ། ཐེག་ཆེན་ལ་འཇུག་ཅེ་ན། མཐར་ངེས་པར་དུ་འཇུག་དགོས་པ་ཡིན་ཏེ། དེ་ནི་ཐོབ་བྱ་མཐར་ཐུག་པ་མིན་པས་ཁོང་རྣམས་དེས་ཆོག་མི་ཤེས་པར་རིམ་གྱིས་ཐོབ་བྱ་མཐར་ཐུག་དེར་ངེས་པར་དོན་དུ་གཉེར་ཞིང༌། ལམ་ལ་བསླབས་ཏེ་དེར་འགྲོ་བ་ཡིན།
སྔགས་ཀྱི་སྐོར་བཤད་པ།
ལྷག་པར་སྔགས་ལ། རྒྱུད་སྡེ་བཞི་ཡོད་པ་འོག་མ་རྣམས་ལས་གོང་མ་མཆོག་ཏུ་གྱུར་པ་ཡིན། དེ་ལ་རྒྱུད་སྡེ་མི་འདྲ་བ་བྱེ་བ་མང་པོ་ཡོད་པར་གསུངས་ཤིང༌། འགྲོ་སྟངས་གོ་བདེ་བར་བརྗོད་ན། རང་རེ་རྣམས་སྡུག་བསྔལ་སྣ་ཚོགས་མྱོང་བ་འདི་དཀར་མིན་ལས་དང༌། དེ་ཉོན་མོངས་དབང་གིས་བྱུང་བ་གོང་བཤད་ལྟར། སྙིང་པོ་སེམས་དུལ་མ་ཐུབ་པས་བྱུང་བ་ཡིན། སེམས་དུལ་བའི་ཐབས་ནི་སེམས་རྣམ་རྟོག་ངན་པ་སྐྱེ་རུ་མ་བཅུག་པར་བཟང་གོམས་བྱེད་པའི་ཐབས་ཤེས་གཅིག་དང༌། དེ་དང་ཆབས་ཅིག་ལུས་ལ་གནད་དུ་བསྣུན་པའི་ཐབས་ཤེས་བྱུང་ན་མྱུར་ཁྱད་ཡོད། དེ་ཡང་སེམས་ལུས་ལ་བརྟེན་པའི་གནད་ཀྱིས་སོ། །
དེ་ཡང་གཙོ་བོ་ཁྲག་དང༌། ཁུ་བ། རླུང་རྐྱང་རྒྱུ་བའི་རྩ་ཡི་རིགས་ལ་གནད་དུ་བསྣུན་པ་ཡིན། དེ་ནས་སེམས་ཡུལ་ལ་གཡོ་བ་རླུང་གིས་བྱེད་པས་རླུང་ལ་ཁ་ལོ་བསྒྱུར་བར་བྱེད། དེའི་མཐུས་སྐུལ་བྱེད་མེད་པས་སེམས་གཞན་དུ་བསྐུལ་བའམ། གཡོ་བ་མི་འབྱུང་བའི་ཐབས་ཤིག་བྱ་རྒྱུ་ཡོད་ཅིང༌། དེ་ཡོང་བར་རྩ་རླུང་གི་སྦྱང་བ་ནང་ནས་བྱེད་པ་མ་གཏོགས། ཕྱིའི་ཡོ་ཆས་ཀྱིས་མིན་སྟབས་སེམས་དམིགས་པ་ལ་གཏན་ཆགས་པའི་ནུས་པ་སྟོབས་ཆེན་དགོས། དེ་ལ་སོགས་པའི་དགོས་པ་མང་པོའི་ཆེད་དུ་ལྷ་སྐུ་སྒོམ་པ་སོགས་གསུངས་པ་རེད། ལྷ་སྐུ་མི་འདྲ་བ་མང་པོ་ཡོད་པ་ལས་ཚད་ལྡན་འདི་ཚོ་རང་བཞིན་སྒྲོ་བཏགས་ཀྱིས་བཞག་པ་མ་ཡིན་པར་སྦྱང་གཞི་མ་དག་པའི་ཕུང་ཁམས་སྐྱེ་མཆེད་སྦྱོང་བྱེད་དང༌། གདུལ་བྱའི་ཁམས་དང༌། བསམ་པ། དབང་པོའི་ཁྱད་པར་ལས། ཞི་དྲག་ཞལ་ཕྱག་དང༌། གཙོ་འཁོར་མང་ཉུང་སོགས་བྱུང་བ་ཡིན། མདོར་བསྡུ་ན། འདི་རྣམས་ལས། མོས་པའི་སྟོབས་ཀྱིས་འགྲུབ་པ་ངེས་པར་ཡོད་ཀྱང༌། ཕལ་མོ་ཆེ་རིགས་པའི་སྟོབས་ཀྱིས་བསྒྲུབ་པར་ནུས་པ་ཡིན། ད་དུང་ལམ་ལ་དོན་དམ་རིམ་གྱིས་སློབ་པ་ཞིག་ཡིན་ན་ཡིད་ཆེས་ཁུངས་བཙུན་གྱི་ངེས་པ་གཏིང་ནས་རྙེད་ཐུབ་པའི་རྒྱུ་མཚན་མང་པོ་ཡོད།
བདེན་གཉིས་བཤད་པ།
དེ་ལྟ་བུའི་ལམ་ལས་འཕགས་ལམ་རྣམས་ལམ་བདེན་དང༌། ལྷག་མ་རྣམས་དེའི་སྔོན་འགྲོ་ལྟ་བུ་ཡིན། དེ་ཐམས་ཅད་བསྡུ་ན། ལམ་ལ་ཐབས་ཤེས་གཉིས་ཡོད། དེ་ཡང་ཀླུ་སྒྲུབ་ཀྱིས། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །འཇིག་རྟེན་ཀུན་རྫོབ་བདེན་པ་དང༌། །དམ་པའི་དོན་གྱི་བདེན་པའོ། །ཞེས་གསུངས་པ་ལྟར་གྱི་བདེན་གཉིས་ལ་བརྟེན་པ་རེད། དེ་ལ་འབྲས་བུ་སངས་རྒྱས་ཀྱི་སར་སྐུ་གཉིས་ཐོབ་པ་དེ། ལམ་དུས་སུ་ལམ་ཐབས་ཤེས་གཉིས་ཀྱི་ཉམས་ལེན་ལ་བརྟེན་ཞིང༌། དེ་གཞི་ཡི་གནས་ཚོད་ལ་བདེན་པ་གཉིས་ཡོད་པ་ལ་བརྟེན་པ་ཡིན། དེ་ལྟར་བདེན་པ་གཉིས་པོ་དེ་ཤེས་པ་གལ་ཆེ་ཞིང༌། འདི་ཤིན་ཏུ་དཀའ་བའི་གནས་ཤིག་ཀྱང་རེད། ནང་པའི་གྲུབ་མཐའ་མི་མཐུན་པ་མང་པོ་བྱུང་བ་འདི་དག་འདིའི་འཇོག་ཚུལ་མི་མཐུན་པ་བྱུང་བའི་དབང་གིས་རེད། འདིར་ལུགས་ཐལ་འགྱུར་བ་ལྟར་བརྗོད་ན། རང་རེས་མངོན་སུམ་དུ་མཐོང་དང་མཐོང་བཞིན་པའི་དངོས་པོ་འདི་དག་ཐམས་ཅད་ལ་གནས་ཚུལ་གཉིས་རེ་ཡོད་དེ། ཐ་སྙད་ཀུན་རྫོབ་པའི་ངོ་བོ་གཅིག་དང༌། མཐར་ཐུག་པའི་སྟོང་པའི་གནས་ལུགས་གཅིག་སྟེ་གཉིས་ཡོད། དཔེར་ན། ཕྱོགས་གཞན་ནས་བརྗོད་ན། མྱུ་གུ་གཅིག་ལ་ཐ་མལ་པའི་མིག་གིས་མཐོང་ཐུབ་པའི་གནས་ཚུལ་རགས་པ་གཅིག་དང༌། ཐ་མལ་པའི་མིག་གིས་མཐོང་མི་ཐུབ་པའི་གནས་ཚུལ་ཕྲ་བ་རྡུལ་ཕྲན་གྱི་རྡུལ་རྫས་གོང་བུ་གཅིག་སྟེ་གཉིས་ཡོད་པ་བཞིན་ནོ། ། འོ་ན་དོན་དམ་བདེན་པའི་དོན་དང༌། ཀུན་རྫོབ་བདེན་པའི་དོན་སོ་སོ་ནས་ཇི་ལྟར་ཡིན་ཞེ་ན། སྤོམ་བཤད་གོ་བདེ་བར་བརྗོད་ན། མཐར་ཐུག་དཔྱོད་པའི་རིགས་ཤེས་ཚད་མའི་རྙེད་དོན་དེ་དོན་དམ་བདེན་པ་དང༌། ཐ་སྙད་དཔྱོད་པའི་རིགས་ཤེས་ཚད་མའི་རྙེད་དོན་དེ་ཀུན་རྫོབ་བདེན་པར་འཇོག དེས་ན། སྟོང་ཉིད་དང༌། འགོག་བདེན་ནི། དོན་དམ་བདེན་པ་ཡིན་ལ། དེ་མིན་ཐམས་ཅད་ཀུན་རྫོབ་བདེན་པའོ། ། དེ་ལ་རྐྱེན་ལ་ལྟོས་ནས་འབྱུང་བ་དང༌། འགགས་པ། འགྱུར་འགྲོ་བ་རྒྱུན་ལ་བརྟེན་ནས་དང༌། ཆ་ཤས་ལ་བརྟེན་ནས་བཞག་པ་སོགས་ཡིན་པར་བརྟེན་ཡོད་པའི་དངོས་པོ་ཇི་འདྲ་ཞིག་ཡིན་ཡང་རང་ཉིད་གཞན་ལ་ལྟོས་ཏེ་གྲུབ་པ་མ་གཏོགས་རང་ཚུགས་སུ་གྲུབ་པ་གཅིག་ཀྱང་མེད་པས་ཐམས་ཅད་རང་བཞིན་གྱིས་སྟོང་པ་རེད། དེ་ལྟ་ནའང༌། ཐ་སྙད་དུ་བྱ་བྱེད་ཀུན་འཐད་པ་ཡིན། མདོར་བསྡུ་ན། ངོ་བོ་རང་བཞིན་གྱིས་སྟོང་པས་གཞན་དང་གཞན་དུ་འགྱུར་འགྲོ་བ་དང༌། ཐ་སྙད་དུ་ཡོད་པས་བཟང་ངན་དོན་ཕན་འབྱུང་བ་འདི་བྱུང་བ་ཡིན་ནོ། །
ཆོས་ཉམས་སུ་ལེན་ཚུལ་སྤྱིར་བཤད་པ།
ཆོས་ལག་ལེན་བྱ་བ་ཞེས་པ། ལུས་བསྒྱུར། དགོན་པར་བསྡད། འདོན་པ་བཏོན་པ་ཙམ་ཞིག་ལ་ཟེར་བ་མིན། དེ་ནི་ཆོས་སུ་འགྲོ་མིན་ངེས་པ་མེད། གང་ལྟར། ཆོས་ཞེས་པ་བསམ་བློའི་ཐོག་ནས་གཏོང་ཤེས་པ་དགོས། བསམ་བློ་གཏོང་ཤེས་ན། ལུས་ངག་གི་སྤྱོད་པ་ཚང་མར་ཆོས་མཐུན་དུ་འཇུག་ནུས། བསམ་བློ་གཏོང་མ་ཤེས་ན། སྒོམ་རྒྱབ། འདོན་པ་བཏོན། མི་ཚེ་མཆོད་ཁང་ལ་བསྡད་ཀྱང་ཕན་པ་མེད། དེས་ན་ལག་ལེན་ལ་བསམ་པ་གལ་ཆེ་བས། དཀོན་མཆོག་གསུམ་ལ་སྐྱབས་འགྲོ་དང༌། ལས་འབྲས་ལ་སྲུང་བརྩི། གཞན་ཕན་སེམས་བསྐྱེད་རྣམས་གལ་ཆེ་ཤོས་སུ་ཡོད། སྔར་བོད་དུ་འབྲོམ་ཞེས་པའི་བླ་མ་སྐད་གྲགས་ཅན་དེའི་དུས་སུ་ཉིན་གཅིག་མི་གཅིག་ཚྭ་ཁང་ཞིག་ལ་སྐོར་བ་རྒྱག་གིན་ཡོད་པ་གཟིགས་ཏེ། ཚྭ་ཁང་ལ་སྐོར་བ་རྒྱག་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས། ཁོས་བསམ་པར། ད་འོ་ན་དཔེ་ཆ་ཀློག་རྒྱུ་བཟང་སྙམ་སྟེ་དེ་ལྟར་བྱས་ཏེ་བསྡད་པར་ཡང་འབྲོམ་གྱིས་གཟིགས་ཏེ དཔེ་ཆ་ཀློག་པའང་བཟང་སྟེ། དེ་བས་ཆོས་ཤིག་བྱེད་ལེགས་གསུངས། དེ་ནས་ཁོས་བསམ་པར། དེ་ཡང་འགྲིགས་མེད་པ་འདྲ། ད་སྒོམ་ཞིག་རྒྱབ་ན་ཆོས་བྱེད་པ་ངེས་པར་ཡིན་བསམས་ཏེ། དེ་ལྟར་བྱས་པར་ཡང་འབྲོམ་གྱིས་གཟིགས་ཏེ། སྒོམ་རྒྱབ་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས་པར། ཁོ་ཧ་ལས་ཏེ་ད་འོ་ན་ཆོས་བྱེད་ལུགས་གང་འདྲ་རེད་ཅེས་ཞུས་པར། ཚེ་འདིར་མ་ཆགས་པ་བློ་ཆོས་སུ་འགྲོ་བ་གྱིས་ཤིག་གསུངས་འདུག དེ་ལྟར་བསམ་བློར་རག་ལུས་པ་ཡིན་པས་ཁོང་གིས་གསལ་པོ་གསུངས་པ་རེད།
ཆོས་ཉམས་སུ་ལེན་ཚུལ་བྱེ་བྲག་ཏུ་བཤད་པ།
ཚེ་འདི་བློས་བཏང་ཆོས་བསྒྲུབ་ན་དགེ་མཚན་ཆེན་པོ་ཡོད། བོད་དུའང་ཚེ་བློས་བཏང་བས་ཚེ་འདིར་གཅེས་འཛིན་གྱིས་འབད་རྩོལ་ལུ་གུ་རྒྱུད་ཐབས་སྒོ་མང་པོར་འབད་པས་བསྒྲུབས་པའི་བདེ་བས་ཆ་ཙམ་འགྲན་དུ་མེད་པའི་ལུས་སེམས་ཀྱི་བདེ་བ་བརྗོད་དུ་མེད་པ་རྙེད་པ་མང་པོ་ཡོད། དེ་ལྟ་ནའང་འདི་མི་ཕལ་མོ་ཆེས་ལག་ལེན་བྱེད་རྒྱུ་ཁག་པོ་རེད། འོ་ན་རྒྱ་ཆེའི་མི་ཚོས་བྱེད་ཐབས་གང་ཡོད་ཟེར་ན། སྤྱིར་འཇིག་རྟེན་ནག་པོ་སྟེ་གཡོ་ཁྲམ་སོགས་དང་སྦྲེལ་བའི་འཚོ་བ་དེ་ཆོས་དང་རྒྱབ་འགལ་ཡིན་སྟབས་མཉམ་དུ་འོང་ས་མེད། དེ་མིན་འཇིག་རྟེན་ཡ་རབས་ཚུལ་མཐུན་དུ་འཚོ་བ། ཆབ་སྲིད་སྐྱོང་བ། ཐོན་སྐྱེད་ཀྱི་བྱ་བ། དགའ་སྐྱིད་རྩེད་འཇོ་སོགས་ཡ་རབས་ཀྱི་བྱ་སྤྱོད་དེ་དག་དང་མཉམ་དུ་ཆོས་ཀྱི་བསམ་པ་དང་མ་བྲལ་བ་ཆོས་དང་མཐུན་པར་མཉམ་སྤྱོད་ཐུབ་པ་ཡིན།
བསྒྲུབས་ན་ཁྱིམ་དུ་གནས་ནའང་ཐར་པ་ཡོད། །
འཕགས་བོད་རྒྱལ་བློན་མར་པ་ལ་སོགས་བཞིན། །
མ་བསྒྲུབས་རི་འགོར་གནས་ཀྱང་ངན་སོང་རྒྱུ། །
འཕྱི་བ་ས་ཡི་ཁུང་བུར་མཚམས་བཅད་བཞིན། །
ཞེས་གསུངས་པ་ལྟར་རོ༌།། །།


text:
ཁྱེད་ཀྱི་ལུས་ཟུང་རིད་ནས་རུས་པ་དག་འབུར་ཞིང་མིག་ཟུང་ལྐོག་ཏུ་ལྷུང་ཡོད་ལ། ལུས་ཀྱི་གོན་པ་རྣམས་ཧྲལ་ཧྲིལ་དུ་གྱུར་འདུག་པས་ལོ་ན་འགྲེས་པའི་རྒན་པོ་ངས་རོགས་ཅི་ཞིག་ཐུབ། མཚོ་མོའི་མདོག་ལྟར་སྔོ་བའི་སྐྲ་ལོ་དེ་ཁྱེད་ཀྱི་དབྲལ་བར་དཀྲིས་རིས་བརྒྱབ་ཅིང་ཡལ་ག་སྐམ་པོ་དང་འདྲ་བའི་ལག་གཡས་དེ་བསྲིངས་འོང་སྟེ་རྩུབ་ཅིང་ཧྲག་པའི་འཛུབ་མོ་རྣམས་ངའི་གཉེར་རིས་ཀྱིས་བཀང་བའི་གདོང་ལ་རེག་པས་གདོང་ཡོངས་ཚ་བསྲེགས་ཀྱི་ཚོར་བ་རྣོན་པོ་ཞིག་གིས་ཁྱབ་འོང་། ངས་ཁ་ཅུང་གདངས་ཤིང་སེམས་ལ་བཟོད་དཀའ་བའི་སྡུག་བསྔལ་ཞིག་སྐྱེས། ཁྱོད་ཅིའི་ཕྱིར་འདི་ལྟའར་གྱུར་སོང་བ་རེད། ངས་ཡིད་སྐྱོ་བའི་ངང་དེ་ལྟར་དྲིས། མུན་ཁུང་དང་འདྲ་བའི་ཁྱེད་ཀྱི་མིག་ཟུང་ལས་ཁྲག་གི་མཆི་མ་ཁ་ཤས་བརྡོལ་འོང་ཞིང་། ཁྱེད་ཀྱི་སྐད་ངག་འདར་བཞིན་ང་དམྱལ་བ་ལྷུང་སོང་བས་བཟོད་བླགས་མེད་པའི་མནར་གཅོད་དྲག་པོ་མྱོང་བཞིན་ཡོད་ཅེས་ལན་འདེབས་བཞིན་བོད་ལའི་ཕུ་རུང་ཕུད་ནས་ཚིལ་ལེན་གྱི་འདབས་ཁ་ཡར་བརྫེསཔ་ན། ཨ། དཀོན་མཆོག་གསུམ་གྱིས་མཁྱེན། ཁྱེད་ཀྱི་བྲང་གི་ནུ་མ་ཟུང་དེ་སུ་ཞིག་གིས་དྲས་སོང་། ཤ་ཁྲག་གི་དབྱེ་མཚམས་མི་གསལ་བའི་རྨ་ཁ་རུ་འབུ་སྲིན་ཕྲ་མོ་འགའ་ལང་ལོང་དུ་འགུལ་བཞིན་འདུག། དམར་ཆིལ་ཆིལ་གྱི་ཁྲག་ཐིག་རེ་རེར་མར་འགྲིལ་ནས་འོང་ཞིང་ངའི་སྣ་ལམ་དུ་རུལ་དྲི་བཟོད་དཀའ་བ་ཞིག་ཐུལ་འོང་། ངའི་སེམས་ཁམས་དེ་གློ་བུར་ཡར་ལ་བཀྱགས་ཤིང་སྐྱོ་གདུང་གི་མིག་ཆུ་འགའ་ས་རུ་ཐོར། ཁྱེད་ཀྱིས་འཇིག་རྟེན་མི་ཡུལ་ནས་གསོལ་བ་ཡང་ཡང་བཏབ་སྟེ་ངས་བསག་པའི་ལས་ཀྱི་སྡིག་སྒྲིབ་ཐམས་ཅད་འདག་པར་བྱས་རྗེས་ང་མྱུར་དུ་སྐྱེ་བ་གཞན་དུ་འཕོ་རུ་འཇུག་དགོས་ཞེས་ཁྱེད་ཀྱིས་དེ་ལྟར་བཤད་བྱུང་། ངས་ཁྱོད་ཀྱི་འཁྱགས་པ་རྡོར་ལྟར་གྱུར་བའི་ལག་པར་དམ་དུ་འཇུས་ནས་ངའི་བྲང་ཁར་བརླན་ཞིང་དྲག་ཏུ་ལྡིང་བཞིན་པའི་སྙིང་ཁམས་འདིས་ཁྱེད་ཀྱི་ལག་ཟུང་བསྲོ་ཐུབ་ན་བསམ། བྱ་ཕོ་གྲགས་ལ་ཉེ་བས། ད་ང་འགྲོ་རན་སོང་། ཞེས་ཁྱེད་ཀྱི་གདོང་ཡོངས་ཞེད་སྣང་གིས་ཁེངས་ནས་དེ་ལྟར་ལབ་བྱུང་། འདི་ནི་གྲོང་ཁྱེར་ཡིན་པས་ཚང་མས་ཁྱིམ་བྱ་གསོ་ཀིན་མེད། དེའི་ཕྱིར་ཁྱེད་ཀྱིས་བྱ་སྐད་ཐོས་མི་སྲིད་ཅེས་ལན་བཏབ་མ་ཐག། ཁྱེད་ཀྱི་ལག་པ་དེ་ངའི་ལག་མཐིལ་ནས་འཁྱགས་རོམ་བཞིན་ཞི་ཞིང་གཟུགས་གཞི་ཡོངས་རྫོགས་དུ་སྤྲིན་ཕུང་བོ་ཞིག་གི་ཁྲོད་ནས་མི་སྣང་བར་གྱུར།
བཟང་མོ། ངས་སྐད་ཤུགས་ཆེན་པོས་ཁྱེད་ལ་བོས།
འབོད་སྒྲ་དེས་ང་རྨི་ལམ་ཁྲོད་ནས་སད་དུ་བཅུག་ཅིང་ལུས་ཡོངས་སུ་རྔུལ་ཆུ་ཁྲོམ་ཁྲོམ་དུ་བཞུར། མིག་ཕྱེ་བ་ན་མཚན་མོའི་སྨག་རིམ་སྟུག་པོ་ཞིག་གིས་ང་ཡོངས་སུ་གཡོགས་འདུག་པས་ཅི་ཡང་མཐོང་མི་ཐུབ། སྙིང་དེ་རྔ་རྡུང་བ་ལྟར་ཏིག་སྒྲ་གྲག་ཀིན་འདུག། ང་ཡར་ལངས་ནས་གློག་སྒྲོན་དེ་ཐག་སེ་བཀར་བ་ན། ཆ་སྒམ་དང་བརྙན་འཕྲིན། གློག་རྫ་དང་ཤིང་དཀར་སོགས་གློག་སྒྲོན་འོག་ནས་གསོན་ཤུགས་རྒྱས་ཤིང་། དེ་ཚོས་རྣམ་རིག་གྲིམ་གྲིམ་གྱིས་ང་ལ་ཅེར་འདུག། ཁྱོད་མཐོང་རྒྱུ་མེད་ལ། ང་ལ་བསྐྱུར་བ་ནི་འཇིགས་སྣང་གི་རྨི་ལམ་ཁོ་ན་རེད། མིན། དེ་ནི་རྨི་ལྟས་ཡིན་ངེས་ཏེ། ཁྱེད་ཀྱིས་ང་ལ་བསམ་གཟས་ནས་རྨིས་སུ་བཅུག་པའི་རྨི་ལྟས་ཡིན་སྲིད། ད་ཅིའི་རྣམ་པ་དེ་དངོས་སུ་བྱུང་བའི་དོན་དག་ཞིག་དང་མཚུངས་བར་ངའི་དབུགས་ཀྱང་གཏོང་ལེན་དཀའ་བ་གྱུར། བྲེལ་འཚུབ་ལངས་རྗེས་ངའི་ཕོ་བ་ན་བའི་ཟུག་གཟེར་བསྲོན་དཀའ་བས་ལག་པས་ཕོ་ཁ་མར་མནན་རྗེས་དལ་བུར་དབུགས་རིང་ཞིག་བླངས། ཅུང་མ་འགོར་བར་ན་ཟུག་རིམ་ཀྱིས་འཇགས་ཤིང་ང་སླར་ཡང་རྨི་ལམ་དེའི་ཁམས་སུ་ཁྲིད་སོང་།
ཁྱེད་འདས་ནས་ལོ་ངོ་ཉི་ཤུ་འགོར་སོང་། ལོ་ངོ་ཉི་ཤུའི་རིང་ཁྱེད་སྐྱེ་བ་སྤར་མ་ཐུབ་པར་ལུས་འདུག། འདི་་་་དངོས་ནས་ངའི་བློ་ཡུལ་དུ་ཤར་མ་མྱོང་བ་ཞིག་རེད། ཁྱེད་འཇིག་རྟེན་དཀར་ངོགས་དང་གྱེས་རྗེས། ང་སྔར་བཞིན་ཉི་མ་རེ་རེར་སྐོར་བ་འགྲོ་བ་དང་དུས་ཆེན་སྐབས་སུ་མཆོད་མཇལ་བྱེད་པ། སྔར་བཞིན་ཡར་དཀོན་མཆོག་ལ་མཆོད་པ་དང་མར་སྤྲང་བོ་ལ་སྦྱིན་པ་བཏང་ནས་ཡོང་། འདི་ལྟར་གྱུར་ཚེ་ངས་ད་དུང་སྒྲུབ་ནོ་མ་འདང་བ་ཨེ་རེད། ཁྱེད་ཀྱིས་ད་ལྟའི་བར་དུ་སྡུག་མྱོང་བས་ངའི་ཡིད་སེམས་སྐྱོ་གདུང་གིས་མནར་བར་གྱུར། ད་ནངས་སྔ་མོར་ངས་གཙུག་ལག་ཁང་ནས་ཁྱེད་ལ་ཚ་བསུར་བཏང་ཞིང་། དེ་ནས་ཉེ་འཁོར་གྱི་ལྷ་ཁང་ཆེ་ཆུང་ཀུན་ལ་སོང་ནས་མཆོད་མེའི་མཆོད་ཁ་གསོས་ནས་ཁྱེད་རང་མྱུར་དུ་ལུས་རྟེན་ཐོབ་པའི་སྐྱབས་མཇུག་བྱས། ང་རྩ་བ་ནས་གཉིད་མི་ཁུགས་པས་དྲ་མའི་གཡོལ་བ་ཕྱེ་ནས་ཕྱི་རུ་བལྟས་པ་ན། ཕྱི་རོལ་ཐམས་ཅད་ནག་ཐོམ་མེར་འདུག དྲ་མའི་ཤེལ་ངོས་སུ་གཉེར་རིས་ཀྱིས་ཁེངས་པའི་སྐམ་རིད་ཀྱི་ངོ་གདོང་ཤིག་མངོན་ཡོང་ལ། དེ་ནི་ཅི་འདྲའི་རྒས་འཁོགས་དང་མི་སྡུག་པ་ཞིག་རེད་ཨང་། འདི་ནི་ད་སྐབས་ཀྱི་ང་ཡིན་པ་རེད། ང་འཆི་བ་དང་ཇི་འདྲའི་ཐག་ཇེ་ཉེ་རུ་གྱུར་འདུག། དགོང་མོར་ཉལ་ཐེངས་རེར་ངས་ཕྱི་ཉིན་རང་ཉིད་སད་ནས་ཡར་ལངས་རྒྱུ་ཡོད་མེད་ཀྱང་རྟོགས་དཀའ་འདུག སྤྱིར་བཏང་གི་མི་ཚེ་འདིར་ང་ལ་འཁྲེང་ས་ཞེན་ཡུལ་ཅི་ཡང་མེད་ལ། ནམ་ཉི་མ་དེར་གློ་བུར་དུ་འཆི་བར་སྒུག་རྒྱུ་ལས་འོས་མེད། ངས་མགོ་བོ་ཡར་བཀྱགས་ནས་གྱང་ངོས་སུ་བཀལ་བའི་དུས་ཚོད་ལ་བལྟས་པ་ན། ཐོ་རེངསཀྱི་ཆུ་ཚོད་ལྔ་ཙམ་ལས་སླེབས་མེད་པས་ད་དུང་ནམ་ལངས་རྒྱུར་ཆུ་ཚོད་གཉིས་ཙམ་ཡོད་པ་རེད། ང་མལ་ལས་ལངས་ཏེ་ཁ་ལག་གཙང་མ་བཀྲུས་རྗེས་ཆུ་སྦུག་ལས་ཆུ་འགོ་མར་བླངས་ནས་མཆོད་ཁང་དུ་མཆོད་པ་བཤམས་ཤིང་སྤོས་སྒྲོན་ནས་ལག་ཟུང་ཐལ་མོ་སྦྱོར་བཞིན་དཀོན་མཆོག་གསུམ་གྱི་བྱམས་དང་སྙིང་རྗེའི་ཐུགས་བསྐྱེད་ཟབ་མོས་ཁྱེད་ཀྱི་རྣམ་ཤེས་དག་པའི་ཞིང་དུ་འཕོ་བར་ཤོག་ཅེས་གསོལ་བ་བཏབ།
ངས་མཆོད་མེ་དང་ཁ་བཏགས། ཆང་དཀར་སོགས་ཁུག་མ་ཞིག་ཏུ་བཅུག་སྟེ་སྒོར་བུད། ང་ལམ་སྒྲོན་གྱི་འོད་སྣང་ཁྲོད་གླིང་སྐོར་དུ་ཕྱིན་པ་ཡིན་ལ། ལམ་གང་བོར་ལོ་ན་བགྲེས་པའི་དད་ལྡན་རྒན་རྒོན་ཚོས་ལག་མི་དལ་ཕྲེང་བ་བགྲངས། ཁ་མི་དལ་མ་ཎི་འདོན་བཞིན་གོམ་སྟབས་ཡང་མོས་ངའི་གམ་ནས་མྱུར་སྟབས་ཀྱིས་བཞུད་འགྲོ། ཉིན་མོའི་ཟང་ཟིང་གི་འཛེར་སྒྲ་དེ་ད་ལྟ་ཡོངས་སུ་འཇགས་འདུག་ལ། རླངས་འཁོར་རེ་གཉིས་བྱ་འཕུར་བ་ལྟར་བཞུད་འགྲོ་བ་ལས་གཞན་གསོལ་འདེབས་ཀྱི་སྒྲ་དབྱངས་ལྷང་ལྷང་རེར་ཡུལ་འདིའི་མཁའ་དབྱིངས་སུ་ཁྱབ་འདུག འེ། སྐབས་འདི་ཤེད་ལ་མཚོན་ན་མི་དང་ལྷའི་བར་ཐག་ཆེས་ཉེ་བའི་དུས་ཤིག་ཡིན་ལ། མིའི་སེམས་དེ་ཟོལ་མེད་རྣམ་དག་ཏུ་གྱུར་བས་གསོལ་འདེབས་ཀྱི་ཚིག་འབྲུ་རེ་རེ་ཡང་དད་པ་དག་སྣང་ནས་བྱུང་བ་ཞིག་རེད། ཁྱེད་ཀྱིས་ལྟོས་དང་མདུན་ཕྱོགས་ཀན་ན་དབུ་སྐྲ་དུང་ལྟར་དཀར་བའི་ཨ་མ་བགྲེས་མོ་ཞིག་གིས་གོམ་པ་རེའི་མཚམས་ནས་མགོ་བོ་མར་སྒུར་ནས་བརྐྱང་ཕྱག་འཚལ་བཞིན་མཆིས། ཡང་ཅིག་ལྟོས་དང་མ་ཎིའི་འཁོར་ལོ་བསྐོར་བཞིན་པའི་རྒན་པོ་དེའི་གཞུག་ན་ཧྭ་པ་ཆུང་ཆུང་ཞིག་གིས་རྩེད་འཇོ་རོལ་བཞིན་འདུག ལམ་གང་བོར་ཁོའི་རྐེད་ཀྱི་དྲིལ་ཆུང་དེའི་སིལ་སྒྲ་སང་སིང་དུ་མཆེད་ཡོང་། ཉམས་དགའ་བའི་རྣམ་པ་འདི་དག་གིས་ངའི་སེམས་ཁམས་ལྷིང་འཇགས་སུ་བཏང་ཞིང་། ང་ལ་རེ་བའི་འོད་སྣང་ཞིག་མཐོང་དུ་བཅུག བཟང་མོ། ཁྱེད་ཀྱིས་ཉོན་དང་། ལམ་གང་བོར་ངས་སློབ་དཔོན་པད་མ་འབྱུང་གནས་ལ་གསོལ་བ་བཏབ་ཏེ་ཁྱེད་རང་མྱུར་་དུ་ཚེ་འཕོ་བའི་ལམ་སྣ་འདྲེན་པའི་སྨོན་ལམ་བཏབ་པ་ཡིན། དུས་གསུམ་སངས་རྒྱས་གུ་རུ་རིན་པོ་ཆེ། དངོས་གྲུབ་ཀུན་བདག་བདེ་བ་ཆེན་པོའི་ཞབས། བར་ཆད་ཀུན་སེལ་བདུད་འདུལ་དྲག་པོའི་རྩལ། གསོལ་བ་འདེབས་སོ་ཇི་བཞིན་དངོས་གྲུབ་སྩོལ། ཨོ་བཛྲ་གུ་རུ་པད་མ་སིངྷོ་ཧོ།
ཁྱེད་ཀྱིས་ལྟོས་དང་། གནམ་སྔོན་སྐྱ་གསལ་ལེར་གྱུར་ཅིང་བརྗིད་ཅིང་ཆགས་པའི་པོ་ཏ་ལ་དེ་ངའི་མིག་ལམ་དུ་ཀྲོང་ངེར་འགྱིངས་འདུག རི་འདབས་ཀྱི་རྩེ་སྐོར་ལམ་དུ་སྐོར་བ་འགྲོ་མཁན་འཐག་འདྲེན་པ་བཞིན་རྒྱུ་ཞིང་། གསོལ་འདེབས་ཀྱི་སྒྲ་དབྱངས་དང་སྔོ་ལྷོག་ལྷོག་གི་བསང་དུ་མཁའ་ལ་མཆེད་ཀྱིན་འདུག གྱང་ཟུར་ན་དྲང་ཐད་དུ་ལངས་པའི་མ་ཎིའི་གསེར་འཁོར་ཆེན་མོ་དེ་མི་ཚོས་བསྐོར་བའི་སྒྲ་ཤུར་ཤུར་དུ་གྲག་གིན་འདུག ང་རང་ཐང་ཆད་པས་ལུང་བང་ཐན་གྱི་རྡོ་ཐེམ་ཤིག་ཏུ་ངལ་གསོས་ཤིང་། མི་ཚོའི་བྲེལ་ཟིང་གི་གཟུགས་བརྙན་དང་དད་པའི་རྣམ་འགྱུར་ལ་བལྟས་ནས་བསྡད། འདི་ནས་ཙོག་རྗེས་ངས་ཁྱེད་རང་དྲན་བྱུང་ལ། འཇིག་རྟེན་འདིར་གསོན་ཡོད་པ་ནི་ཇི་འདྲའི་བདེ་སྐྱིད་ཅིག་རེད་ཨང་སྙམ་བྱུང་། གོ་སྐབས་ཡོད་ཚེ་ངས་རང་ཉིད་དང་ཁྱེད་ཀྱི་ཆེད་དུ་ལས་ཀྱིས་བསག་པའི་སྡིག་སྒྲིབ་ཐམས་ཅད་འདག་ཐབས་བྱེད་ངེས་ལ། གལ་སྲིད་གློ་བུར་དུ་འཆི་བའི་དུས་ལ་སླེབས་ཀྱང་། ང་མི་སྐྲག་སྟེ། ཡུན་ཐུང་གི་མི་ཚེ་འདིའི་ནང་ངས་འཆི་བར་གདོང་གཏོད་ཕོད་པའི་སེམས་ཁམས་གཤིན་སྦྱངས་བྱས་ཡོད་། འཆི་བས་ང་ལ་སྐྱོ་གདུང་དང་འཇིགས་སྐྲག་སྐྱེས་སུ་འཇུག་མི་སྲིད། དེ་ནི་ཚེ་སྲོག་གི་བཞུར་རྒྱུན་ཅིག་མཇུག་རྫོགས་པ་ཙམ་ལས་མཐར་ཐུག་དེ་མ་ཡིན་ལ། རྣམ་ཤེས་དེ་ད་དུང་མུ་མཐུད་དུ་འཁོར་བ་ནས་སྐྱེ་བ་ཡང་ཡང་བླངས་ཏེ། མཐར་སྒྲིབ་གཉིས་ཀྱི་མུན་པ་སེལ་ཞིང་འཚང་རྒྱལ་བ་རེད། སླར་ཡང་ངའི་སྣང་བ་དགའ་ཡལ་ལེར་གྱུར། ཆུ་བྱའི་དཀྲོགས་སྐད་དེས་ངའི་བསམ་གཞིག་གི་གོམ་རིམ་འཁྲུག་པར་བྱས།
ཕོ་བྲང་པོ་ཏ་ལ་ནི་སྔ་མོ་ནས་ཞོགས་པའི་མཚམས་སྤྲིན་གྱི་གོས་ལྭ་སེར་བོས་ཡོངས་སུ་གཡོགས་འདུག དུས་ཚོད་ཡུན་རིང་ཞིག་ལོན་འདུག་པས་ང་གཙུག་ལག་ཁང་དུ་མཆོད་མཇལ་དང་ཚ་བསུར་གཏོང་བར་སོང་། གཙུག་ལག་ཁང་གི་གྲྭ་བ་དེས་མྱུ་གུར་གསེར་ཚོན་ནང་བསྒྲེ་ཙམ་བྱས་རྗེས་ཁྱེད་ཀྱི་མིང་དེ་ཤོག་བུ་མདོག་དམར་བོ་ནར་རིང་ཞིག་གི་ཐོག་ཏུ་བྲིས་ཤིང་། ཇོ་བོ་ཤྰཀྱ་མུ་ནེའི་སྐུ་བརྙན་མདུན་གྱི་མཆོད་ཀོང་དུ་བསྲེགས། དལ་བུར་འཕགས་པའི་དུ་སྤྲིན་ཁྲོད་དུ་ངས་ཁྱེད་ཀྱི་ངལ་དུབ་དང་ཉམ་ཐག་པའི་ངོ་གདོང་དེ་མཐོང་བྱུང་། ངའི་བྲང་ཁ་སྐད་ཅིག་ཉིད་ལ་སྲ་དི་བེ་སོང་ཞིང་དབུགས་ཀྱང་གཏོང་དཀའ་བར་གྱུར། ཚ་བསུར་བཏང་ཚར་སོང་། ཁྱེད་ཀྱིས་ཇོ་བོའི་མདུན་ནས་དད་པ་རྩེ་གཅིག་གིས་གསོལ་བ་ཐོབ། གྲྭ་བས་དེ་ལྟར་གསུངས་བྱུང་། ངས་བྲང་ཁ་ལག་པས་སྐྱོར་བཞིན་མཆོད་མེ་གྲྭ་བའི་ལག་ཏུ་བཞག་སྟེ་ལྕགས་ལེབ་དཀར་བོས་བཏུམས་པའི་སྐས་ཐེམ་ལ་འགོས་ནས་ཇོ་བོར་ཁ་བཏགས་འཐེན་པ་དང་ཇོ་བོའི་ཞབས་གཡས་པར་ཐོད་པ་གཏུགས་ཏེ་ཁྱེད་ལ་སྨོན་ལམ་བཏབས།
ང་སླར་ཡང་མཐའ་འཁོར་གྱི་ལྷ་ཁང་ཆེ་ཆུང་ཀུན་ལ་སོང་ནས་ཆོས་སྐྱོང་སྲུང་མ་རྣམས་ལ་ཆང་དང་ཤོག་དངུལ་ཕུལ། ཡོད་ཚད་མཇལ་ཚར་དུས་ཉིན་གོང་དུ་ཐུག་ལ་ཉེ་བས་ངས་ད་གཟོད་རང་ཉིད་ཁ་སྐོམ་ཞིང་ཕོ་བ་ཡང་ལྟོགས་ཡོད་པ་ཚོར་བས་མངར་ཇ་གསོལ་ཁང་ཞིག་ཏུ་འཛུལ། འདི་རུ་ཡུལ་གཞན་ནས་ཕེབས་པའི་ཡུལ་སྐོར་བ་ཤིན་ཏུ་མང་ལ། ཁོ་ཚོས་ལྷོད་ཆ་ལྡན་ཤིང་ཁུག་མ་མང་བའི་གོན་པ་དེ་རིགས་གྱོན་པ་རེད། ཁོ་ཚོའི་ཁྲོད་ཀྱི་བུ་མོ་ཞིག་ངའི་གམ་དུ་བཅར་ཏེ་ང་དང་ཁོ་མོ་གཉིས་ཀས་མཉམ་པར་ཞིག་རྒྱག་རྒྱུའི་རེ་བ་བཏོན་བྱུང་བས། ང་འཛུམ་བཞིན་དང་ལེན་བྱས། ངས་ཕྱེ་ཐུག་དང་མངར་ཇ་འཐུང་ཚར་མོད་ཡུལ་སྐོར་བ་དེ་ཚོས་ད་དུང་དགའ་སྤྲོའི་གླེང་མོལ་བྱེད་བཞིན་བསྡད་འདུག་པས། ང་དལ་བུར་སྒོར་བུད།
མངར་ཇ་གསོལ་ཁང་ནས་སྒོར་ཐོན་ཏེ་སྲང་ལམ་དོག་མོར་ཞིག་བརྒྱུད་པ་ན་ཕ་ཡུལ་ཀན་སུའུ་ནས་ཡིན་པའི་སྐྱེ་བ་ཞིག་དང་འཕྲད། ཁོས་སྨྲ་ར་རིང་བོ་བསྐྱུར་ཅིང་མགོར་ཞ་མོ་མདོག་དཀར་བོ་ཟླུམ་དབྱིབས་ཅན་ཞིག་གྱོན་འདུག་ལ། ལག་ཏུ་མ་མོ་བཞི་ཁྲིད་འདུག་ཚུལ་ལ་བལྟས་ན་ཁོ་ནི་ཤ་འཚོང་རྒྱག་མཁན་ཞིག་ཡིན་པ་ཤེས་ཐུབ། ཀན་སུའུ་བ་དེ་ངའི་གམ་ནས་འགྲོ་སྐབས་མ་མོ་གཅིག་གིས་རྐང་བ་གཉིས་མདུན་དུ་གཏད་དེ་ཅི་བྱས་ཀྱང་མི་འགྲོ་ལ། མ་མོ་དེའི་གདོང་ང་ལ་འཁོར་བཞིན་ཡང་ཡང་འབའ་ཅིང་། འབའ་སྐད་ལས་ཉམ་ཐག་པའི་རྣམ་པས་ཁེངས་འདུག ངས་ཡང་བསྐྱར་མ་མོ་དེའི་གདོང་ལ་བལྟས་རྗེས། ངེད་གཉིས་སྔར་ནས་གོམས་འདྲིས་སུ་སོང་བ་ཇི་བཞིན་ལུས་ཧྲིལ་བོར་བརྩེ་མདངས་ཟབ་མོ་ཞིག་གིས་ཡོངས་སུ་བཏུམས་སོང་། ཀན་སུའུ་བ་དེས་མདུན་ཕྱོགས་ནས་ཤེད་ཀྱིས་འཐེན་པས། མིག་ཟུང་དུ་མཆི་མ་འགྲིལ་བཞིན་པའི་མ་མོ་དེ་དྲུད་ནས་སོང་། ཅི་ཡིན་འདི་ཡིན་མེད་པའི་ཧོལ་རྒྱུགས་ཀྱི་བསམ་བློ་ཞིག་ངའི་སེམས་ཁོངས་ནས་རྦ་རླབས་བཞིན་འཕྱུར་བས་བསམ་བཞིན་དུ་ཝེ་ཞེས་བོས་པ་ན། ཀན་སུའུ་བ་དེས་སྐྲག་སྣང་གིས་ཕྱི་འཁོར་ནས་ང་ལ་བལྟས་འདུག མ་མོ་འདི་དག་བཤའ་རྒྱུ་ཡིན་ནམ། ཞེས་ང་ཁོའི་མདུན་དུ་སོང་ནས་དེ་ལྟར་དྲིས། འདིར་གནད་དོན་ཡོད་པ་ཨེ་རེད། ཀན་སུའུ་བ་དེས་ཐེ་ཚོམ་ངང་དེ་ལྟར་དྲིས་བྱུང་། ངས་དེ་མ་ཐག་ཕྲེང་བ་སྐེད་ལ་བསྐོན་བཞིན་ལུས་པོ་མར་སྒུར་ཏེ་ད་སོ་མ་འབའ་བཞིན་པའི་མ་མོ་དེའི་མགོ་བོར་བྱིལ་བྱིལ་བྱས། ཁོའི་ལུས་པོ་འདར་སིག་སིག་བྱེད་ཅིང་མིག་ཟུང་སྐྱོ་གདུང་དང་འཇིགས་སྐྲག་གིས་ཡོངས་སུ་ཁེངས་འདུག་ལ། ནག་རིལ་རིལ་གྱི་རིལ་མ་རྣམས་བསམ་དབང་དྲན་དབང་མེད་པར་ས་རུ་འཐོར་ཀྱིན་འདུག མ་མོའི་འཇིགས་སྐྲག་དེས་ངའི་ཡིད་སེམས་རབ་ཏུ་སྒུལ་བས་སྙིང་རྗེའི་བརྩེ་བ་དྲོན་མོ་ཞིག་རང་དབང་མེད་པར་སེམས་གཏིང་ནས་འཕྱུར། བཟང་མོས་བསག་པའི་ལས་ཀྱི་སྡིག་སྒྲིབ་འདག་ཆེད་ངས་ད་ལྟ་བཤའ་རྩིས་བྱེད་བཞིན་པའི་མ་མོ་འདི་ཉོ་རྒྱུའི་སེམས་ཐག་བཅད། རིན་གོང་སྒོར་དུ་རེད། ངས་དེ་ལྟར་དྲིས་པ་ན། ཅི་ཞིག། ངའི་འདྲི་ཚིག་དེས་ཀན་སུའུ་བ་སོམ་ཉིའི་རྒྱ་རུ་ཚུད་དུ་བཅུག། མ་མོ་འདིའི་རིན་གོང་སྒོར་དུ་རེད། ངས་ཡང་བསྐྱར་དེ་ལྟར་དྲིས། བཙོང་རྒྱུ་མིན། ངས་ཉོ་ཁོ་ཐག་ཡིན། ངས་མ་མོ་འདི་ཚེ་ཐར་གཏོང་རྒྱུ་ཞེས་ངས་དེ་ལྟར་བཤད་པ་ན། ཀན་སུའུ་བ་དེས་དང་ཐོག་ཡ་མཚར་བའི་ཉམས་ཀྱིས་ང་ལ་བལྟས་འདུག་ལ། དེའི་རྗེས་བསམ་གཞིགས་རིང་མོ་ཞིག་གི་ཁྲོད་དུ་ལྷུང་། འོད་མདངས་ལམ་ལམ་མཚེར་བའི་ཉི་གཞོན་དེ་ཁོའི་གདོང་ལ་འཕྲོས་པས་གདོང་ཡོངས་དམར་ལམ་ལམ་དུ་གྱུར་འདུག ཁོས་བཤད་རྒྱུར། ངས་ཁྱེད་ཀྱི་བསམ་ཚུལ་ལ་བརྩི་བཀུར་བྱ། ཁེ་སྦོགས་མ་བླངས་ཀྱང་ཆོག། སྒོར་སུམ་བརྒྱ་སུམ་ཅུ་སྟེར་རྒྱུ་བྱོས་ཟེར། ཁོའི་བསམ་ཚུལ་ལ་འགྱུར་ལྡོག་བྱུང་བས་ངའི་ཡིད་སེམས་དགའ་བློང་བློང་དུ་གྱུར་ཅིང་། མགྱོགས་མྱུར་ངང་གློ་ཁུག་ནས་སྒོར་མོ་བླངས་ཏེ་ཁོ་བོར་བྱིན་པ་ཡིན། ཀན་སུའུ་བ་དེས་སྒོར་མོ་གློ་ཁུག་ཏུ་བཅུག་རྗེས་མ་མོའི་འདོགས་ཐག་ངའི་ལག་ཏུ་གཏད་བྱུང་། ཁོས་མ་མོ་གཞན་དག་ཁྲིད་ནས་སོང་།
མ་མོ་འདི་ང་དང་ལས་འབྲེལ་ཡོད་པས་ངས་ཁོ་ཚེ་ཐར་བཏང་བ་དེའང་སྐྱེ་བ་ཐོག་མའི་ཐོག་མ་ཞིག་ནས་ཁོས་བསག་པའི་རྣམ་དཀར་གྱི་དགེ་བ་དེ་སྐྱེ་བ་ད་ཐེངས་འདིར་སྨིན་སོང་བས་རེད། ངས་རང་དབང་མེད་པར་མ་མོ་དང་ཁྱེད་གཉིས་གཞི་གཅིག་ཏུ་འཁྲུལ་སོང་། ཁྱེད་ཀྱིས་ངའི་སྐད་ཆར་སྣང་དོགས་བྱེད་ཀྱིན་མེད་པར་མ་མོ་གཞན་པ་ཚོའི་རྒྱབ་གཟུགས་ལ་ཅེར་ནས་ཡང་ཡང་འབའ་ཀྱིན་འདུག ཀན་སུའུ་བ་དེས་ཕྱིར་བལྟས་ཙམ་ཡང་མི་སློག་པར་མ་མོ་གཞན་དག་དང་མཉམ་དུ་སྲང་ལམ་ཆུང་ཆུང་དེའི་སྣེ་རུ་རིམ་གྱིས་མི་མཐོང་བར་གྱུར་། ངས་ད་ལྟ་མྱུར་དུ་ཚེ་སྲོག་གཅོད་རྩིས་ཡོད་པའི་མ་མོ་དེ་དག་ལ་འཕངས་སེམས་སྐྱེས་ཤིང་། སྐེད་ནས་ཕྲེང་བ་བླངས་ཏེ་མ་མོ་དེ་གསུམ་པོས་བར་དོ་ནས་འཇིགས་སྐྲག་མྱོང་མི་དགོས་པའི་སྨོན་ལམ་བཏབ། གསེར་མདོག་གི་ཉི་འོད་རེ་རེར་ཁྱེད་དང་ངའི་ལུས་སྟེང་དུ་འཕྲོས་ནའང་། ཉི་འོད་འདིས་ང་ཚོའི་སེམས་ཀྱི་ཟབ་སར་གནས་པའི་སྐྱོ་སྣང་གི་ན་བུན་དེ་ཕར་མཐར་བསྐྲོད་མ་ཐུབ། ངའི་སྒོར་མོ་འདིས་ཁྱོད་ཁོ་ན་ལས་སྐྱོབ་མི་ཐུབ། འུ་གཉིས་ཀས་ད་དུང་འཚོ་བ་སྐྱེལ་རྒྱུར་འདང་རེ་རྒྱག་དགོས། ངས་དེ་ལྟར་བཤད་པ་ན། ཁྱེད་ཀྱིས་མགོ་བོར་ཡར་བཀྱགས་པས་ངས་ཁྱེད་ཀྱི་མིག་མཐའ་ཡོངས་རྗོགས་མིག་ཆུ་དྭངས་མོ་ཞིག་གིས་ཁེངས་འདུག་པ་མཐོང་། ང་བསྐྱར་དུ་མར་ཙོག་ནས་ཁྱེད་ཀྱི་འཇམ་སིལ་སིལ་གྱི་སྤུ་ཉག་རེ་རེར་བྱིལ་བྱིལ་བྱསཤིང་། བལ་སྤུའི་སྟེང་དུ་རྩྭ་ཕུག་དང་ས་འདམ་ཁ་ཤས་འབྱར་འདུག ངོ་མས་ཡ་མཚན་རེད། ངའི་ཀླད་པའི་ནང་བཟང་མོ་དང་ཁྱེད་གཉིས་ངོ་བོ་གཞི་གཅིག་ཏུ་འཁྲུལ་འདུག ཁྱེད་ཀྱི་ལུས་སྟེང་ནས་བཟང་མོའི་རྔུལ་ཆུ་དང་དྲི་ཞིམ་འདྲེས་མའི་དྲི་མ་དེ་སྣོམ་ཐུབ་ལ། ཡུན་རིང་ལོན་པའི་དྲི་མ་འདིས་ངའི་དབང་བོའི་ཚོར་ཤེས་ཀྱི་སྒོ་མོ་དྲག་ཏུ་རྡུང་བས་ང་རང་ཁྱེད་ལ་སྔར་ལས་ལྡབ་འགྱུར་གྱིས་གཅེས་པར་གྱུར། ངས་རང་གི་གདོང་བ་ཁྱོའི་ལུས་ཀྱི་སྤུ་གསེང་དུ་གླན་ཏེ་དགའ་མགུའི་མིག་ཆུ་འགའ་ས་རུ་ཟགས། དབེན་འཇགས་ཀྱི་སྲང་ཆུང་དེ་རུ་ངེད་གཉིས་ཀྱིས་ཕན་ཚུན་སྐྱོར་ནས་འོང་ཞིང་།
ངས་ཁྱེད་རང་ཁང་བ་བཞི་སྐོར་མའི་ནང་དུ་ཁྲིད་ཡོང་དུས་ཁྱིམ་མཚེས་ཚོས་མཚར་སྣང་གིས་ང་ལ་བལྟ་ཞིང་བྱིས་པ་ཚོ་ཡང་དགའ་སྤྲོའི་ངང་རྒྱུག་ཡོང་ནས་ངའི་མཐའ་ལ་རུབ་བྱུང་། ཨ་མྱེས། འདི་ཁྱེད་ཀྱི་མ་མོ་ཨེ་རེད། ངའི་རེད་། འདིས་ཅི་ཞིག་ཟ་བམ། རྩྭ་དང་སྔོ་ཚལ་ཟ་ཀིན་ཡོད་་་་་་ ཅེས་ངས་དེ་ལྟར་ལན་བཏབ།
ཕྱི་དྲོར་ངས་ཁྱེད་ཀྱི་ཆེད་དུ་སྒེའུ་ཁུང་འགྲམ་དེ་གཙང་མ་ཕྱགས་ཤིང་ཕྱི་ནས་བཏུས་འོང་བའི་གཡུགས་མ་ཕོད་པའི་གད་སྙིགས་ཚང་མར་སྒོར་གཡུགསཏེ་ཁྱེད་ལ་མལ་ས་བཅོས། ཁྱེད་ཀྱི་མཚར་སྣང་གི་མིག་ཟུང་གིས་ང་ལ་ཅེར་འདུག་ལ། གློག་མདོག་གི་སྣ་ཁུང་དེ་སྐབས་རེ་འགུལ་ཙམ་བྱེད། ཁྱེད་ཀྱི་ལུག་ཚང་ངས་བསྐྱིལ་ཟིན། དེ་རིང་ནས་བཟུང་ཁྱེད་ཀྱི་ཚེ་མཇུག་འདི་ནས་སྐྱེལ་དགོས། ངས་དེ་ལྟར་བཤད་ཚར་བ་ན། ཁྱེད་ཀྱིས་ངའི་སྐད་ཆ་ཉན་རྗེས་སྔར་བཞིན་ང་ལ་མིག་གིས་ཅེར་འདུག ངས་བསམ་ན་ཁྱེད་ཀྱིས་ངའི་སྐད་ཆ་གོ་མེད་པ་འདྲ། མཆོང་རྒྱུག་སྤེལ་བཞིན་པའི་དུས་ཚོད་ཀྱི་མདའ་ཁབ་དེས་ཉི་མ་ནུབ་རིའི་ཕང་བར་བསྐྱལ་འདུག། ངས་ཐོག་མར་ཁྱེད་ལ་བཟའ་རྒྱུ་ཁ་ཤས་ཉོ་རུ་འགྲོ་དགོས། པར་སྐོར་ནས་དབྱི་སི་ལན་གྱི་ལྷ་ཁང་བར་དུ་འཐེན་པའི་སྲང་ལམ་ཆུང་ཆུང་དེ་རུ་དགོང་མོར་ཐང་ལ་སྔོ་ཚལ་བཀྲམས་པའི་སི་ཁྲོན་གྱི་ཚོང་བ་ཤིན་ཏུ་མང་། སྔོ་ཚལ་འཚོང་ས་ཤིག་ནས་ངས་ཚོད་དཀར་རྒྱ་མ་བཅུ་ཉོས་ཤིང་། ད་དུང་རུལ་ནས་ཐང་ལ་དོར་བའི་ཚོད་མའི་ལོ་མ་རྣམས་བཏུས་རྗེས་ཕྱིར་ཁྱིམ་དུ་འཁྱེར་ཡོང་ནས་གཙབས་ཏེ་ཁྱོད་ལ་བྱིན་པ་ཡིན། ཁྱེད་ནི་དེ་འདྲའི་བག་ཡངས་སུ་འདུག་ལ། མགོ་བོ་མར་སྒུར་ཏེ་ཁམ་ཆུང་རེ་རེར་བྱས་ནས་ཟ། སྐབས་རེར་འོད་མདངས་མཚེར་བའི་མིག་ཟུང་གིས་ང་ལ་ཅེར་རེར་བལྟ་བར་བྱེད། ཁྱེད་ཀྱི་མིག་མདངས་ལས་བག་ཡངས་ཀྱི་ཉམས་ཤིག་མངོན་ཡོད་ནའང་། སྐབས་རེར་ཐེ་ཚོམ་དང་འཇིགས་སྐྲག་གི་སྣང་བ་རེར་ཤར་ཀྱིན་མཆིས། ངས་ཁྱེད་ལ་བལྟས་རྗེས་ཡིད་སེམས་རབ་ཏུ་སྤྲོ་བའི་ངང་གད་མོ་ལྷང་ལྷང་དུ་བགད། ང་རང་ཁྱེད་ཀྱི་དཀར་སང་སང་གི་སྤུ་མདོག་དང་ཚོར་བ་རྣོ་བའི་མིག་ཟུང་ལ་ཤིན་ཏུ་དགའ། མ་མོ་ཁྱོད་འདི་ད། ཁྱེད་ཀྱི་ཆེད་དུ་ངས་དེ་རིང་ཕྱི་དྲོའི་ཆང་ཐེངས་གཅིག་འཐུང་རྒྱུ་དེའང་གཏན་ནས་བརྗེད་སོང་། ཨ་ཤུ། ཕྱི་དྲོའི་དུས་ཚོད་དེའང་མིག་རྡེབ་དབང་ཙམ་ལ་ཡལ་སོང་། སྔར་ཡིན་ཚེ་འཁྱོལ་དཀའ་བའི་དུས་ཚོད་རིང་མོ་འདི་ངས་ཇི་ལྟར་ཕར་སྐྱེལ་དགོས་པ་མི་ཤེས་པ་གྱུར་ཡོད་ངེས།
དགོང་མོར་དེར་ང་གཉིད་ཧ་ཅང་མ་བདེ་བས་ཞག་གང་བོར་སེམས་སུ་ཁྱེད་རང་དྲན་འོང་ཞིང་། མཚན་གང་བོར་་ཐེངས་གསུམ་སད་བྱུང་བས་སད་ཐེངས་རེར་སྒོར་བུད་དེ་ཁྱེད་ལ་བལྟ་རུ་སོང་བ་ཡིན། ཐེངས་རེར་ཁྱེད་རང་གཉིད་པ་ཧ་ཅང་བདེ་ཞིང་། མལ་ཚང་དུ་ཁྱེད་ཀྱིས་མགོ་བོ་ཆུང་ཆུང་དེ་བྲང་གཞུང་དུ་བསྙེས་ནས་ལུས་ཀུམ་ཀུམ་གྱི་ཉལ་སྟངས་དེ་ཇི་འདྲའི་སྙིང་རྗེ་བོ་ཞིག་རེད། བཟང་མོའི་ཉལ་སྟངས་དེ་ཕལ་ཆེར་ཁྱེད་དང་གཅིག་མཚུངས་སུ་སྣང་བས། ཁྱེད་གཉིས་ཇི་འདྲའི་མཚུངས་ཨང་། ང་ཁྱེད་ཀྱི་མགྲམ་ཏུ་ཙོག་བཞིན་དུས་ཡུན་རིང་བོར་ཁྱེད་ལ་ཅེར་ཅིང་སེམས་ཁོངས་ཧྲིལ་བོར་སྤྲོ་སྣང་གིས་ཁེངས། གཉིད་ལས་སད་པ་ན་ཁང་བ་བཞི་སྐོར་མའི་ནང་མི་རྣམས་ཕར་འགྲོ་ཚུར་འགྲོ་བྱེད་ཅིང་། སློབ་གྲྭ་འགྲོ་བའི་བྱིས་པ་ཚོའི་དགོད་སྒྲ་ཡང་ཐོས་བྱུང་། ང་གཉིད་ལས་སད་རྒྱུར་འགོར་དྲགས་པས་མགྱོགས་མྱུར་ངང་མལ་ལས་ལངས།
ངས་ཐག་མདུད་གྲོལ་ནས་ཁྱོད་ཁྲིད་དེ་གླིང་སྐོར་དུ་འགྲོ་རྩིས་བྱས་པ་ན། འབའ་་་་ འབའ་་་་་ཞེས་ཁྱེད་ཀྱི་འབའ་སྐད་འཐེན་བཞིན་རྐང་ལག་བཞི་བོར་སྲ་བརྟན་སེ་རྡོ་ལེབ་ངོས་སུ་གཏད་དེ་ལུས་ཕྱིར་མནུར་བྱུང་། ར་བའི་དཀྱིལ་དུ་འཐུང་ཆུ་ལེན་བཞིན་པའི་ཁྱིམ་མཚེས་ཚོས་ཚུལ་འདི་མཐོང་བས་ང་ལ་རོགས་བྱས་ཏེ་ཁྱེད་ཀྱི་ཕྱི་ནས་ཡར་དེད་བྱུང་། ཁྱེད་ལ་ཐབས་ཟད་སོང་བས་ངའི་གཞུག་མི་འདེད་ག་མེད་ལ་ཐུག། ངེད་གཉིས་སྲང་ལམ་ཆུང་ཆུང་དེ་བརྒྱུད་ནས་སོང་བ་ན་ལྷ་སའི་དཔྱིད་ཆུའི་ཁར་སླེབས། སྔོ་ལྡེམ་མེར་འཁྱིལ་བའི་གཙང་བོ་དེ་ལམ་གང་བོར་ངེད་གཉིས་དང་འགྲོགས་ནས་འོང་ཤིང་། བསིལ་འཇམ་གྱི་རླུང་བུ་དལ་བུར་ལྡང་བས་ངའི་དུང་ལྟར་དཀར་བའི་དབུ་སྐྲ་ལྷབ་ལྷུབ་དུ་གཡོས་བྱུང་། ལྕགས་པོ་རིའི་རྩེ་མོར་འགོས་དུས་ཁྱེད་ཀྱིས་ཡང་བསྐྱར་གཅེས་ལངས་བྱས་ནས་རི་ལམ་གཟར་མོ་དེ་ཅི་བྱས་ཀྱང་མི་འགོ་བས། སྐོར་བ་འགྲོ་མཁན་སྐོར་ཞིག་གིས་ཁྱེད་ཀྱི་གཞུག་ནས་ཕུད་འདེད་བྱས་ཤིང་། ངས་མདུན་ཕྱོགས་ནས་ཤེད་ཀྱིས་འཐེན། འདི་ལྟར་རེ་ཞིག་འགོར་རྗེས་ངའི་ལུས་ཧྲིལ་བོར་རྔུལ་ཆུས་བརླན་ཞིང་སྟོབས་ཤུགས་ཡོད་ཚད་ཟད་ནས་ཐང་ཆད་པར་གྱུར། ང་རང་ངལ་དུབ་ཀྱིས་ཁེངས་པས་ཁོང་ཁྲོ་ལངས་བཞིན། ཁྱེད་ཀྱིས་སླར་ཡང་འདི་ལྟར་བྱེད་ཚེ་ངས་ཁྱོད་ཀན་སུའུ་རྒྱ་མི་དེའི་ལག་ཏུ་སྤྲོད་རྒྱུ་ཞེས་སྐད་གསེང་མཐོན་པོས་དེ་ལྟར་ལབ་པ་ན། ཁྱེད་ཀྱི་མིག་ཟུང་ལས་དངངས་སྐྲག་ཅུང་སྐྱེས་ཤིང་མགོ་བོར་མར་སྒུར་ནས་ང་ལ་བལྟ་མི་ཕོད་པ་གྱུར། མ་འཚབ། ཁྱེད་ཀྱིས་ཁོ་ཐེངས་དང་བོར་སྐོར་བ་ཁྲིད་པ་ཡིན་པས་ཕལ་ཆེར་ཅུང་སྐྲག་ཡོད་ཚོད་རེད། ཁོ་བོར་ངལ་གསོ་རུ་བཅུག་དང་། ངས་ཁྱེད་ལ་རོགས་བྱེད། ཁོའི་ལུས་འདར་ནོ་བལྟོས་ར། ཁོ་སྐྲག་འདུག། རི་མགོའི་ལམ་ཕྲན་དོག་མོ་དེ་རུ་མི་བརྒྱད་དགུ་ཙམ་རུབ་ནས་ཡོང་སྟེ་ཁོ་ཚོས་ལབ་གླེང་བྱེད་འགོ་བརྩམས། རླུང་རྟའི་དར་ལྕོག་རྣམས་བསིལ་འཇམ་གྱི་རླུང་བུའི་ཁྲོད་དལ་བུར་གཡོ་ཞིང་ཤུར་སྒྲ་སྒྲོག་ཀིན་འདུག། མ་ཎིའི་རྡེའུ་འབུམ་བརྐོ་མཁན་དེས་ལམ་འགྲམ་ནས་དཀྱིལ་ཀྲུང་དུ་བསྡད་རྗེས་རྡོ་ལེབ་རེ་རེའི་སྟེང་ཡམ་ཡོམ་ཆམ་ཆོམ་གྱི་སྒྲ་སྣ་ཚོགས་སྒྲོག་བཞིན་མ་ཎིའི་གཟུངས་སྔགས་བརྐོ་བཞིན་འདུག ཨ་མ་བགྲེས་མོ་ཞིག་གིས་རྒྱབ་ཁུག་ནས་རྩམ་པ་མཆིང་བུ་ཞིག་བླངས་ནས་ཁྱེད་ཀྱི་ཁར་གཏོད་དུས་ཁྱེད་ཀྱི་སྣ་བུག་འགུལ་ཙམ་བྱེད་བཞིན་རྩམ་པར་ལྕེ་ལྡག་བྱས། སྙིང་རྗེ་བའི་མ་མོ། ཁྱེད་ཚེ་ཐར་བཏང་བ་ཡིན་པས་སྐྲག་མི་དགོས། སུས་ཀྱང་ཁྱེད་ལ་གནོད་སྐྱེལ་མི་སྲིད་ཟེར་ཞིང་མ་མོ་དེའི་མགོ་ལ་བྱིལ་བྱིལ་བྱས་རྗེས་ལག་ཡང་མོས་སྒལ་གཞུང་དུ་རྡེབ་ཙམ་བྱས་པ་ན། ཁྱེད་ཀྱིས་དེ་མ་ཐག་སེམས་དོན་གོ་བ་ཇི་བཞིན་རི་རྩེ་དེ་རུ་ཤར་མར་འགོས་པས་ངས་མྱུར་མོར་ཐག་སྣེར་བཟུང་ནས་སྔུན་ལ་རྒྱུག་པ་ཡིན། ངེད་གཉིས་ཀྱི་གཞུག་ཏུ་མི་རྣམས་ཀྱིས་ཁ་བཏོན་འདོན་བཞིན་པའི་སྒྲ་དིར་དིར་དུ་མཆེད་འོང་།
ཅུང་མ་འགོར་བར་ང་ཚོ་ཚང་ཆེན་ཇ་ཁང་དུ་འབྱོར། ངས་ཁྱོད་སྒོ་ཁར་བཏགས་རྗེས་ཞབས་ཕྱི་བ་དེར་ཁྱེད་ལ་སྔོ་ཚོད་ཀྱི་ལོ་མ་ཁ་ཤས་སྟེར་དུ་བཅུག། ཁོ་མོས་གཡོས་ཁང་ནས་སྔོ་ཚལ་གྱི་ལོ་མ་འཁྱེར་ཡོང་ནས་ཁྱེད་ལ་བྱིན། ཞབས་ཕྱི་བ་གཅིག་རྒྱུག་ཡོང་ནས་ཚེ་ཐར་གཏོང་རྒྱུ་ཡིན་ནམ་ཞེས་དྲིས་བྱུང་། ངས་ཚེ་ཐར་ཞིག་ཡིན་ཞེས་ལན་བཏབ། དེ་ན་ཁྱེད་ཀྱིས་འདི་ལ་རྣར་འབུག་པའམ་ཡང་ན་རྒྱབ་ལ་ཚོན་བྱུགས་འོས་ཞེས་ཞབས་ཕྱི་བས་དེ་ལྟར་བཤད་བྱུང་། དེ་དག་ངས་ཤེས་ཡོད། འོན་ཀྱང་ངས་འདི་ད་སོ་མ་ཉོས་པ་ཡིན། དེ་ལྟར་བཤད་ན་ངས་རྣར་འབུག་མི་ཤེས་ཞེས་པར། ནངས་ཁར་ཁྱེད་ཀྱི་ཁྲིད་ལ་ཤོག་དང་། ངས་ཁྱེད་ལ་རྣར་འབུག་རོགས་བྱེད་ཅེས་ཇ་འཐུང་བཞིན་པའི་རྒན་པོ་ཞིག་གིས་སྐད་ཆའི་ཚིག་མཚམས་བཅད་ནས་དེ་ལྟར་ལབ་བྱུང་། ཁོའི་ལུས་ལ་ཕྲུག་ལྭ་གྱོན་ཅིང་སྨྲ་ར་དཀར་བོར་བྲང་གཞུང་དུ་འཕྱངས་འདུག། དེ་ཧ་ཅང་བཟང་། ངས་ཁྱེད་ལ་དཀའ་དྲིན་ཞུ་ཞེས་ངས་ཁོ་བོར་དྲིན་གཟོའི་ཚིག་འགའ་བཤད་པ་ན། ཁོས་མ་མོར་རྣ་འབུག་པའི་ལག་རྩལ་དེ་ཁོ་བོར་བྱང་ཡོད་རབས་དང་མ་མོར་ན་ཟུག་གི་ཚོར་བ་ཅུང་ཙམ་ཡང་སྐྱེ་མི་སྲིད་རབས་གླེང་བྱུང་། ཁོ་བོའི་ཡིད་ཆེས་དེས་ངའི་སེམས་ཅུང་བདེ་ལ་འབབ་ཏུ་བཅུག། ཁྱེད་ཀྱི་ཁུག་མ་ང་ལ་བྱིན་དང་། ངས་ཁྱེད་ལ་སྔོ་ཚལ་གྱི་ལོ་མ་ཁ་ཤས་སྟེར་ཟེར། ཞབས་ཕྱི་བས་ངའི་རྒྱབ་ཁུག་འཁུར་ནས་སོང་། ངས་སྔོ་ཚལ་གྱི་ལོ་མ་རས་ཁུག་གང་སེ་ཡོད་པ་རྣམས་རྒྱབ་ལ་ཁུར་རྗེས་ཁྱོད་ཁྲིད་དེ་ར་མོ་ཆེའི་གཙུག་ལག་ཁང་གི་སྒོ་ཁར་བརྒྱུད་ནས་སོང་། སྲང་ལམ་གཡས་གཡོན་གྱི་ཚོང་ཁང་ཆེ་ཆུང་ཚང་མས་སྒོ་ཕྱེས་ནས་ཚོང་གཉེར་བྱེད་འགོ་བརྩམས་ལ། རོལ་དབྱངས་ཀྱི་མཛེར་སྒྲས་བར་སྣང་ཁྱབ་ཅིང་། སྐབས་འགར་གོང་བདེའི་ཚོང་འབོད་བྱེད་པའི་སྒྲ་དེའང་གསལ་བོར་ཐོས་ཐུབ།། ངས་གློ་བུར་དུ་ཁྱེད་རང་ར་མོ་ཆེའིགཙུག་ལག་ཁང་དུ་ཁྲིད་དེ་ཇོ་བོ་མི་བསྐྱོད་རྡོ་རྗེའི་ཞབས་ལ་ཐོད་པ་གཏུགས་ནས་ཚེ་ཕྱི་མར་ལམ་བཟང་བོ་ཞིག་རྙེད་རྒྱུར་འབད་པ་བྱ་དགོས་སྙམ། ང་ཚོ་བསང་དུ་སྔོན་མོར་མཁའ་རུ་དཀྲིས་པའི་ཁྲོད་ནས་ཕར་སོང་བས་ར་མོ་ཆེའི་གཙུག་ལག་ཁང་གི་སྒོར་ཐོན་ཞིང་ཁྱེད་ཀྱིས་ཡ་མཚར་བའི་མིག་ཟུང་གིས་ང་ལ་ཅེར་རེ་བལྟས་འདུག། གྲྭ་བ་ཞིག་གིས་ང་ཚོའི་མདུན་བཀག་ནས་ལྷ་ཁང་དུ་འགྲོ་རུ་མ་བཅུག ཁྱེད་ཁྲིད་དེ་སོང་ན་ལྷ་ཁང་རྩིང་བཙོག་བཟོ་ངེས་རེད་ཟེར། ངས་ཁོ་བོར་ཞུ་བ་བྱས་ཏེ། ཁྱེད་ཁ་སང་སོ་མ་ཁྲོམ་ནས་ཉོས་ཡོང་ཚུལ་དང་ཚེ་ཐར་གཏོང་རྒྱུ་ཡིན་པ་སོགས་ཁོ་ལ་བཤད། མཇུག་མཐར་ཁོས་ཁྱེད་ནང་དུ་བཏང་བྱུང་། ངས་ཁྱེད་ལ་མཆོད་མཇལ་ཡག་པོ་བྱས་ནས་བློ་སེམས་རྩེ་གཅིག་གིས་གསོལ་བ་ཐོབ་ཞེས་དྲན་སྐུལ་བ་ན། ཁྱེད་ཀྱིས་གོ་སོང་བ་ལྟར་ངའི་རྗེས་དེད་ནས་འོང་། ཁྱེད་ཀྱི་མིག་ཟུང་དེ་བྱམས་བརྩེས་ཁེངས་པའིལྷ་སྐུ་དང་ཁྲོ་གཉེར་བསྡུས་པའི་ཆོས་སྐྱོང་སྲུང་མའི་སྟེང་བསྐོར་བ་ན། འཇིགས་དངངས་འདྲེས་མའི་དད་པ་ཞིག་ཕྱི་རུ་མངོན་ཡོང་ལ། ལུས་བོ་ཅུང་སྒུར་སྒུར་བྱས་ཏེ་གོམ་སྟབས་ཡང་མོར་ལེན་པར་བྱེད། ངས་ཁྱེད་ཀྱི་མིག་མདངས་ཁྲོད་ནས་ཁྱེད་རང་འདུ་ཤེས་ཡོད་པའི་མ་མོ་ཞིག་ཡིན་པ་རྟོགས་ལ། ཁྱེད་ཀྱིས་ངའི་གཞུག་དེད་ནས་དགེ་བ་མང་བོ་འགྲུབ་ངེས་ཤིང་། དགེ་བའི་ལས་ཕྲ་མོ་ཙམ་ནས་དགེ་བ་ཕུན་སུམ་ཚོགས་པ་སྤྱད་ནས་མཐར་རྣམ་དཀར་གྱི་ལས་འབྲས་བཟང་བོ་སྨིན་ཐུབ་པ་ང་ལ་ཡིད་ཆེས་ཡོད།
ངེད་གཉིས་ར་མོ་ཆེའི་གཙུག་ལག་ཁང་གི་ར་ནང་དུ་དྲོད་སོབ་སོབ་ཀྱི་ཉི་མ་ལྡེ་ནས་ངལ་གསོས་པ་ཡིན། བསང་དུད་དང་མཆོད་མར་གྱི་དྲི་བསུང་གང་སར་མཆེད་ཅིང་སྐབས་འགར་རྔ་སྒྲ་དལ་བུར་གྲགས་འོང་བ་དེས་ང་ཚོའི་སེམས་ཁམས་དེ་ཟང་ཟིང་གི་འུར་སྒྲ་དང་རིང་དུ་བཀྱེད་ནས་ཡིད་སེམས་ལྷང་ལ་འབབ་ཐུབ་པ་བྱུང་། ངས་ཁོ་བོར་ཁྱེད་ཚོ་ལུག་རྣམས་ཡ་རབས་དག་དག་ཡིན། ཁྱེད་ཀྱིས་ཤེས་སམ། སྲོང་བཙན་སྒམ་པོས་ཇོ་ཁང་གསར་བཞེངས་བྱེད་སྐབས་ར་ལ་ས་བཀལ་ནས་མཚོ་བསུབ་པ་ཡིན་པས་བྱས་རྗེས་བླ་ན་མེད་པ་བཞག། ད་སྐབས་ཇོ་ཁང་དུ་ར་ཞིག་ལ་མཇལ་སའང་ཡོད་ཅེས་བཤད་པ་ན། ཁྱེད་ཀྱིས་ངའི་སྐད་ཆར་ཉན་རྗེས་མ་ནེ་ངའི་བླ་ཐོག་ཏུ་བཞག་ནས་འདུག ངས་ཁྱེད་ཀྱི་མ་ནེ་འཕྲུག་ཙམ་བྱས་པ་ན་ཁྱེད་དགའ་ནས་མིག་ཟུང་བཙུམ་བྱུང་། ངས་ཁྱེད་ཀྱི་ལུས་ཕུང་མི་གཙང་བ་དང་ལུག་སྤུ་རྣམས་ནག་པོར་གྱུར་འདུག་པ་ཤེས་ཡོད་པས། ཁྱིམ་དུ་ཐོན་རྗེས་ངས་ཁྱེད་ལ་མཁྲུས་བྱས། ཆུ་སྦུག་འོག་ཏུ་ཁྱེད་རང་གཡུང་མོར་བྱས་ནས་འདུག་ཅིང་དངུལ་མདོག་གི་ཆུ་རྒྱུན་དེ་ཁྱེད་ཀྱི་སྒལ་གཞུང་ནས་ཆུ་ཐིག་རེ་རེ་བཞིན་འགྲིལ་ཏེ་ཆུ་དོང་ནས་མར་བསག་འགྲོ། ང་རྐང་རྗེན་དུ་བུད་དེ་ཁྱེད་ལ་འདག་རྫས་བསྐུས་ཤིང་ལག་མཛུ་བཅུ་བོར་ཁྱེད་ཀྱི་ཚ་རུ་འཁྱིལ་བའི་མཇམ་མཉེན་གྱི་སྤུ་གསེང་དུ་བསྲིངས་ཏེ་རྐེད་པ་ནས་ཕོ་བའི་བར་ཡར་མར་བྲད་པས། ཁྱེད་ཀྱི་བདེ་སྣང་དེ་ངའི་མཛུ་གུས་ཀྱང་མྱོང་ཐུབ་ཀྱིན་འདུག ངས་ཡང་བསྐྱར་ཆུ་སྦུག་གི་གཅུས་སྒོ་ཕྱེ་བས་དཀར་ཆིལ་ཆིལ་གྱི་ཆུ་རྒྱུན་དེ་ཁྱེད་ཀྱི་སྤུ་གསེང་དུ་བཞུར་མ་ཐག་ཆུ་མདོག་རྙོག་རྫོབ་ཏུ་གྱུར། ངས་ཡང་བསྐྱར་འདག་རྫས་བསྐུས་ནས་བསྐྱར་དུ་བཀྲུས་པ་ན། ཁྱེད་ཉིད་གནམ་ནས་ལྷུང་བའི་འདབ་དྲུག་གི་ཁ་བ་བཞིན་དཀར་སེང་སེང་དུ་གྱུར་བས་ངའི་མིག་ལ་ན་ཟུག་སྟེར་བར་བྱེད། ཨ་ཤུ། ལོ་ངོ་བཅུའི་ཡར་སྔོན་དུ་བཟང་མོ་འཇིག་རྟེན་ན་ཡོད་དུས། ངས་ནམ་ཡང་འདི་ལྟར་བཟང་མོའི་མགོའི་སྐྲ་བཀྲུ་རོགས་བྱས་ཤིང་། བཟང་མོའི་དཀར་ཞིང་གཙང་བའི་མགུལ་བ་དེའང་ཉི་འོད་ཁྲོད་འདི་ལྟར་མིག་ལ་མཚེར་སྣང་སྟེར་བ་ཞིག་རེད། དེ་ལྟབུའི་སྤྲོ་སྐྱིད་ཀྱི་ལོ་ཟླ་དེ་ངའི་ཞེ་བསམ་པའི་དྲན་ཡུལ་ནས་ཡལ་ཏེ་དུས་ཡུན་རིང་བོ་རིང་བོ་ཞིག་འགོར་སོང་། སྐབས་འདིར་ང་ལ་མཚོན་ན་དེ་ལྟ་བུའི་སྤྲོ་སྐྱིད་ཀྱི་འཚོ་བ་བསྐྱར་དུ་རྙེད་ཐུབ་སོང་བ་དང་མཚུངས། ངེད་གཉིས་རང་ཁྱིམ་གྱི་སྒེའུ་ཁུང་འོག་ནས་བསྡད་དེ་སོ་མས་ཁྱེད་ཀྱི་ལུག་བལ་རྣམས་ལེགས་པར་ཤད། ཁྱེད་ཀྱི་ལུས་ཕུང་ང་ལ་བཅར་ཏེ་མགོ་བོ་ངའི་བྲང་གཞུང་དུ་འབྲད་ཙམ་བྱེད། འཁྱོག་ཅིང་གུག་པའི་ར་ཅོ་གཉིས་པོས་ངའི་སྐམ་རིད་ཀྱི་བྲང་ཁར་ན་ཟུག་བསླང་བས། ངས་མྱུར་དུ་ཁྱེད་ལ་མཚམས་འཇོག་ཏུ་བཅུག ང་ཕྱིར་ཁྱིམ་དུ་སོང་ནས་མར་ཅུང་འཁྱེར་ཡོང་སྟེ་ཁྱེད་ཀྱི་ར་ཅོའི་སྟེང་བྱུགས་པས་རྭ་རིས་རྣམས་གསལ་ལེར་མངོན་བྱུང་། ཁྱེད་འོང་བ་དེས་ང་ལ་ཉིན་རྒྱུན་སྒྲུབ་མི་ཚར་བའི་ལས་ཀ་སྒྲུབ་རྒྱུ་ཡོད་པ་མ་ཟད་སེམས་བརྟེན་ས་དང་ཞེ་འཁྲེང་ས་རེར་ཡོད་པར་གྱུར་ཅིང་བཟང་མོའི་དྲན་པ་ཐ་་ཐོར་རེ་ངའི་དྲན་འཛིན་ངོགས་སུ་གསོན་པོར་གནས་ཐུབ་པར་བྱས། ད་ལྟ་ང་སྔར་བཞིན་ཆང་ཁང་དུ་བཟི་ནས་ར་རོ་རུ་གྱུར་མི་འོས་པར་ཁྱེད་སེམས་ལ་དྲན་དགོས་ཤིང་། ཁྱེད་ལ་གཟན་རྩྭ་སྟེར་རྒྱུ་དྲན་དགོས།
ཁ་སྐོམ་ནས་འདུག་མི་བཟོད་པས་ངས་ར་ཟེའུ་བཟུང་ཏེ་ནས་ཆང་ཉོ་རུ་སོང་། ཕྱིར་ཁྱིམ་དུ་ཐོན་རྗེས་ཤིང་གིས་བཟོས་པའི་ཨོང་བཀྱག་དམའ་མོར་བསྡད་དེ་སྒལ་གཞུང་ཉི་ནུབ་ཀྱི་འོད་ཟེར་ལ་གཏད་ནས་ཆང་འཐུང་ཞོར་ཁྱེད་ལ་བལྟས་ནས་བསྡད། ཁྱེད་རང་མདུན་དུ་ལངས་ཏེ་བཟང་མོ་ལྟབུའི་ཁེངས་སྐྱུང་ཞི་དུལ་གྱི་མིག་ཟུང་གིས་ང་ལ་བལྟས་འདུག། མིག་མདངས་འདིས་ངའི་སེམས་ངོགས་སུ་བརྐོས་པའི་སྐྱ་ཐང་ཐང་གི་ལོ་ཟླའི་རི་མོ་དག་གཙང་མར་བཀོག་ཅིང་ཡིད་སེམས་ལྷོད་ལ་འབབ་དུ་བཅུག། ད་དུང་ཆང་འདི་མགྲིན་པའི་འགག་འཕྲང་བརྒྱུད་སྐབས་ཅིའི་ཕྱིར་ཞིམ་མངར་གྱི་བྲོ་བ་ལྡན་སོང་བ་ཡིན་ནམ། དེ་སྔར་ཆང་འཐུང་སྐབས་ཞིམ་མངར་གྱི་བྲོ་བ་འདི་ཅིའི་ཕྱིར་མ་ཚོར་བ་ཡིན། འདི་ནི་ནང་སེམས་ཁམས་ཀྱི་འགྱུར་ལྡོག་ལ་རགས་ལས་སོང་བ་ཨེ་རེད། ངས་ངོ་མས་བཤད་མི་ཤེས། ངས་ཁམ་བུ་གང་རེ་གང་རེ་བྱས་ནས་འཐུང་བ་ན། ཞིམ་མངར་གྱི་བྲོ་བ་དེ་ལྕེ་རྩེ་བརྒྱུད་ནས་ཀླད་པ་ཡོངས་སུ་ཁྱབ་འགྲོ་བས་ལུས་ཕུང་ཧྲིལ་བོར་བདེ་སྤྲོའི་ཚོར་བ་ཞིག་གིས་ཡོངས་སུ་ཁྱབ་འགྲོ། དགོང་མོར་དེ་ང་གཉིད་ཧ་ཅང་བདེ་བས་རྨི་ལམ་གཅིག་ཀྱང་རྨིས་མ་བྱུང་།
ཕྱི་ཉིན་ཁབ་མགོར་སྣུམ་བྱུགས་ཏེ་ཁྱེད་ཀྱི་རྣ་གཉིས་པོར་རྣ་ཁུང་ཕིག་རྗེས་རས་ལྷེབ་དམར་བོ་གཉིས་སྣ་ཁུང་དུ་བཏགས། འདི་ལྟར་བྱས་རྗེས་ཁྱེད་ལ་མི་རྣམས་ཀྱིས་སྣང་དོགས་བྱེད་སྲིད། བཟང་མོ། ཁྱེད་རང་མྱུར་དུ་སྐྱེ་བ་སྤར་ཆེད་ངས་ཉིན་རྒྱུན་ལུག་ཚེ་ཐར་ཁྲིད་ནས་བསྐོར་བ་སོང་བ་ཡིན་ལ། ངས་མ་མོར་འདིར་ཁྱེད་དང་དབྱེ་བ་མེད་པའི་བརྩེ་འདང་བཟུང་ཡོད། བཟང་མོ། ད་ལྟ་ཁྱོད་སླར་ཡང་ངའི་རྨི་ལམ་དུ་གཏན་ནས་འཁོར་མ་མྱོང་བས་ཁྱེད་ཀྱི་གནས་བབ་ག་འདྲ་ཡིན་པ་ངས་རྟོགས་མི་ཐུབ། གོ་སྐབས་རེ་ཡོད་སྲིད་ཚེ་ཁྱེད་ཀྱིས་ང་ལ་རྨི་ལྟས་ཤིག་སྟོན་རོགས།
ད་ལྟ་མི་རྣམས་ཀྱིས་ང་དང་མ་མོ་དཀར་མོ་གཉིས་ཀ་ནམ་རྒྱུན་གླིང་སྐོར་བརྒྱུད་ནས་བསྐོར་བ་འགྲོ་བཞིན་པ་མཐོང་ཐུབ། ཁྱེད་ཀྱི་རྣ་ཅོག་སྟེང་གི་རས་ལྷེབ་དམར་བོ་དེ་དང་སྒལ་གཞུང་དུ་བྱུགས་པའི་ཚོན་རྩི་དམར་བོས་མི་རྣམས་ལ་སྐྱེ་རྒ་ན་འཆིའི་སྡུག་བསྔལ་མ་བྱུང་བར་དུ་ཁྱེད་ཀྱི་ཚེ་མཇུག་དེ་དགག་མེད་ལྷུན་འགྲུབ་ངང་སྐྱེལ་རྒྱུ་ཡིན་པ་གསལ་ལེར་བསྟན་པ་རེད།
ངས་ཁྱོད་ཁྲིད་དེ་ཟླ་བ་གཅིག་ཙམ་ལ་གླིང་སྐོར་དུ་སོང་རྗེས། ཁྱེད་རང་སྐོར་ལམ་ཡོངས་རྫོགས་ལ་ཆ་རྒྱུས་ཡོད་པར་གྱུར། དེ་རིང་ནས་བཟུང་ངས་ཁྱེད་ཀྱི་སྐེ་མདུད་གྲོལ་ཏེ་ངེད་གཉིས་གཅིག་རྗེས་གཅིག་གིས་འདེད་བཞིན་བསྐོར་བ་སོང་བ་ཡིན། ངས་རས་ཁུག་ནང་དུ་གོ་རེ་སྐམ་པོ་འགའ་དང་ཇ་ཕོར་རྣམས་བཅུག་རྗེས་རྒྱབ་ཏུ་ཐོགས་ཤིང་ལག་ཏུ་ཕྲེང་བ་འདྲེན་བཞིན་སྐོར་བ་སོང་། ང་འགྲོ་ཞོར་འདུག་ཞོར་དུ་ཁྱེད་རང་ངའི་གཞུག་དེད་དེ་ཡོང་ཀིན་ཡོད་མེད་ལ་བལྟས་ཤིང་། གཞུང་ལམ་བརྒྱུད་ནས་འགྲོ་དུས་ངས་ཁྱེད་རླངས་འཁོར་དང་གདོང་གཏུགས་ཁེལ་འགྲོ་སྙམ་ནས་ཁྱོད་ཁྲིད་ནས་སོང་། ལམ་བར་དུ་མི་ཆ་ཡོད་ཚོར་ཐུག་ནས་ཁོ་ཚོར་ཁ་བརྡ་བྱེད་སྐབས་ཁྱེད་རང་ངའི་མགྲམ་དུ་བཅར་ཏེ་ལུས་ཙོག་ཙོག་དུ་འདུག་པས། ངོ་ཤེས་ཚོས་བཤད་རྒྱུར། སྙན་གྲགས་ལགས། ཁྱེད་ཀྱིས་དགེ་བ་བླ་ན་མེད་པ་སྒྲུབ་ཡོད་པས། ལས་འབྲས་བཟང་བོ་འཁོར་ངེས། མ་མོ་འདིས་མི་སེམས་ཤེས་ནོ་བལྟོས་ར། སྙན་གྲགས་ལགས། མ་མོ་འདིའི་སྐེད་ལ་དྲིལ་ཆུང་ཞིག་བཏགས་ཡོད་རྒྱུ་ན། ཁྱེད་ཀྱིས་ནམ་ཡང་འདི་ལྟར་ཕྱི་བལྟས་སློག་མི་དགོས། ཁྱེད་དང་ཐུག་བྱུང་བ་ནི་མ་མོ་འདིའི་ཚོགས་བསག་རེད། སྐད་ཆ་འདི་དག་གོ་རྗེས་ངའི་ཡིད་སེམས་དྲོད་གྱི་ལེར་སོང་ཞིང་། ཁྱེད་དང་འཕྲད་པ་ནི་སྐྱེ་བ་སྔོན་མའི་ལས་ཀྱིས་བཀོས་པའི་ལམ་ཐུག་ཅིག་ཡིན་འདུག་སྙམ་བྱུང་ལ། དེ་ལྟར་མིན་ཚེ་བཟང་མོས་རྨི་ལྟས་བསྟན་མ་ཐག་ངེད་གཉིས་མ་གྲོས་རང་མཐུན་ངང་འཕྲད་པའི་དོན་བཟང་འདི་འདྲ་ག་ལ་ཡོད་སྲིད། ང་ཚངས་ཆེན་ཇ་ཁང་དུ་འཛུལ་བ་ན། ཁྱེད་སྒོ་གསེབ་ཏུ་འཚང་འོང་ཏེ་ཅོག་ཙེའི་འོག་ཏུ་འཛུལ། སྒོར་ཕྱིར་སོང་། ནང་དུ་ཡོང་མི་ཆོག་ཅེས་ངས་སྐད་གསང་མཐོན་པོས་དེ་ལྟར་ལབ་པ་ན། ཁྱེད་ཀྱིས་ལུས་བཀུམ་བཀུམ་གྱིས་ཅོག་ཙེའི་འོག་ཏུ་འཛུལ་ནས་ངའི་སྐད་ཆར་སྣང་དོགས་ཙམ་ཡང་མི་བྱེད། འགྲུལ་བ་ཚོའི་བཞིན་ལ་འཛུམ་མདངས་རེ་ཕྱུང་བཞིན་ང་ལ་བལྟས་འདུག ཁོས་འདུག་སའང་མི་གཅོད་པས། ཁོ་དེ་རུ་འདུག་དུ་བཅུག་ཆོག་ཅེས་ཞབས་ཕྱི་བས་དེ་ལྟར་ལབ་བྱུང་། ངས་ཁྱོད་ཕྱིར་མ་བསྐྲད་པར་རས་ཁུག་ལས་ཇ་ཕོར་བླངས་ནས་ཅོག་ཙེའི་ཐོག་ཏུ་བཞག། ངས་སླར་ཡང་ལག་པ་ཁུག་མའི་ནང་དུ་བསྲིངས་ནས་གོ་རེ་སྐམ་པོ་དག་སྤུར་རྗེས་ཁྱེད་ལ་བྱིན། ཁྱེད་ཀྱིས་ལྕེ་བསྲིངས་བཞིན་གོ་རེ་སྐམ་པོ་དག་ཁ་ནང་དུ་དེད་རྗེས་སོ་སྒྲ་ཐྲིག་ཐྲིག་གིས་ལྡད་བྱུང་། ངས་འོ་ཇ་རྒྱགས་ཚད་ཅིག་འཐུང་ཚར་ཡང་ཁྱེད་སྔར་བཞིན་ལྷིང་འཇགས་ངང་ཉལ་འདུག་ལ། ཕར་འགྲོ་ཚུར་འོང་བྱེད་བཞིན་པའི་མི་ཚོའི་རྗེས་སུ་མགོ་བོ་ཀེམ་ཀེམ་དུ་གཡོ་བཞིན་འདུག ལྷོ་ཕྱོགས་ཀན་སའི་རིགས་གསུམ་མགོན་པོའི་ལྷ་ཁང་བསྐྱར་བཞེངས་བྱེད་རྩིས་འདུག དེ་རུ་ལས་ཀ་བ་འདང་ཀིན་མེད་པས། སུས་དེ་ལ་རོགས་བྱ་ཐུབ་ཚེ་དགེ་བ་དཔག་མེད་ཡོད་སྲིད། དར་མ་ཞིག་གིས་མཁྲིས་ཀྱི་མརར་ཇ་གསོལ་མཁན་དེར་འདི་ལྟར་ཁ་བརྡ་བྱེད་བཞིན་མཆིས། སྐད་ཆ་དེས་ངའི་ཡིད་ལ་སྤྲོ་བ་འཕེལ་ཏུ་བཅུག་ཅིང་། འདི་ནི་གོ་སྐབས་བཟང་ཤོས་ཤིག་རེད་སྙམ་པས་ལྷ་ཁང་ཞིག་གསོའི་ངལ་རྩོལ་ཁྲོད་ཞུགས་རྒྱུའི་སེམས་ཐག་བཅད། ངས་ཇ་ཕོར་ལས་ཇ་རོ་རྣམས་ཕྱིར་འཕོ་རྗེས་ལག་ཕྱིས་ཀྱིས་ཇ་ཕོར་གཙང་མར་འཕྱིས་ཏེ་རས་ཁུག་ཏུ་བཅུག ང་ཡར་ལངས་པ་ན། ཁྱེད་རང་ས་ནས་འཕགས་ཙམ་བྱས་རྗེས་ལྡེམ་མྱུར་ངང་ཡར་ལངས་བྱུང་། ངེད་གཉིས་ཇ་ཁང་ནས་སྒོར་བུད་དེ་འཛེར་སྒྲས་ཁེངས་པའི་སྲང་ལམ་དུ་སླེབས། ཁྱེད་ཀྱིས་ད་ལྟ་མཐའ་འཁོར་གྱི་འུར་ཟིང་ལ་དོ་སྣང་མི་བྱེད་པར་བློ་རིག་གཅིག་ཏུ་སྒྲིམ་བཞིན་ངའི་གཞུག་དེད་དེ་འོང་། ང་ཚོ་འདུ་འཛི་ལང་ལོང་བྱེད་པའི་སྲང་ལམ་ཆུང་ཆུང་དེ་བརྒྱུད་ནས་རང་ཁྱིམ་གྱི་ཁང་བ་བཞི་སྐོར་མའི་ནང་དུ་སླེབས།
ངས་ཁྱེད་སྒེའུ་ཁུང་འགྲམ་གྱི་འདོགས་ཐག་དེ་བཏགས་རྗེས་སྒྱེ་མོ་ལས་གཟན་རྩྭ་ཅུང་བླངས་ནས་རྩི་ཡལ་བའི་ཀ་ཏོར་དེའི་ནང་དུ་བླུགས་ཤིང་། ཀ་ཏོར་གཞན་ཅིག་ཆུ་སྦུག་ཁར་གཏད་དེ་ཁྱེད་ལ་འཐུང་ཆུ་བླངས། ཁྱེད་ཀྱིས་ཀ་ཏོར་འདི་གཉིས་པོར་བལྟས་རྗེས་གདོང་ལ་བཀྲེས་སྐོམ་གྱི་ཉམས་འགྱུར་ཙམ་ཡང་མངོན་མེད་ནའང་། སྔོ་རིལ་རིལ་གྱི་མིག་ཟུང་ལས་ཅུང་ཐང་ཆད་པའི་ཉམས་ཤིག་ཤར་འདུག ཁྱེད་ཀྱིས་རྐང་ལག་བཞི་བོའི་ལྷུ་ཚིགས་དཀྱོགས་ཙམ་བྱེད་བཞིན་ཐང་དུ་ཉལ་ཤིང་རྣ་ཅོག་ཟུང་དེ་ལྷབ་ལྷབ་དུ་འགུལ་བཞིན་འདུག ངས་དེ་མ་ཐག་ཁྱེད་རང་ཐང་ཆད་འདུག་པས། ངེས་པར་ངལ་གསོ་དགོས་སྙམ་བྱུང་། ང་ཁྱིམ་དུ་འཛུལ་ཏེ་ལྷམ་ཕུད་ཅིང་བརླན་ཤུར་ཤུར་གྱི་ལྷམ་རྩང་དེ་སྒེའུ་ཐེམ་དུ་ཉི་མ་བཞུས་རྗེས་རང་ཉིད་མལ་ཁྲིའི་སྟེང་དཀྱིལ་ཀྲུང་བྱས་ནས་བསྡད་། བཟང་མོའི་སྡིག་སྒྲིབ་སེལ་ཆེད་ངས་རིགས་གསུམ་མགོན་པོའི་ལྷ་ཁང་ཞིག་གསོ་བྱེད་པར་ཞལ་འདེབས་སྒོར་ག་ཚོད་བཏང་ན་འོས་སམ། ཇི་ལྟར་བྱས་ན་ད་གཟོད་ང་རང་ལས་ཡུལ་དངོས་ལ་ཞུགས་ཐུབ་བམ། ངས་དེ་ལྟར་བསམ་བློ་བཏང་། བོད་པ་ཚང་མས་ཤེས་གསལ་ལྟར། རྣལ་འབྱོར་གྱི་དབང་ཕྱུག་ཆེན་མོ་མི་ལ་རས་པས་སེམས་ཅན་གཞན་གྱི་སྲོག་བཅད་པའི་སྡིག་སྒྲིབ་འདག་ཆེད་མར་བ་ལོ་ཙ་བ་སློབ་དཔོན་དུ་བསྟེན་ཅིང་། དཀའ་སྤྱད་དྲག་པོའི་ངལ་རྩོལ་ལ་བརྟེན་ནས་ལས་ཀྱི་སྡིག་སྒྲིབ་སེལ་ཐབས་བྱས། ཁོའི་སྒལ་གཞུང་རྣག་ནས་རལ་བར་གྱུར་ཅིང་རྐང་ལག་བཞི་བོར་རྨ་བཏོལ་བྱུང་ནའང་མ་ནེ་སོ་ཡིས་མནན་ཏེ་དཀའ་སྤྱད་མཐར་འཁྱོངས་བྱས་པས་མཐར་སངས་རྒྱས་ཀྱི་གོ་འཕང་ཐོབ་པ་རེད། བཟང་མོས་ལམ་དཀར་བོ་ཞིག་རྙེད་པ་དང་ཁོས་བསག་པའི་སྡིག་སྒྲིབ་སེལ་ཐབས་ལ་ངས་སྒོར་ལྔ་བརྒྱའི་ཞལ་འདེབས་ཕུལ་ཅིང་། ད་དུང་ཟླ་གཅིག་ལ་ངལ་རྩོལ་བྱེད་རྒྱུའི་འཆར་གཞི་འཐེན། ངས་འདི་ལྟར་མནོ་བསམ་གཏོང་བཞིན་པའི་སྐབས་སུ་ར་སྐོར་ཡོངས་རྫོགས་ཤེས་མེད་ཚོར་མེད་ངང་མུན་ནག་གི་གཡོལ་བས་སྔ་མོར་ནས་གཡོགས་འདུག ནངས་ཀར་སྔར་སེ་ལངས་དགོས་པས། ད་ལྟ་ང་གཉིད་རན་ལ་ཐོན་སོང་།
མཚམས་ཞིག་ལ་སྒོ་རྡུང་བའི་སྒྲ་ཐོས་པས་ང་རང་གཉིད་ལས་བསླངས། བྲེལ་འཚུབ་གྱིས་ཡར་ཙོག་ཙོག་བྱས་ཏེ་སྒོའི་ཕྱོགས་སུ་འཁོར་བཞིན། སུ་ཡིན། ཞེས་བོས་པས། སྒོ་རྡུང་བའི་སྒྲ་མཚམས་ཆད། ཕྱི་རོལ་སྔར་ལས་འཇམ་ཅག་གེར་འདུག འདི་འདྲའི་སྔ་མོ་ཞིག་ལ་སྒོ་རྡུང་མཁན་དེ་སུ་ཡིན་ནམ། ཁྱིམ་མཚེས་ཤིག་ལ་ན་ཚ་འདྲ་བྱུང་བ་མིན་ནམ། ཝེ། སུ་ཡིན། ངས་དེ་ལྟར་འབོད་བཞིན་གློག་བཀར་བ་ན། སྒོ་རྡུང་བའི་ཏིང་སྒྲ་དེ་ཡང་བསྐྱར་གྲགས་བྱུང་ལ། སྒྲ་དེ་སྔར་བས་དྲག་ཅིང་འཚུབ་ཆ་ལངས་འདུག་པ་ཞིག་རེད། ངས་རྐང་སྣམ་བརླ་ཐོག་ཏུ་འཐེན་རྗེས་བྲེལ་མྱུར་ངང་སྒོ་ཕྱེ་རུ་སོང་། ཡོལ་བ་ཡར་བཀྱགས་ཏེ་གློག་འོད་ཁྲོད་ནས་ཕར་བལྟས་པ་ན་མི་གཅིག་ཀྱང་རིག་རྒྱུ་མི་འདུག། མགོ་བོར་ཅུང་མར་སྒུར་བ་ན་ནག་ཡོར་ཡོར་གྱི་སྒོ་སྐྱོར་དེའི་ཟུར་ནས་ཁྱེད་ཀྱིས་མགོ་བོ་ཆུང་ཆུང་དེ་ཡར་འགྱོགས་བཞིན་འབའ་བྱུང་། ད་ཅིའི་སྒོ་རྡུང་མཁན་དེ་ཁྱོད་ཡིན་འདུག་ལ། ང་ལ་སྐོར་བ་འགྲོ་ཞེས་སྐུལ་བརྡ་རྒྱག་བཞིན་ཡོད་པ་རེད། དེ་མ་ཐག་གློ་བུར་བའི་འཚུབ་ཆ་དེ་ངའི་ཀླད་པའི་ཁྲོད་ནས་ཡལ་བར་གྱུར། ངས་ཁ་ནས་ཁྱེད་ལ་ཚིག་ངན་འགའ་སྨྲས་ནའང་སེམས་སུ་སྤྲོ་སྣང་ཆེན་པོ་སྐྱེས། ངས་མཆོད་ཁང་དུ་མཆོད་པ་བཤམས་ཤིང་སྤོས་སྒྲོན་རྗེས་ཁྱེད་ལ་གཟན་རྩྭ་ཅུང་ལྡུད་པ་དང་། དེའི་རྗེས་ངེད་གཉིས་སྐོར་བ་སོང་། ལམ་སྒྲོན་འོག་ཁྱེད་ཀྱི་རྨིག་སྒྲ་དེ་ཨར་འདམ་གྱི་རྡོ་ལེབ་བཏིང་བའི་མི་འགྲུལ་ལམ་བུའི་སྟེང་གསལ་ལེར་མཆེད་འོང་ལ། ཐག་ཐག་གི་རྨིག་སྒྲ་དེ་ངས་ཁ་ཏོན་འདོན་བཞིན་པའི་སྒྲ་དང་བསྡེབས་པས་ཡོད་ཚད་དེ་འདྲའི་ཞི་མཐུན་གྱི་ཉམས་འགྱུས་ཡོངས་སུ་ཕྱུག་འདུག ང་ཚོ་དགེ་འཕེལ་ནགས་སུ་སླེབས་དུས་ནམ་མཁའ་ནས་ཆར་བ་ཟམ་ཟིམ་རེ་བབ་བྱུང་བས། ངེད་གཉིས་ཀྱིས་གོམ་སྟབས་ཇེ་མགྱོགས་སུ་བཏང་ནས་ཆར་བྱོལ་བྱེད་ས་རེ་བཙལ་དུ་སོང་། ཆར་བ་ཇེ་ཆེར་སོང་ནས་ཤག་ཤག་ངང་བྱོ་བས་མི་འགྲུལ་ལམ་དང་གཞུང་ལམ་ཚང་མ་ཆུས་བཀང་། ངའི་ལྷམ་ནང་ཆུས་བཀང་ཞིང་ཁྱེད་ཀྱི་ལུས་བོ་ཆར་བས་ཡོངས་སུ་བརླན་པར་གྱུར། མདུན་ཕྱོགས་ནས་མི་ཞིག་གིས་ཨ་རོགས། ཚུར་ཤོག་ལ་འདི་རུ་ཆར་བྱོ་བྱོས་ཟེར། ངེད་གཉིས་ཟ་ཁང་གི་སྒོ་ཆེན་དེའི་བྱ་འདབས་འོག་ཏུ་ཆར་བྱོ་བྱེད་དུ་རྒྱུག། དེ་རུ་མི་བརྒྱད་དགུ་ཙམ་ཆར་བྱོལ་བྱས་འདུག་ལ། དེ་ཚོའི་མང་ཆེ་བ་སྐོར་བ་འགྲོ་མཁན་རེད། ཁྱེད་ཕལ་ཆེར་འཁྱགས་ཀིན་ཡོད་ཚོད་རེད། ལུས་སྒོང་སྒོང་བྱེད་བཞིན་ནང་ལ་མནུར་བཞིན་འདུག རྒྱ་སྒོའི་ཕུགས་སུ་འཛུལ་བའི་གསར་བུ་དེས་ཁྱེད་ལ་རྡོ་ཐོ་གཅིག་གཞུས་བྱུང་། ཁྱེད་ཀྱིས་ཐ་ན་དེ་ལ་སྣང་དོགས་ཙམ་ཡང་མི་བྱེད། མཁྲིས་ཀྱི་ཨ་མ་བགྲེས་མོ་དེས་མ་བཟོད་པར་གསར་བུ་དེར་སྡིགས་དམོད་བྱེད་འགོ་བརྩམས། འདི་ནི་ལུག་ཚེ་ཐར་ཅིག་ཡིན་པ་མ་རིག་གམ། ཁྱོས་ད་དུང་རྡོ་ཐོས་གཞུས་པས། དུད་འགྲོ་ལའང་མི་དོ་བ་རེད། གསར་བུ་དེ་ཁོང་ཁྲོ་ལངས་རྩིས་བྱས་པ་ན་དེར་ཡོད་པའི་སྐོར་བ་འགྲོ་མཁན་ཚང་མས་ཁོ་བོར་སྡིགསདམོད་བྱས་པས་ཁོས་རང་ཉིད་ལ་ཡག་པོ་མི་ཡོང་བར་ཤེས་ནས་ཆར་བའི་ཁྲོད་མུ་མཐུད་་དུ་ལམ་ལ་ཆས་འགོ་བརྩམས། གསར་བུ་འདི་ཚོར་ཐ་ན་སྙིང་རྗེའི་སེམས་ཏིལ་འབྲུ་ཙམ་ཡང་མི་འདུག་པས་དུད་འགྲོ་དང་མཚུངས། ཁོས་ཕལ་ཆེར་མཚན་གང་བོར་ཆང་འཐུང་ནས་ད་ལྟ་ད་གཟོད་ཕྱིར་འགྲོ་བ་རེད། ད་སོ་མར་ཁོའི་ལུས་ཧྲིལ་བོར་ཆང་དྲིར་འཐུལ་ཡོད་ནོ་བལྟོས་ར། ཨ་ཤུ། མི་རབས་གཅིག་ལས་གཅིག་བཙོག། ང་སྒོའི་ཞབས་འདབ་འོག་ནས་ཁོ་ཚོའི་རེ་ཐག་ཆད་པའི་སྐད་ཆ་ཉན་ཞིང་ཆར་བ་ཐུང་མྱུར་ངང་འབབ་མཚམས་འཇོག་པའི་རེ་བ་བཅངས། དུས་ཚོད་ཕྱེད་ཙམ་གྱི་རྗེས་ཆར་བ་ཇེ་ཆུང་དུ་གྱུར་བས་ང་ཚོ་མུ་མཐུད་དུ་བསྐོར་བ་སོང་།
ང་ཚོ་བརླན་ཤུར་ཤུར་ངང་ལྷོ་ཕྱོགས་ཀན་སའི་རིགས་གསུམ་མགོན་པོའི་ལྷ་ཁང་དུ་ཐོན་ཤིང་ལྷ་ཁང་གི་དཀོར་གཉེར་བཙལ་ནས་རྙེད་པས། ངས་ཞལ་འདེབས་སྒོར་རྣམས་ཁོ་བོར་ཕུལ་ཞིང་ངེད་གཉིས་ངལ་རྩོལ་དུ་ཞུགས་རྒྱུའི་རེ་བ་ཞུས། ཁོས་སྤྲོ་སེམས་འཁོལ་བའི་ངང་ངའི་རེ་བ་དང་ལེན་བྱས་ནས་བཤད་རྒྱུར། ཉིན་གོང་གི་ཟ་མ་དགོན་པ་གཞུང་ནས་སྟེར་བ་ལས་གཞན་ད་དུང་ཇ་ཐེངས་གཉིས་ལ་འདྲེན་རྒྱུ་ཡིན་ཟེར། གནས་ཚུལ་དེ་གོ་རྗེས་ང་ཤིན་ཏུ་དགའ་བར་གྱུར་ཅིང་། ཉིན་དེ་ནས་བཟུང་ངས་ས་དྲུད་དེ་འདམ་བརྫིས། ངས་ཁྱེད་ཀྱང་རིགས་གསུམ་མགོན་པོའི་ལྷ་ཁང་གི་སྐས་ཐེམ་དེའི་འགྲམ་དུ་བཏགས། ཕྱིར་ཡུལ་དུ་ཐོན་རྗེས་ངས་ཁྱེད་ལ་རས་ཀྱི་ཏ་ལེན་ཞིག་བཟོས་ཤིང་། ཉིན་རེར་ཁྱེད་ཀྱིས་ཏ་ལེན་དུ་ས་དང་བྱེ་མ་ཁུར་ནས་ངལ་ཙམ་ཡང་མི་གསོ་བར་རང་ཉིད་ཀྱི་རྔུལ་ཆུར་བརྟེན་ནས་ལྷ་ཁང་གསར་བཞེངས་ཀྱི་ལས་ཀར་ཞུགས། གྲྭ་བ་ཚོས་མ་མོ་འདིས་སྔར་གཙུག་ལག་ཁང་བཞེངས་སྐྲུན་བྱེད་སྐབས་ཀྱི་སྣང་བརྙན་གསོན་པོ་རེ་རེར་ང་ཚོའི་མིག་ལམ་དུ་གསལ་ལེར་བསྟན་སོང་ཟེར། ངེད་གཉིས་ཀྱིས་རིགས་གསུམ་མགོན་པོའི་ལྷ་ཁང་དུ་ཉིན་ཉེར་གསུམ་ཙམ་ལ་ངལ་ལས་བྱས་རྗེས། ཕྱིས་ཀྱི་ཞིབ་ཚགས་ཆེ་བའི་ལས་ཀ་རྣམས་ངེད་གཉིས་ཀྱིས་རོགས་ཅུང་ཙམ་ཡང་བྱེད་མི་ནུས། དེ་ནི་ལྷ་བཟོ་ཚོའི་ལས་ཀ་ཡིན་ལ། ཁོ་ཚོས་གྱང་ངོས་སུ་ལྡེབས་རིས་འབྲི་བའི་དུས་ལ་སླེབས་བྱུང་། ལས་ཀ་མཇུག་རྫོགས་ནས་ཉིན་བཞི་འགོར་བའི་རྗེས་སུ་ལྷ་ཁང་དོ་དམ་པ་དེས་གྲྭ་བ་ཅིག་མངགས་ཏེ་ཤིང་རྟའི་ནང་དུ་གཟན་རྩྭ་སྒྱེ་མོ་གསུམ་དང་རིང་བསྲེལ་རིལ་བུ་འགའ་ང་ལ་བསྐྱལ་བྱུང་། ངས་ཁོའི་ངག་བཀོད་ལྟར་རིལ་བུ་རྣམས་ཆུར་སྦངས་ཤིང་། ནམ་རྒྱུན་ཉིན་བཟང་སྐར་བཟང་ལ་ཐོན་དུས་ངེད་གཉིས་ཀྱིས་ཧུབ་གཉིས་གསུམ་རེར་བཏུང་བ་ཡིན། སྐབས་འགར་ངས་སྨན་ཆུ་འདི་བཀོལ་ནས་ཁྱེད་ཀྱི་མིག་ཟུང་དེ་བཀྲུས།
ཉིན་རེའི་ཞོགས་པར་ཁྱེད་ཀྱིས་སྒོ་རྡུང་བཞིན་ང་གཉིད་ལས་སློང་ཤིང་། དེ་ནས་ཁྱེད་སྔུན་ནས་འགྲོ་བས་ངས་ཁྱེད་ཀྱི་གཞུག་དེད་ནས་སྐོར་བ་སོང་། ང་ལམ་བར་ནས་མི་ཆ་ཡོད་ཚོར་ཐུག་ཚེ་ཁྱེད་ཀྱིས་མདུན་ཕྱོགས་འཐེན་ནས་བུད་འགྲོ་ལ། སོང་ནས་ས་ཁོངས་ཡངས་མོ་ཞིག་བདམས་རྗེས་དེ་རུ་ལངས་ཏེ་ང་ལ་སྒུག་འདུག ཇ་ཁང་དུ་འཛུལ་བ་ན་ཁྱེད་རང་ནམ་རྒྱུན་ང་བསྡད་མྱོང་བའི་ཅོག་ཙེ་དེའི་འོག་ཏུ་འཛུལ་འགྲོ་ལ། ཇ་གསོལ་མཁན་ཚོས་ཁྱེད་མཐོང་མ་ཐག་མྱུར་མོ་ཇ་ཕོར་འཁྱེར་ནས་འདུག་གནས་གཞན་ཞིག་ཏུ་སོང་ནས་འུ་གཉིས་ཀར་འདུག་ས་སྟེར་ངེས། མི་ཚང་མས་ཁྱེད་ངོ་ཤེས་འདུག
མཚན་གུང་གི་རྨི་ལམ་ཁྲོད་ནས་ང་བཟང་མོ་དང་ཐུག་བྱུང་། ཁྱེད་རང་སྤྲིན་སྨུག་གིས་དཀྲིས་པའི་རི་ལམ་ཕྲ་མོ་ཞིག་བརྒྱུད་ནས་འགྲོ་བཞིན་འདུག། ཁྱེད་ཀྱིས་གདོང་ལ་བདེ་སྐྱིད་བག་ཕེབས་ཀྱི་ཉམས་ཤིག་མངོན་འདུག་ལ། ལམ་ལ་འགྲོ་སྐབས་གོམ་འགྲོས་བརྟན་ཞིང་ལྷོད་པ་ཞིག་རེད། ཕྱིས་སུ་ཁྱེད་མག་མོག་རབ་རིབ་ཏུ་གྱུར་ནས་རིམ་གྱིས་མི་གཞན་ཞིག་ཏུ་གྱུར་སོང་བའི་སྣང་བ་འཆར། ང་འཛུམ་བྱུང་། རྨི་ལམ་ཁྲོད་ངས་དཀར་སང་སང་གི་སོ་རྣམས་སྒོར་ཕྱུངས་འདུག ཚད་མེད་པའི་དགའ་སྤྲོ་དེས་ང་གཉིད་ལས་བསླངས་བས་མལ་ཁྲིའི་སྟེང་དྲང་མོར་བསྡད་ནས་ད་ཅིའི་རྨི་ལམ་དེར་ཞིབ་འགྲེལ་བྱས། ངས་བསམ་ན་ཁྱེད་རང་ཕལ་ཆེར་དམྱལ་བའི་སྡུག་བསྔལ་ལས་མཐར་འདུག་སྟེ། དེ་ནི་ཁྱེད་ཀྱི་བག་ཕེབས་ཀྱི་ངོ་མདངས་ལས་བདེན་དཔངས་བྱེད་ཐུབ། རྨི་ལམ་གྱི་མཇུག་ཏུ་ཁྱེད་རིམ་བཞིན་རབ་རིབ་ཏུ་གྱུར་སོང་བ་དེས་ཁྱེད་རང་སྐྱེ་བ་གཞན་ལ་འཕོ་ཟིན་པ་གསལ་བཤད་བྱས་འདུག འདི་ལྟར་བསམ་བཞིན་ངའི་ཡིད་སེམས་རབ་ཏུ་དགའ་བས་གཉིད་ཡོང་དཀའ་བར་གྱུར། ནམ་གུང་དུ་སླེབས་པ་ན་ངའི་ཕོ་བར་ཟུག་གཟེར་ལངས་ཤིང་། ཐོད་པའི་སྟེང་ནས་རྔུལ་ཆུ་རེ་རེར་མར་འགྲིལ་འོང་། ངའི་སེམས་སུ་འདི་ལྟར་ན་ཟུག་བྱུང་ཚེ་དེ་རིང་་ཕལ་ཆེར་སྐོར་བ་འགྲོ་མི་ཐུབ་སྙམ་བྱུང་། འོ་ན་ཁྱེད་ཇི་ལྟར་བྱེད། ངས་ཡང་བསྐྱར་ཕོ་ནད་ཀྱི་ན་ཟུག་འདི་ཡུད་ཙམ་འགོར་རྗེས་རིམ་གྱིས་ཞི་འགྲོ་སྙམ་བྱུང་བས། ཡར་ལངས་ཏེ་བོད་སྨན་རིལ་བུ་འགར་འཐུང་རྗེས་ཕྱིར་མལ་ཐུལ་དུ་འཛུལ་བ་ཡིན། ཁྱེད་ཀྱིས་སྒོ་རྡུང་དུས་ངའི་ཕོ་བའི་སྟེང་གི་སྐྱུར་ཤུར་ཤུར་གྱི་ན་ཟུག་ད་དུང་འཇགས་མེད་པས། དེས་ང་ལ་སྐོར་བ་འགྲོ་རུ་འཇུག་མི་སྲིད། ཁྱེད་ཀྱིས་སྒོ་ཤེད་ཀྱིས་རྡུང་བས། ངས་ད་གཟོད་བཟོད་བསྲན་བྱེད་བཞིན་ཡར་ལངས་ནས་སྒོ་ཕྱེ་རྗེས་ཁྱེད་ཀྱི་སྐེ་ཐག་གྲོལ། ང་ལ་ན་ཚ་བྱུང་ཡོད་པས། ཁྱེད་རང་སྐོར་བ་སོང་ནས་མྱུར་མོར་ཕྱིར་ཤོག་ཅེས་ངས་ཁྱེད་ལ་དེ་ལྟར་ཁ་བསྒོ་བྱས། ཁྱེད་ཀྱིས་མགོ་བོར་ཡར་བཀྱགས་ནས་ང་ལ་ཅེར་འདུག་ལ། འུ་གཉིས་མཉམ་དུ་སྒོར་འགྲོ་རྒྱུར་སྒུག་འདུག ངས་ཁྱེད་སྒོ་ཆེན་ཁར་མ་གཏོགས་བསྐྱལ་མ་ཐུབ་ལ། དེ་རུ་ཁྱེད་ཀྱི་སྒལ་གཞུང་དུ་བྱིལ་ཙམ་བྱས་རྗེས་མདུན་དུ་འགྲོ་རུ་བཅུག། ཁྱེད་རང་ཚམ་ཚོམ་ངང་ཁ་ཕྱིར་འཁོར་ནས་ང་ལ་བལྟས་འདུག ངས་ལག་གཡུག་གཡུག་བྱས་ཏེ་ཁྱེད་ལ་ལམ་དེད་ནས་སོང་ཞེས་ལག་བརྡ་བསྟན་པ་ན། ཁྱེད་ཀྱིས་ངའི་སེམས་དོན་ཤེས་པ་ཇི་བཞིན་ཁ་ཕྱིར་འཁོར་ཏེ་སྲང་ལམ་ཆུང་ཆུང་དེའི་སྲང་སྣེ་བརྒྱུད་ནས་བུད་སོང་ལ། གསལ་ལྷང་ལྷང་ངང་མཆེད་པའི་ཐག་ཐག་གི་རྨིག་སྒྲ་དེ་སྲང་ལམ་ཆུང་ཆུང་དེའི་མཁའ་དབྱིངས་སུ་ཡལ་བར་གྱུར།
ང་མལ་ཐུལ་དུ་འཛུལ་བཞིན་ན་ཟུག་མཚམས་འཇོག་པར་རེ་སྒུག་བྱས།
ཉི་འོད་སྒེའུ་ཐེམ་དུ་འཕྲོས་བྱུང་བས་ང་རང་མལ་ཐུལ་དུ་འཛུལ་ནས་སེམས་ཁྲལ་བྱེད་འགོ་བརྩམས། སེམས་ཁྲལ་འདིས་ངའི་ཡིད་སེམས་མེ་ཡིས་འཚིགས་པ་ལྟར་བྲེལ་འཚུབ་སྐྱེས་སུ་བཅུག་པས་ཕོ་བའི་ན་ཟུག་དེའང་རེ་ཞིག་ལ་བརྗེད་པར་གྱུར། ངས་ལམ་སེང་ཚི་ལེན་གོན་བཞིན་སྒོར་བུད་ནས་ཁྱེད་བཙལ་དུ་སོང་། ན་ཟུག་འདིས་ངའི་མགོ་བོར་རྔུལ་ཆུས་བརླན་ཞིང་རྐང་བ་ཡར་འགྱོགས་དཀའ་བས་སྒོ་ཆེན་ཁར་སར་ཙོག་ནས་ལུས་པོར་རྒྱ་སྒོ་འཁེན་ནས་མི་འདུག་ཀ་མེད་རེད། ན་ཟུག་ཅུང་འཇགས་སོང་། ངས་མིག་ཟུང་སྲང་སྣེ་རུ་བསྐོར་བ་ན་ཁྱེད་ཀྱི་དཀར་སང་སང་གི་གཟུགས་རིས་དེ་ངའི་མིག་ལམ་དུ་མངོན་བྱུང་། ཁྱེད་རང་སྲང་ལམ་དེའི་སྣེ་མོ་རུ་སོས་དལ་ངང་ཡོང་ཀིན་འདུག་ལ། མཚམས་རེར་གོམ་མཚམས་བཞག་ནས་ཕྱོགས་བཞིར་ཕར་ལྟ་ཚུར་ལྟ་རེར་བྱེད། ད་ལྟ་ཁྱོད་གཅིག་པུའང་སྐོར་བ་འགྲོ་ཐུབ་སོང་བས་ངའི་མིག་ཟུང་དུ་དགའ་མགུའི་མཆི་མ་ཐོར། ང་བཙན་ཚུགས་སྒོས་ཡར་ལངས་ཏེ་ཁྱེད་ངའི་གམ་ཏུ་བཅར་བའི་རེ་སྒུག་བྱས། ངས་ཁྱེད་སྒེའུ་ཁུང་འགྲམ་ནས་བཏགས་རྗེས་གཟན་རྩྭ་སྐམ་པོ་འགའ་འཁྱེར་ཡོང་ནས་ཁྱེད་ལ་ཟ་རུ་བཅུག འ་ཡོ། སེམས་ལ་ཁབ་བཙགས་བྱེད་པ་ལྟབུའི་ཟུག་གཟེར་དྲག་པོ་ཞིག་ཐོལ་གྱིས་ལངས་བྱུང་། ངས་ལུས་བོ་མར་སྒུར་ནས་ན་ཟུག་གི་མཚམས་དེ་ལག་པས་སྐྱོར་དགོས་བར་གྱུར། ཨ་མྱེས་སྙན་གྲགས་ལགས། ཁྱེད་ལ་ཅི་ཞིག་བྱུང་སོང་། སྨན་ཁང་དུ་སོང་ནས་སྨན་པ་བསྟན་ན་འགྲིགས། ཁྱེད་ཀྱི་ངོ་གདོང་དེ་མི་ལ་སྐྲག་སྣང་སློང་བ་ཞིག་རེད། ང་ཚོས་ཁྱེད་སྨན་ཁང་དུ་བསྐྱལ་ཡ། ཁྱིམ་མཚེས་ཚང་མ་རུབ་ནས་ཡོང་སྟེ་བཙན་གྱིས་ང་སྨན་ཁང་དུ་བསྐྱལ། ངས་ཨུ་ཚུགས་ཇི་ལྟར་བྱས་ཀྱང་མ་ཕན་པས་སྨན་ཁང་དུ་ཞིབ་བཤེར་བྱ་དགོས་བྱུང་། སྨན་པས་ང་ལ་ཁྱེད་ཀྱི་ནད་འདི་ཡང་མོ་ཞིག་མིན་པས་ངེས་བར་སྨན་ཁང་དུ་བསྡད་ནས་སྨན་བཅོས་བྱ་དགོས་ཟེར། ང་སྨན་ཁང་དུ་རྩ་བ་ཉིད་ནས་འདུག་རྒྱུ་མིན། དེ་བས་ཁྱེད་ཀྱིས་ང་ལ་གཟེར་འགོག་སྨན་ཁབ་ཅིག་བརྒྱབ་ཆོག་ཅེས་བཤད། ཁྱིམ་མཚེས་ཚོས་ཀྱང་ང་ལ་ངེས་བར་སྨན་ཁང་དུ་འདུག་དགོས་ཟེར། ཉིན་རེའི་ཟས་ཐུན་གསུམ་ཀྱང་ཁོ་ཚོས་རེས་མོས་སུ་འཁོར་ནས་ཁྱེད་ལ་བསྐྱལ་ཡོང་ཟེར། ང་ཧ་ཅང་སེམས་འགུལ་ཐེབས་སོང་། འོན་ཀྱང་ང་སྨན་ཁང་དུ་འདུག་མི་རུང་། སྨན་པས་ཁྱིམ་མཚེས་རྣམས་སྒོའི་ཕྱིར་རུ་བོས་སོང་། ཕྱིར་ཐོན་དུས་ཁོ་ཚོར་མི་རེ་རེའི་གདོང་མདོག་སྐྱ་ཞིང་ཧོན་ཐོར་བའི་རྣམ་པས་ཁེངས་འདུག ངས་ཁོ་ཚོའི་གདོང་གི་རྣམ་འགྱུར་ལས་ངའི་ནད་གཞི་དེ་སྔ་མོ་ནས་སྐྱོབ་ཐབས་མེད་སོང་བ་ཧ་གསལ་བོར་གོ་བྱུང་། སྨན་པ་ལགས། ང་རྒན་པོ་ཁེར་འདུག་ཅིག་ཡིན། ཁྱེད་ཀྱི་ངའི་ནད་གཞི་ཅི་ཞིག་ཡིན་པ་གསལ་བོར་ཤོད་རོགས། ངས་སྨན་པར་དེ་ལྟར་ཞུ་བ་བྱས། ཁྱེད་རང་ཐང་ཆད་དྲགས་པས། སྨན་ཁང་ནས་ངེས་པར་ཁམས་གསོ་བྱ་དགོས། སྨན་པས་དེ་ལྟར་བཤད། ཁྱེད་ཀྱིས་ང་ལ་དྲང་མོར་བཤད་རོགས། ད་ཅིའི་ཁྱིམ་མཚེས་ཚོའི་མིག་མདངས་ལས་ངས་རང་གི་ནད་འདི་ཧ་ཅང་ཚབས་ཆེན་ཡིན་པ་གསལ་བོར་རྟོགས་ཡོད། སེམས་ནས་འདང་མང་བོ་མ་རྒྱག། ནད་ལྕི་མོ་མིན་པས་ཐོག་མར་སྨན་ཁང་དུ་འདུག་རྒྱུ་བྱོས་ཟེར། ཁྱིམ་མཚེས་ཚོས་ཀྱང་ང་ལ་སྨན་ཁང་དུ་འདུག་དགོས་པའི་ཁ་ཏ་བྱས། སྨན་པ་ལགས། ཁྱེད་ཀྱིས་ནད་གཞིའི་ཟིན་ཐོ་དེ་ང་ལ་ལྟ་རུ་ཆུག་དང་། མཐའ་འབྲས་ཇི་འདྲའི་ངན་རུང་ངས་རང་སེམས་ལྷོད་ལ་ཕབ་སྟེ་དང་ལེན་བྱ་ཐུབ་ངེས་ཡིན། ངས་དེ་ལྟར་བཤད་པ་ན། སྨན་པས་མིག་ཟུང་དེ་རིམ་གྱིས་ཁྱིམ་མཚེས་ཚོའི་གདོང་ལ་བསྐོར་སོང་། ཁྱིམ་མཚེས་ཚང་མས་མགོ་བོར་མར་སྒུར་ནས་འདུག་ལ། སུས་ཀྱང་ཁ་གྲགས་མཁན་མ་བྱུང་། ང་ལ་བུ་བུ་མོ་ཅི་ཡང་མེད་པས་རང་གིས་ཐག་གཅོད་རྒྱུ་ལས་འོས་མེད། ཁྱེད་ཀྱིས་ང་ལ་ལྟ་རུ་ཆུག་ཅེས་པར། སྨན་པར་ཐབས་ཟད་པས་ནད་གཞིའི་ཟིན་ཐོ་ངའི་ལག་ཏུ་གཏད་བྱུང་། ཕོ་སྐྲན། ཚིག་འདི་གཉིས་པོ་མིག་ལམ་དུ་མངོན་མ་ཐག་ངའི་སེམས་ལ་གྲང་འདར་ཅིག་སྐྱེས་བྱུང་། ངས་རང་ཉིད་འཇིག་རྟེན་འདིར་འཚོ་ཡུན་མི་རིང་བ་ཤེས་སོང་། ང་འཆི་བར་གྱུར་ཚེ། ལུག་ཚེ་ཐར་ཁྱེད་ཇི་ལྟར་བྱ་ཨང་། སེམས་ཚེགས་འདིས་ངའི་སེམས་ཁམས་སྔར་ལས་རྙོག་འཛིང་ཅན་དུ་བཏང་སོང་བས། ངའི་སེམས་ལ་གཡོ་འགུལ་ཐེབས་སུ་བཅུག་ཅིང་འཆི་བར་གདོང་གཏད་ཚེ་ངས་རང་ཉིད་ཆགས་ས་ཞེན་ཡུལ་ཅི་ཡང་མེད་པ་ཞིག་ཏུ་གཏོང་མི་ཐུབ། ངས་སྨན་པར་བལྟས་ཏེ་ང་ད་དུང་གསོན་ཡུན་ག་ཙམ་ཡོད་ཅེས་དྲིས་པར། སྨན་པས་དེ་བཤད་དཀའ་མོ་རེད་ཟེར། གལ་ཏེ་སྨན་པའི་ངག་བཅོལ་ལྟར་སྨན་བཅོས་ལེགས་པོ་བྱས་ཚེ་སྨན་བཅོས་མ་བྱས་པ་ལས་ལོས་དགའ་ཟེར། ང་སྨན་ཁང་དུ་འདུག་མི་རུང་། གལ་སྲིད་སྨན་ཁང་དུ་བསྡད་ཚེ་ཉིན་རེར་ལུས་ཕུང་གི་རྩ་ལམ་དུ་གནམ་ཁབ་མཛེར་ཏེ་སྨན་ཆུ་མང་བོ་རྒྱག་དགོས་པས་ངའི་ཡུན་ཐུང་གི་དུས་ཚོད་རྣམས་སྨན་ཁང་ནས་ཆུད་ཟོས་སུ་བུད་འགྲོ་ལ། ཉིན་རྒྱུན་སྐོར་བ་དང་མཆོད་མཇལ་འགྲོ་བའི་གོ་སྐབས་ག་ལ་ཡོད་སྲིད། དེ་ལྟར་བྱས་ཚེ་ང་ཉལ་ས་མ་ལྷུང་གོང་ལ་ཡིད་སེམས་སྔ་མོ་ནས་ཤི་འགྲོ། སྨན་པ་ལགས། དེ་རིང་ཁྱེད་ཀྱིས་ང་ལ་གཟེར་འགོག་ཁབ་ཅིག་རྒྱག་རོགས། ང་ཕྱིར་སོང་ནས་ཁྱིམ་གྱི་བྱ་བ་རྣམས་བཀོད་སྒྲིག་བྱས་ཚར་རྗེས་ནངས་ཀ་ཡོང་ནས་སྨན་ཁང་དུ་འདུག་རྒྱུ་བྱ། ངས་རང་ཉིད་སྨན་ཁང་ནས་བྱོལ་ཆེད་སྨན་པར་རྫུན་བཤད་འགོ་བརྩམས། སྨན་པས་ཕལ་ཆེར་ངའི་དྲན་སྒོ་ཤེས་སོང་བ་འདྲ་སྟེ། ཁྱེད་ཀྱིས་རང་གི་ཚེ་སྲོག་དེ་རྩེད་སྤྱད་མ་བྱེད་ཟེར། ངས་ཁོ་བོར་ཕྱོགས་མང་བོ་ཞིག་གི་སྟེང་ནས་ཁ་ཐེག་བྱས་མཐར་སྨན་ཁང་ལས་སྒོར་འབུད་ཐུབ་བྱུང་། མ་མོས་ཁྱིམ་མཚེས་ཚོས་ང་སྐྱོར་ནས་ཡོང་བཞིན་པ་མཐོང་བས་བྲེལ་མྱུར་ངང་ཡར་ལངས་ཏེ་ངའི་གམ་ལ་བཅར་བྱུང་། གློ་བུར་དུ་བསྲན་མི་ཚུགས་པའི་མིག་ཆུ་མང་བོ་ཐ་ར་ར་བཞུར་ནས་འོང་བས་རྒས་གཉེར་གྱིས་ཁེངས་པའི་ངའི་ངོ་གདོང་ཡོངས་རྫོགས་བརླན་པར་བཏང་། ང་ཚོས་སྨན་ཁང་ནས་བཟང་མོ་ཡང་འདི་ལྟར་ཁུར་ནས་འོང་ཞིང་། ཆེས་མཐའ་མཇུག་གི་དབུགས་རྒྱུན་ཀྱང་རང་ཁྱིམ་འདི་ནས་ཆད་སོང་བ་རེད། ངས་འདི་ལྟར་མིག་ཆུ་འདོན་ག་ལ་རུང་ཨང་། ཁྱིམ་མཚེས་ཚོས་ང་ལྷན་སྐྱེས་ནས་འཆི་རྒྱུར་སྐྲག་ཡོད་པ་ཞིག་རེད་སྙམ་ངེས། ཁོ་ཚོས་ཁྱེད་འགྲམ་ལ་དེད་རྗེས་ང་སྐྱོར་ནས་ཁང་བའི་ནང་དུ་བསྐྱལ། ངས་ཁྱེད་ཀྱི་མིག་ཟུང་མཆི་མས་བརླན་ཞིང་མགོ་བོ་མར་སྒུར་འདུག་པ་མཐོང་བྱུང་། ཁྱིམ་མཚེས་རྣམས་ངའི་མཐའ་ལ་རུབ་བཞིན་སང་ཉིན་སྨན་ཁང་དུ་འདུག་རྒྱུའི་ཁ་ཏ་བྱས། ཁ་ཤས་ཕྱིར་ཁྱིམ་དུ་སོང་ནས་ང་ལ་བྱ་སྒོང་དང་མར། སྐམས་ཤ་སོགས་བསྐྱལ་ཡོང་། ཁོ་ཚོས་ད་དུང་ང་ལ་ལུག་ཚེ་ཐར་བདག་སྐྱོང་ཡག་པོ་བྱ་རྒྱུར་ཁས་ལེན་དམ་བཅའ་བྱས་སོང་། སྐད་ཆ་དེ་ངའི་བློར་བབ་ཤིང་ཡུན་རིང་སེམས་སུ་མནར་བའི་སེམས་ཁྲལ་གྱི་ཁུར་བོ་དེ་ཅུང་ཇེ་ཡང་དུ་སོང་། ཁྱིམ་མཚེས་ཚོས་ང་ཐང་ཆད་ཡོད་པ་ཚོར་ནས་གཅིག་རྗེས་གཉིས་མཐུད་ངང་རང་རང་སར་གྱེས།
ངས་དྲ་མའི་ཡོལ་བ་འཐེན་ཤིང་གློག་བཀར། ཕོ་བར་ད་དུང་ཚ་བསྲེག་གི་ན་ཟུག་ཅུང་ཙམ་རེར་སྐྱེས་འོང་། ངས་ཁྱེད་ཁྱིམ་ནང་དུ་ཁྲིད་ཡོང་རྗེས་རང་ཉིད་ཤིང་གི་མལ་ཁྲི་དེ་རུ་བསྡད། ཁྱེད་རང་ངའི་རྐང་བའི་འགྲམ་དུ་འཕྲེད་ལ་ཉལ་བཞིན་མགོ་བོ་ཡར་བཀྱགས་ཏེ་ང་ལ་བལྟས་འདུག ངས་ལུས་བོ་མར་སྒུར་ཏེ་ཁྱེད་ལ་འཕྲུག་ཙམ་བྱས་མ་ཐག་ཁྱེད་ཀྱི་མིག་ཟུང་དེ་ཚམ་ཚུམ་བྱེད་བཞིན་ལུས་ཡོངས་བདེ་སྣང་གིས་ཡོངས་སུ་སིམ་འདུག ནམ་ཞིག་ལ་ངས་རང་ཉིད་གློ་བུར་དུ་འཆི་རྒྱུ་ཡིན་པ་མི་གསལ་མོད། འཇིག་རྟེན་དཀར་ངོགས་ནས་གསོན་ཡོད་པའི་ཉི་མ་འདི་ཚོར་ངས་ཁྱེད་ཁྲིད་དེ་དགེ་བ་མང་བོ་བསག་ཏེ་ཁྱེད་ཀྱི་སྡིག་སྒྲིབ་རྣམས་སྦྱངས་རྗེས་སྐྱེ་བ་ཕྱི་མར་ཁྱེད་ལ་ལམ་བཟང་བོ་ཞིག་རྙེད་ཐབས་བྱ་དགོས། གལ་སྲིད་ང་འཆི་བར་གྱུར་ཚེ། ངས་ར་སྐོར་ནང་གི་མི་ཚོར་བཅོལ་གདམ་བྱས་ཏེ་ཁྱེད་ཤི་རག་བར་དུ་བདག་སྐྱོང་ལེགས་པོར་བྱ་རུ་འཇུག་ངེས། ཚེ་འདིར་འུ་གཉིས་ཀྱིས་ཚེ་རབས་སྔོན་མའི་ལས་དབང་གི་རྒྱུན་མཐུད་ནས་འོང་ཞིང་། སྐྱེ་བ་ཕྱི་མའམ་ཚེ་རབས་མང་བོའི་རྗེས་སུའང་འདི་ལྟར་ལས་འབྲས་ཀྱི་རྒྱུན་སྐྱོང་ནས་འགྲོ་ངེས། ངས་ཡིད་སེམས་རབ་ཏུ་མགུ་བཞིན་ཁྱེད་ལ་དེ་ལྟར་བཤད། ཁྱེད་ཀྱིས་ངའི་སྐད་ཆ་གོ་སོང་བ་ལྟར་ལག་པའི་རྨིག་གཞི་དེ་ངའི་བརླ་ཐོག་ཏུ་བསྲིངས་ཤིང་མིག་ཟུང་དུ་འོད་མཚེར་བའི་མཆི་མའི་དོག་པ་རེར་འཛུམ་འདུག ངས་ཁྱེད་ཀྱི་སྐེད་ལ་འཐམས་བཞིན་ཡིད་སེམས་རབ་ཏུ་གདུངབའི་ངང་ངུས་བྱུང་། ངའི་རྣ་ལམ་དུ་དལ་བུར་རྒྱུ་བའི་ཁྱེད་ཀྱི་རློན་ཤུར་ཤུར་གྱི་དབུགས་རྒྱུན་དེ་བཟང་མོའི་དབུགས་རྒྱུན་དང་ཇི་འདྲའི་མཚུངས་ཨང་། དེས་ངའི་རྙོག་འཛིང་གི་སེམས་ཁམས་ལྷིང་འཇགས་སུ་བཏང་། ངས་ལག་ཟུང་ཐལ་མོ་སྦྱོར་བཞིན་སྐྱེ་འགྲོ་ཐམས་ཅད་དམག་འཁྲུག་དང་མུ་གེ ནད་ཡམས་སོགས་ཀྱི་སྡུག་བསྔལ་ལས་གྲོལ་བའི་སྨོན་ལམ་སྙིང་ནས་བཏབ་ལ། ཁྱེད་ཀྱང་སྐྱེ་བ་ཕྱི་མར་རྒྱུ་ལོངས་སྤྱོད་འཛོམས་པའི་ཁྱིམ་རྒྱུད་དུ་སྐྱེ་བ་དང་བྱམས་ལྡན་གྱི་ཕ་མར་འཕྲད་པ། སྐྱེ་བ་ཕྱི་མར་དམ་པའི་ལྷ་ཆོས་དང་འཕྲད་པའི་སྨོན་ལམ་སྙིང་ནས་བཏབ། ངས་རང་ཉིད་ནངས་ཀ་ནས་འཆི་རྒྱུ་ཡིན་པ་ལྟར་ཁྱེད་ལ་ཁ་ཆེམས་ལྟབུའི་སྐད་ཆ་འདི་འདྲ་མང་བོ་ཞིག་བཤད་སོང་། ཕྱི་རོལ་ཏུ་སྒོ་ཁྱིའི་ཟུག་སྐད་རེ་གཉིས་གྲགས་འོང་བས་ངས་ད་གཟོད་དུས་ཚོད་ཡུན་རིང་ཞིག་འགོར་འདུག་པ་རྟོགས། འུ་གཉིས་ངལ་གསོ་རན་ལ་ཐུག་སོང་། ངས་ཁྱེད་ར་སྐོར་དུ་ཁྲིད་དེ་སྔ་མོར་ནས་ཉལ་དུ་བཅུག
ང་སྨན་ཁང་དུ་མ་སོང་ལ། ཉིན་དེ་ནས་བཟུང་བྲེལ་ཟིང་གི་ཚོར་འདུ་དྲག་པོ་ཞིག་གིས་ང་ལ་སྐུལ་མ་ཐེབས་པ་བཞིན་ཁྱེད་ཁྲིད་དེ་ལྷ་ཁང་རེ་རེར་མཆོད་མཇལ་དུ་སོང་། ནམ་རྒྱུན་ཉིན་བཟང་སྐར་བཟང་ལ་ཐོན་དུས་ངེད་གཉིས་སྔོ་ཚལ་ཚོང་ར་སོང་ནས་ཉ་གསོན་པོ་རྒྱ་མ་བཅུ་ལྷག་ཉོས་ནས་ཁྱེད་ལ་བཀལ་རྗེས་རྒྱང་རིང་གི་སྐྱིད་ཆུའི་ཁར་སོང་ནས་ཚེ་ཐར་བཏང་། ཚེ་ཐར་བཏང་བའི་ཉ་དེ་དག་འགྱིག་ཁུག་ལས་དགའ་མགུའི་རྩེད་འཇོ་རོལ་བཞིན་ཕྱི་རུ་རྐྱལ་འགྲོ་ལ། དེ་ཚོས་རྔ་མ་གཡོ་འགུལ་བྱེད་བཞིན་ཆུ་ནང་གི་སྔོ་རྩྭའི་གསེབ་ཏུ་འཛུལ་བས་གྲིབ་མ་ཙམ་ཡང་མི་མཐོང་བར་གྱུར། ངེད་གཉིས་ཀྱིས་ཚེ་སྲོག་བརྒྱ་ཕྲག་ལྷག་འཆི་བདག་གི་གཡང་ཁ་ནས་བསྐྱབས་ཏེ། ཁོ་ཚོར་ཉམ་ཐག་དང་འཇིགས་སྐྲག་གི་སྡུག་བསྔལ་ལས་གྲོལ་རྗེས་སྔོ་ལམ་མེར་བཞུར་བའི་ཆུ་བོའི་ནང་ཡང་བསྐྱར་འཚོ་བ་རོལ་ཏུ་བཅུག བསིལ་འཇམ་གྱི་རླུང་བུ་དལ་བུར་ལྡང་བས་ཆུ་ངོགས་སུ་རླབས་གཉེར་ཤིག་ཤིག་ཏུ་གཡོས་བྱུང་། སྔོ་བསང་གི་ནམ་མཁར་སྤྲིན་དཀར་ཚོམ་བུ་རེར་དལ་གྱི་རྒྱུ་ཞིང་རྒྱ་ལྕང་གི་ལོ་མ་ཤར་ཤུར་དུ་གཡོ་བའི་སྒྲ་གསལ་ལེར་ཐོས་འོང་། ཆུ་རགས་དེའི་འགྲམ་དུ་རྩྭ་ལྗང་སྔོ་བཏིམས་སེ་སྐྱེས་ཡོད་ལ། དེའི་སྟེང་ཕྱེ་མ་ལེབ་འགས་དགའ་སྤྲོའི་འཕུར་ལྡིང་རྩེན་བཞིན་འདུག འུ་གཉིས་ཀྱི་སྣང་བ་དགའ་ཡལ་ལེར་གྱུར་ཅིང་སེམས་ཁོངས་ཧྲིལ་བོར་བྱམས་དང་སྙིང་རྗེས་ཁེངས་འདུག ང་ཆུ་འགྲམ་ནས་དཀྱིལ་ཀྲུང་དུ་བསྡད་དེ་ནས་ཆང་དམ་བེ་གང་བོ་དེའི་ཁ་ཕྱེ་ནས་དལ་བུར་འབྱིད་འགོ་བརྩམས། ལག་པའི་ནང་གི་ཕྲེང་བ་མྱུར་འདྲེན་བྱེད་ཅིང་། ཕྲེང་རྡོག་ཕན་ཚུན་བརྡབས་པའི་སྒྲ་གསལ་ལ་མི་གསལ་བ་དེས་ངའི་སེམས་ཁམས་སྔར་བས་ལྷིང་འཇགས་སུ་བཏང་། ཁྱེད་ཀྱིས་མགོ་སྒུར་ནས་རྩྭ་ཟ་བཞིན་འདུག་ལ། མཚམས་རེར་རྣ་ཅོར་ཅོར་བྱེད་བཞིན་མྱུར་སྟབས་ཀྱིས་རྒྱུ་བའི་རླངས་འཁོར་གྱི་ཤུར་སྒྲ་དེ་ལ་དོགས་ཟོན་གྱིས་ཉན་པར་བྱེད་། ཉི་མ་ནུབ་རིར་མ་ཡོལ་གོང་ངེད་གཉིས་སོས་དལ་ངང་ཁྱིམ་དུ་ལོག་པ་ཡིན།
ལོ་དེའི་དབྱར་མཇུག་ཏུ་ཚེ་སྨོན་གླིང་ནས་བླ་མ་ཞིག་གིས་དབང་སྐུར་བཞིན་འདུག་པས་ངས་ཁྱེད་ཁྲིད་དེ་དབང་ལ་སྒུར་དུ་སོང་། དགོན་པའི་ར་སྐོར་ནང་མི་ཚོགས་ཀྱིས་ཡོངས་སུ་བཀང་འདུག་པས་ངེད་གཉིས་གཅིག་གིས་གཅིག་ལ་འཁེན་བཞིན་ཟུར་སྣེ་ཞིག་ཏུ་བསྡད། བླ་མས་ཆོས་གསུངས་པའི་ཚེ་ཁྱེད་ཀྱིས་རྣ་ཅོར་ཅོར་ངང་ཡིད་སེམས་ལྷོད་ལ་ཕབ་ཏེ་ཐང་དུ་ཉལ་བྱུང་ལ། མཚམས་རེར་མིག་ཟུང་གསེར་ཁྲིའི་སྟེང་གི་བླ་མའི་ཕྱོགས་་སུ་བསྐོར། ཡུན་རིང་འགོར་རྗེས་ཁྱེད་རང་ངལ་དུལ་སྐྱེས་བྱུང་བས་མི་ཚོགས་ཀྱི་ཕྱི་རོལ་ནས་ཕར་འགྲོ་ཚུར་འགྲོ་འགའ་བྱས་ནས་རིང་བོར་མ་ལོན་པར་ཡང་བསྐྱར་ངའི་གམ་ཏུ་སླེབས་བྱུང་། ཁྱེད་ཀྱི་རྣམ་འགྱུར་དེ་མཐོང་བ་ན་མི་རྣམས་ཡ་མཚར་བའི་ཞོར་དུ་ཁྱེད་ལ་སྙིང་རྗེའི་བརྩེ་བ་ཞིག་ཀྱང་སྐྱེས་བཞིན་འདུག ཉིན་དེ་ནས་བཟུང་ཚོགས་ཞབས་ལ་སྒུར་བའི་མི་དེ་ཚོས་གཟན་རྩྭ་དང་སྔོ་ཚལ་འཁྱེར་འོངནས་ཁྱེད་ཀྱི་མདུན་དུ་སྤུང་ཤིང་། ཁྱེད་ཀྱི་སྒལ་གཞུང་དུ་བྱིལ་བྱིལ་བྱེད་བཞིན། ལྷ་དཀོན་མཆོག་ལ་ཆོས་འབྲེལ་ཡོད་ན་ངེས་བར་དུ་ལས་འབྲས་བཟང་བོ་འཁོར་ངེས་ཡིན་ཟེར། གྲྭ་བ་ཚོས་ཀྱང་ཁྱེད་ལ་སེམས་འདུན་དྲང་མོ་བཟུང་ནས་ལྷ་ཁང་དུ་མཆོད་མཇལ་དང་སྐོར་བ་འགྲོ་ཆོག་པ་བྱས་པ་མ་ཟད། ད་དུང་ཁྱེད་ཀྱི་རྣ་བར་དར་ལུང་ཞིག་ཀྱང་བཏགས་བྱུང་། འུ་གཉིས་ནམ་ཡང་བྲེལ་བྲེལ་ཟིང་ཟིང་དུ་ཡོད་པས་མིག་ལྡེབ་དབང་ཙམ་ལ་ཟླ་མཆོད་དུས་ཆེན་ལ་སླེབས། འདིའི་ཡུན་ལ་ངའི་ཕོ་བར་གཟེར་ཆུང་རེར་སྐྱེས་ཀྱིན་ཡོད་ནའང་སྔོན་ཆད་ལས་ཅུང་ཇེ་དགའ་སོང་འདུག བཟང་མོས་སླར་ཡང་རྨི་ལྟས་ཤིག་གཏན་ནས་མ་བསྟན་པས་ཁོ་མོར་མི་ལུས་ཐོབ་ཡོད་པར་སྨོན། ངས་བཟང་མོ་འཁྲེང་བའི་སེམས་འདུན་དེ་ཅུང་ལྷོད་ཡོད་དུས་ལུག་ཚེ་ཐར་ལ་སེམས་ཁུར་བྱེད་ཚད་དེ་སྔར་བས་ཇེ་དྲག་ཏུ་བུད་འགྲོ་སྟེ། ནམ་ཞིག་ལ་ང་རང་འཆི་བར་གྱུར་ཚེ་ཁྱེད་ལ་བདག་སྐྱོང་བྱ་མཁན་མེད་འགྲོ་བས། ཁྱེད་ཀྱིས་བརྙས་བཅོས་མྱོང་མི་ཡོང་ངམ། གཞན་གྱིས་ར་སྐོར་ནས་ཕྱིར་ལ་མི་སྐྲོད་དམ་སྙམ་ནས་སེམས་ཁུར་བྱེད་འགོ་བརྩམས། ངའི་ཀླད་པའི་ནང་སེམས་ཁྲལ་གྱི་ཚོར་བ་དེ་ཡུན་རིང་ཞིག་ལ་འཁོར་བས། དེས་ང་ལ་ལོ་ངོ་ཁ་ཤས་རིང་ཧུར་བརྩོན་གྱིས་འཚོ་དགོས་པའི་སྐུལ་ལྕགས་ཐེབས་སུ་བཅུག ཉིན་རེར་ངས་དཀོན་མཆོག་གསུམ་ལ་གསོལ་བ་བཏབ་ཏེ་ང་རང་འཇིག་རྟེན་དཀར་ངོགས་འདི་ནས་དུས་ཡུན་རིང་བོ་ཞིག་ལ་འཚོ་ཐུབ་པའི་སྨོན་ལམ་བཏབ། ཟླ་མཆོད་དུས་ཆེན་གྱི་སྐབས་དང་བསྟུན་ནས་ངས་ཁྱེད་ཁྲིད་དེ་གླིང་སྐོར་དུ་རྐྱང་ཕྱག་འཚལ་དུ་འགྲོ་དགོས་བསམ་བྱུང་། ངས་ཁྱེད་ལ་དོན་དེ་བཤད་པ་ན་ཁྱེད་ཀྱི་མིག་ཟུང་རེ་བས་ཁེངས་འདུག ངས་བསྐྱར་དུ་ཁྱེད་ལ་ཏ་ལེན་སོ་མ་ཞིག་བཟོས་ཤིང་། རང་ལ་རས་ཧྥན་པུས་ཀྱི་པང་གདན་སོ་མ་ཞིག་བཟོས། འདི་ལྟར་ངེད་གཉིས་ཀྱི་གྲ་སྒྲིག་གི་ལས་ཀ་ཡོངས་སུ་མཇུག་རྫོགས།
གནམ་ད་དུང་ལངས་མེད་ལ། མུན་པ་སྟུག་པོ་དེ་དལ་བུར་མར་འགྲིལ་ཅིང་སྐྱ་རེངས་ཀྱི་ཁ་དོག་དེ་རིམ་གྱིས་མངོན་འོང། ངས་གོམ་འགྲོས་ཧ་ཅང་དལ་བའི་ངང་གོམ་པ་གཅིག་རེའི་མཚམས་ནས་ལུས་མར་སྒུར་ཏེ་ཕྱག་རེ་འཚལ། ཁྱེད་ཀྱིས་ང་རང་མིག་གིས་འཚོ་བཞིན་སོས་དལ་ངང་ངའི་གཞུག་དེད་དེ་འོང་། ཁྱེད་ཀྱི་སྒལ་བར་བཀལ་བའི་ཏ་ལེན་གྱི་གཡས་ཕྱོགས་སུ་རྩམ་ཁུག་ཆུང་བ་ཞིག་དང་ཇ་ཕོར་བ་གང་བཅུག་ཅིང་། གཡོན་ཕྱོགས་སུ་ཚོད་དཀར་གཅིག་དང་ཆུ་ར་ཟེའུ་གང་བཀལ། ཉི་འོད་སེར་ལམ་ལམ་ཤར་དུས་ངེད་གཉིས་རྡོ་སེང་གེའི་ལམ་གྱི་ལྷོ་སྣེ་རུ་སླེབས་འདུག འགྲུད་བཞུད་རླངས་འཁོར་རེ་རེ་བཞུད་ནས་ཡོང་ཏེ་ལམ་འགྲམ་དུ་བསྡད་ཅིང་རླངས་འཁོར་ནས་ཕྱི་རྒྱལ་གྱི་ཡུལ་སྐོར་བ་མང་བོ་གཅིག་རྗེས་གཉིས་མཐུད་ངང་སྒོར་བུད། ཁོ་ཚོས་ངེད་གཉིས་མཐོང་རྗེས་མཐའ་ལ་རུབ་ཡོང་ནས་གཅིག་འཕྲོ་གཅིག་གིས་པར་བརྒྱབ་བཞིན་མཚམས་མི་འཇོག ངས་ལུས་ཧྲིལ་བོར་སར་བརླན་རྗེས་ཡང་བསྐྱར་ཡར་ལངས་ཏེ་གོམ་པ་གཉིས་སོང་རྗེས་མུ་མཐུད་དུ་ལུས་ས་ལ་སྒུར་བཞིན་ཕྱག་འཚལ་བ་ཡིན། ཁྱེད་ཀྱིས་ཅ་དངོས་རྣམས་ཁུར་ནས་ངའི་གཞུག་ཏུ་མཐུད་བྱུང་། དེའི་ཁྲོད་ཀྱི་ལྟ་སྐོར་བ་རེ་གཉིས་ཤིག་གིས་ངེད་གཉིས་ལ་དངུལ་སྒོར་གྱི་སྦྱིན་པ་བཏང་བྱུང་། ངས་ལག་ཟུང་ཐལ་མོར་སྦྱར་ནས་ཁོ་ཚོར་ཐུགས་རྗེ་ཆེ་ཞུས། གཞུག་ཕྱོགས་འུ་གཉིས་ཀྱིས་སྒོར་འདི་རྣམས་དགོན་པ་ཞིག་ལ་ཞལ་འདེབས་སུ་འབུལ་ཞེས་ངས་དེ་ལྟར་བཤད། ང་ཚོས་མུ་མཐུད་དུ་ཕྱག་འཚལ་ཞོར་ཡུལ་སྐོར་བ་ཚོར་བསྐྱུར་ནས་སོང་། ངས་དཀོན་མཆོག་གསུམ་ལ་གསོལ་བ་སྙིང་ནས་བཏབ་ཏེ་ང་རང་འཇིག་རྟེན་དུ་གསོན་ཡུན་རིང་བོ་བྱུང་ནས་ཁྱེད་ལ་འདུག་རོགས་བྱེད་ཐུབ་པའི་སྨོན་ལམ་བཏབ།
ཉིན་དེར་ངེད་གཉིས་ཀྱིས་དྲོས་ཇ་ལམ་འགྲམ་ནས་འཐུང་བ་ཡིན། ང་མི་འགྲུལ་ལམ་ཁར་དཀྱིལ་ཀྲུང་དུ་བསྡད་དེ་ཏ་ལེན་ནས་ཚོད་དཀར་བླངས་ཏེ་ཉུང་ཤས་ཤིག་བཙགས་རྗེས་ཁྱེད་ལ་བྱིན་པ་ན། ཁྱེད་རང་ལྟོགས་དྲགས་པས་ཁམ་བུ་གཅིག་གཉིས་ནང་ཚང་མ་ཟོས་ཚར། ངས་ལམ་སེང་ཚོད་དཀར་ལོགས་ལོགས་ཚང་མ་དུས་གཅིག་ཏུ་ཁྱེད་ཀྱི་མདུན་ལ་སྤུངས་ནས་རང་གིས་རྩམ་པ་ཟོས། ལམ་འགྲམ་གྱི་འགྲུལ་བ་ཚོས་ངེད་གཉིས་ལ་ཕྱི་མིག་ཙམ་རེ་འཕེན་བཞིན་མྱུར་སྟབས་ཀྱིས་བཞུད་འགྲོ། ངས་ཡང་བསྐྱར་ཁྱེད་ལ་རྩམ་པ་མཆིང་བུ་འགའ་བྱིན་ཏེ་ཆུ་རྣམས་ར་ཟེའུ་ནང་བླུགས་རྗེས་ཁྱེད་ལ་སྐོམ་སེལ་ཚད་ཅིག་འཐུང་དུ་བཅུག་ཅིང་། དེ་ནས་སྡོང་བོའི་གྲིབ་བསིལ་འོག་ཏུ་ངལ་གསོས། གཞུང་ལམ་དུ་བྱ་འཕུར་བ་ལྟར་རྒྱུག་པའི་རླངས་འཁོར་དང་བྲེལ་འཚུབ་ཀྱིས་རྒྱུ་བའི་མི་ཚོགས་དེས་དོ་དམ་པར་ང་ཚོའི་ཞེ་སེམས་ལྷོད་ལ་ཕབ་ཏེ་ངལ་གསོ་རུ་མི་འཇུག་སྟེ། ཟང་ཟིང་གི་མཛེར་སྒྲ་དེས་མི་སེམས་མཁའ་རུ་འདེགས་པར་བྱེད། ང་ཚོས་མུ་མཐུད་དུ་རྐྱང་ཕྱག་འཚལ་འགོ་བརྩམས། ཚ་གདུགས་འབར་བའི་ཉི་འོད་ཁྲོད་ངའི་ལུས་པོ་ཡོངས་རྫོགས་རྔུལ་ཆུས་བརླན་ཞིང་ཚ་དྲོད་འབར་བའི་ཨར་འདམ་གྱི་རྡོ་གཅལ་དེས་ངའི་བྲང་གཞུང་ཚ་ལམ་ལམ་བྱེད། ཡིན་ནའང་ངས་དེ་དག་ལ་ཅི་མི་སྙམ་པར་མུ་མཐུད་དུ་ཕྱག་འཚལ་ནས་སོང་།
ཕྱི་ཉིན་ང་ཚོས་སླར་ཡང་ཁ་སང་གི་མཚམས་ནས་རྐྱང་ཕྱག་འཚལ་འགོ་བརྩམས། འགྲམ་དུ་རྐྱང་ཕྱག་འཚལ་བཞིན་པའི་མཇལ་བ་དེ་ཚོའི་ཆ་ལུགས་ལ་བལྟས་ན་ཨ་མདོ་ནས་ཡོང་བ་གསལ་བོར་ཤེས་ཐུབ། ལག་ཟུང་ཐལ་མོར་སྦྱར་བའི་ཕུ་སྒྲ་དང་བསྡོངས་ཏེ་སྐྱ་རངས་འགྱོགས་རག་བར་དུ་ང་ཚོས་མཉམ་གཅིག་ཏུ་བརྐྱངས་ཕྱག་འཚལ། ཞོགས་པའི་ཉི་གཞོན་ཚེས་བྱུང་། གསེར་མདོག་གི་འོད་སྣང་ཆེམ་ཆེམ་དུ་འཕྲོས་བྱུང་། ཡུད་ཙམ་ལ་མདུན་ངོས་ཀྱི་གཞུང་ལམ་སྟེང་འོད་་མདངས་ལྷམ་མེར་ཚེས། ཁྱེད་ཀྱི་དཀར་སང་སང་གི་ལུས་པོ་དེ་གསེར་མདོག་གི་འོད་སྣང་ཁྲོད་ནས་དལ་བུར་འགུལ་བས་སྔར་བས་དྭངས་གཙང་དང་ལྷད་མེད་དུ་མངོན་ལ། དེ་ནི་རྡུལ་དང་དྲི་མས་མ་གོས་པའི་གངས་ལྷ་མེ་ཏོག་ཅིག་དང་ཀུན་ནས་མཚུངས།
སྒྱུར་བ་བོའི་ཕྲན་དཔྱད།
རྩོམ་འདིས་དངོས་ཡོད་དང་འཆར་ཡན་ཟུང་དུ་འབྲེལ་བའི་སྒོ་ནས་བོད་མིའི་ནང་སེམས་ཀྱི་ཕུན་སུན་ཚོགས་པའི་རིག་གནས་ཏེ་གསོན་རེ་འཆའ་བའི་སྙན་གྲགས་དང་ཕྱི་མར་འགྲིམས་པའི་བཟང་མོ། ལས་ཀྱིས་འཕྲད་པའི་མ་མོ་སོགས་ཀྱི་འདུ་འབྲལ་གྱི་སྡུག་བསྔལ་དང་བརྩེ་དུང་། འཁྲེང་ཞེན་སོགས་ཞིབ་འབྲི་བྱས་པ་་བརྒྱུད་ནང་བསྟན་རིག་གནས་ཀྱི་ལྟ་སྤྱོད་དེ་ལས་དགེ་སྡིག་དང་ཚེ་འདི་ཕྱི། སྐྱེ་རྒ་ན་འཆིའི་སྡུག་བསྔལ་སོགས་ལུ་གུ་བརྒྱུད་དུ་བསྟར་ནས་མི་ཚེ་གཅིག་ལ་བྱུང་བའི་སྐྱིད་སྡུག་གི་ལོ་ཟླའི་འགའ་འདུ་རྣམས་ཐུན་མོང་མ་ཡིན་པའི་ནང་བསམ་བློའི་རིག་གནས་ཅ་ནོམ་པ་ཞིག་གི་སྟེང་ནས་མཚོན་ཡོད། ལོ་ངོ་ཆིག་སྟོང་མང་བོའི་རིང་ལ་གཟི་འོད་རྣམ་པར་བཀྲ་བའི་བོད་མིའི་ནང་སེམས་ཀྱི་རིག་གནས་དེ་དེང་གི་དཔལ་འབྱོར་དུས་རབས་ཀྱི་སྤྱི་ཚོགས་ཁྲོད་བརྡབ་སིག་མང་བོ་འཕྲད་ནའང་དེའི་ཕ་མཐའ་གཞའ་དཀའ་བའི་ནང་སེམས་ཀྱི་རྒྱ་ཁྱོན་དེས་འགྲོ་བ་མིའི་རིགས་ལ་བློ་རྒྱ་བསྐྱེད་དུ་འཇུག་ཡོད། རྩོམ་པ་པོས་མཛེས་རྟོག་གི་ཚོར་བ་སྐྱེན་པོ་ལ་བརྟེན་ནས་བོད་མི་རེ་རེའི་རྒྱུད་ན་རང་ཆགས་སུ་ཡོད་པའི་བྱམས་སྙིང་རྗེ་དང་བདག་གཞན་བརྗེ་བའི་སྤྱོད་པ་རྨད་དུ་བྱུང་བ་གསལ་བོར་བསྟན་ཏེ། ནང་སེམས་ཀྱི་བདེ་སྐྱིད་འཚོལ་བ་ནི་བོད་མིའི་རིག་གནས་ཀྱི་མཐར་གཏུགས་ཉིང་བཅུད་ཡིན་པ་ར་སྤྲོད་གསལ་བོ་གནང་འདུག
(ཨ་པཎ་གྱིས་བསྒྱུར)